Република Северна Македонија

Министерство за животна средина и просторно планирање

Предлог Закон за управување со отпадот

Скопје, мај 2019 година

**ВОВЕД**

I. **ОЦЕНА HA СОСТОЈБИТЕ BO ОБЛАСТА ШТО ТРЕБА СЕ УРЕДИ CO ЗАКОНОТ И ПРИЧИНИ ЗА ДОНЕСУВАЊЕ HA ЗАКОНОT**

Основниот закон со кој се уредува управувањето со отпадот во Република Северна Македонија е Законот за управување со отпадот (ЗУО) („Службен весник на РМ“ бр. 68/04, 71/04, 107/07, 102/08, 134/08, 09/11, 123/12, 147/13, 163/13, 51/15, 146/15, 156/15,192/15, 29/16 и 63/16).

Управувањето со посебните текови на отпад се уредува со Законот за пакување и отпад од пакување, Законот за управување со електрична и електронска опрема и отпад од електрична и електронска опрема, Законот за управување со батерии и акумулатори и отпадни батерии и акумулатори.

Во областа на управување со отпад со досегашниот Закон за управување со отпад се утврди рамката за воспоставување на инфраструктура за управување со отпад, која претежно беше заснова на преземање на активности од единиците на локалната самоуправа. Резултатите од неговото спроведување покажаа слабости и недоречености во случаи кога не постојат доволно капацитети на локалната самоуправа во изнаоѓање на средства за изградба на нова инфраструктура за отпад, како и во неможноста да се обезбеди меѓусебна координација меѓу сите засегнати страни. Дополнително, од досегашното искуство се покажа дека за развивање на инфраструктура за отпад се потребни големи финансиски средства за чие изнаоѓање е неопходно да постои јасно и прецизно дефинирање на надлежностите и обврските помеѓу централната и локалната власт.

**II. ЦЕЛИ, НАЧЕЛА И ОСНОВНИ РЕШЕНИЈА**

Со донесувањето на нов закон за управување со отпад ќе се овозможи воспоставување на функционален систем за регионално управување со отпад и изградба на регионални депонии, а истовремено ќе се затворат сите нестандардни депонии и ѓубришта. Воедно, ќе се овозможи регионално собирање, транспорт, селектирање, рециклирање на отпад, како и третман и искористување, со што ќе се зголеми степенот на заштита на здравјето на луѓето и заштита на животната средина, а сето тоа ќе биде чекор напред кон овозможување на циркуларна економија за овој сектор.

Воспоставувањето на регионално управување со отпад ќе овозможи подобра контрола врз животната средина од активностите во областа на управувањето со отпадот преку:

* намалување на депонирањето, односно намалени количини на отстранет отпад, а зголемување на преработката и рециклирањето на отпадот;
* намалување на нелегално депонирање, кое покрај заштитата на животната средина ќе доведе до зголемување и на приходите;
* зголемување на вработеноста во индустријата за отпад и обезбедување на поврзан пораст на приходите што ќе придонесат за зголемување на бруто домашниот производ;
* развивање на циркуларна економија со што ќе се овозможи поголема искористенот на ресурсите, а самото тоа ќе доведе и до економски развој;
* апроксимација на националното со европското законодавство во областа на управувањето со отпадот.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Со помалку средства и на поедноставен начин ќе се спроведе постапката за избор на оператор на регионалниот систем за повеќе региони во исто време, па оттука ќе има заштеда на средства (комисии, консултанти и сл.).

Со воспоставување на регионален систем за управување со отпад ќе се намалат трошоците на централната и локалната власт за отстранување на несоодветните и нестандардните депонии, поголем обем на економија при управувањето ќе ги намали трошоците, како и намалување на сите други други непланирани трошоци кои се јавуваат во постоечкиот систем.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Со утврдувањето на условите за изградба на регионален систем за управување со отпад ќе се намалат трошоците на централната и локалната власт поврзани со затворањето и рекултивирањето на непрописните дпонии и ѓубришта кои се јавуваат како последица од несоодветно собирање и отстранување на отпадот. Ќе се создадат услови за поголемо искористување на корисните компоненти од отпадот, што ќе има позитивни влијанија врз економскиот раст на регионите. За изградбата на регионалните системи за управување за отпад се потребни големи финансиски средства односно проценката е дека за еден ваков се потребни помеѓу 26-36 милиони евра по регион во зависност од технологијата која ќе биде употребена за изградба на истата. Постои можност системот да биде даден на управување на јавно претпријатије основано за таа цел или пак на правно лице избрано согласно Законот за концесии и јавно приватно партнерство.

Со промената на системот на издавање на дозволи и лиценци ќе се намалат на трошоците на правните лице, како и административните тошоци, за добивање на истите, како и за врешењето на прекуграничното движење на отпадот.

**V. ПРЕГЛЕД НА ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ**

Со цел воспоставување на препорачаната опција потребно е донесување на нов Закон за управување со отпад.

При донесувањето на Законот потребно е да се разгледаат обврските кои произлегуваат од Законот за комунални дејности во однос на управување со отпадот кој е во надлежност на Министерството за транспорт и врски. Имено, потребно е да се измени Законот за комунални дејности во член 22 став (2), каде се уредува утврдувањето на цената на давателите на услугите. Дополнително, потребна е измена и на Законот за енергетика, каде би се дополниле надлежностите на Регулаторната Комисија.

Понатаму, потребно е донесување на следните подзаконски акти и тоа:

1. Листа на видови на отпад
2. Правилник за стандардите што треба да се исполнат за да се добие акредитација за вршење на оцена на карактристиките на отпадот.
3. Правилник за формата и содржината на барањето за упис на секундарната суровина во Региастарот како и формата и содржината на извештајот извештај за количината, производствениот процес во кој е користена и крајниот корисник на секундарната суровина.
4. Правилник за техничките барања што треба да се исполнат за поедини видови на отпад (особено хартија, стакло, гуми, текстил, композитни материјали и метал) престанат да бидат отпад
5. Правилник за составот, начинот и финансирањето на активностите на советодавно работно тело за отпад.
6. Правилник за деталните правила за преработка на отпадот за добивање енергија или користење на отпадот како некое друго средство за производство на енергија
7. Правилник за начинот и условите за складирање на отпадот
8. Правилник за начинот и условите на функционирање на интегрираната мрежа за управување со комуналниот отпадот организирана на регионално ниво односно на ниво на една или повеќе општини односно градот Скопје
9. Правилник за претоварните станици треба да ги исполнуваат особено во однос на минималните технички барања во однос на постапувањето со отпадот заради негово искористување и полесно понатамошно транспортирање, минималните барања при работа во поглед на заштита на животната средина и здравјето на луѓето, барања во однос на определувањето на места каде може да бидат лоцирани, барања во однос на начинот на работа, близината и пристапноста до други места, вклучувајќи и населени места, роковите за чување на отпадот на претоварните станици, како и други барања што се од значење за работа на претоварната станица.
10. Правилник за својствата на опасниот отпад и поблиските правила за постапување со опасниот отпад.
11. Правилник за формата и содржината на барањето за постапување со опасен отпад
12. Правилник за начинот на пакување и означување на опасниот отпад
13. Правилник за начинот на постапување со медицински отпад, како и начинот на пакување и обележување на медицински отпад.
14. Правилник за начинот на постапување со отпадот од титаниумдиоксид, начинот на вршење на мониторинг како и формата, содржината и начинот на доставување на податоците.
15. Правилник за начинот на постапување со отпад од азбестот и со отпадот од производи кои содржат азбест.
16. Правилник за начинот и условите за постапување со ПХБ, начинот и условите што треба да ги исполнуваат инсталациите и објектите за отстранување и за деконтаминација на ПХБ, искористените ПХБ и начинот на означување на опремата којашто содржи ПХБ како и начинот на означување на просторот или локацијата каде што е сместена таквата опрема.
17. Правилник за општите правила за постапување со комуналниот и со другите видови неопасен отпад.
18. Посебните правила за начинот на постапување со комуналниот и со другите видови неопасен отпад на својата територија ги пропишуваат, со посебен пропис, советот на општините и градот Скопје, на предлог на градоначалникот на општините и градот Скопје.
19. Правилник за барањата што треба да се исполнат за добивање на дозвола за постапување со отпад за секоја дејност одделно.
20. Правилник за формата и содржината на образецот на барањето, како и начинот на доставување на барањето за добивање на дозвола за постапување со отпад.
21. Правилник за формата и содржината на образецот на дозволата за вршење на дејност за постапување со отпад.
22. Правилник за формата и содржината на образецот на Регистарот за вршителни на активност за постапување со отпад.
23. Правилник за критериумите што треба да ги исполнува депонијата.
24. Правилник за формата и содржината на барањето за добивање на дозвола за депонија.
25. Правилник за формата и содржината на барањето како и другата потребна придружна документација која се поднесува за депонирање на отпад како и формата и содржината на согласноста.
26. Правилник за условите во поглед на техничките средства и опремата за вршење на дејноста отстранување на отпад, условите и начинот за обука и тренинг-програмата за вработените.
27. Правилник за формата и содржината на барањето за добивање на дозволата како и формата и содржината на дозволата за депонија.
28. Правилник за количеството биоразградливи состојки во отпадот што смее да се депонира.
29. Правилник за критериумите за прифаќање на отпадот во депониите од секоја класа, подготвителните постапки за прифаќање на отпадот, општите постапки за тестирање, земање мостри и прифаќање на отпадот.
30. Одлука за висината на цената од Тарифникот за депонирање на опасниот отпад
31. Правилник за начинот и постапката за работа, следење и контрола на депонијата за време на работењето, како и следењето и контролата на депонијата во фазата на затворање и натамошна грижа за депонијата по затворањето.
32. Правилник за начинот и условите за грижа за депониите откако тие ќе престанат да работат.
33. Правилник за условите што треба да ги исполнува правното лице, како и начинот на изборот на правното лице да врши принудна управа.
34. Правилник за формата и содржината на образецот на барањето и на дозволата за извоз и увоз на отпад.
35. Методологијата за пресметување на цената за собирање, транспортирање и отстранување на отпад.
36. Правилник за начинот на определување на висината и видот на осигурувањето врз основа на видовите и количините на отпадот со кој управува правното лице и видот на постапувањето со отпад, висината на износот на осигурувањето согласно со одделни видови на отпад и количини со кои се управува и видот на постапувањето, времетраењето, како и начинот на нивната наплата.

Подзаконските акти треба да се донесат во рок од година од денот на влегување во сила на законот*.*

Спроведувањето на законот ќе се врши од страна на следните надлежни институции:

* Министерство за животна средина и просторно планирање
* Министерство за финансии, Управа за јавни приходи
* Управа за животна средина
* Државен инспекторат за животна средина
* Државен пазарен инспекторат
* Царинска Управа
* Организационите единици за регионално управување со отпад
* Регулаторната комисија за енергетика
* Единиците на локална самоуправа.

**ЗАКОН ЗА УПРАВУВАЊЕ СО ОТПАДОТ**

**I ОПШТИ ОДРЕДБИ**

**Член 1**

**Предмет на уредување**

Со овој закон се уредуваат начелата и целите за управување со отпад, стратегиите, плановите и програмите за управување со отпадот, правата и обврските на правни и физички лица во врска со управувањето со отпадот, начинот и условите под коишто може да се врши собирање, транспортирање, повторна употреба, третман, складирање, преработка и отстранување на отпадот, увозот, извозот и транзитот на отпадот, воспоставување на информативниот систем,  како и финансирањето и надзорот над управувањето со отпадот.

**Член 2**

**Примена на законот**

Одредбите од овој закон се однесуваат на сите видови отпад утврдени во Листата на видовите отпад од член 15 од овој закон, освен на:   
1) гасови што се испуштаат во атмосферата;

2) земјиште (на самото место), вклучувајќи неископана контаминирана почва и земјиште под згради кои се трајно поврзани со истото;

3) неконтаминирани почви и други природни материјали ископани во текот на градежни активности кога е сигурно дека материјалот ќе биде користен за целите на градежништвото во неговата природна состојба на локацијата од која е ископан;

4) радиоактивен отпад;

5) деактивираните експлозивни и распрскувачки средства и материи;

6) отпадните води, со исклучок на течниот отпад;

7) животински производи, вклучувајќи преработени производи опфатени со прописите за нуспроизводи од животинско потекло, освен оние кои се наменети за согорување, депонирање или употреба во постројки за биогас или компостирање;

8) трупови на животни кои се отстрануваат во согласност со прописите за нус производи од животинско потекло;   
9) отпадот што настанува како резултат на истражување, експлоатација, преработка и складирање на минералните суровини и работа на каменоломите согласно со прописите за минерални суровини и

10) седименти преместени во внатрешноста на површински води заради управување со водите и водните текови или за спречување на поплави или за ублажување на ефектите од поплави и суши или за мелиоризација на земјиштето, доколку се докаже дека седиментите не се опасни.

**Член 3**

**Целите на законот**

Со воспоставување на рамка за управување со сите текови на отпадот, овој закон цели да обезбеди:   
1) избегнување и во најголема можна мера, намалување на количеството на создадениот отпад;   
2) искористување на употребливите состојки на отпадот;   
3) одржлив развој, преку зачувување и заштеда на природните ресурси;   
4) спречување на негативните влијанија на отпадот врз животната средина, животот и здравјето на луѓето во согласност со принципите на циркуларната економија;   
5) отстранување на отпадот, на начин што е прифатлив за животната средина и   
6) висок степен на заштита на животната средина, животот и здравјето на луѓето.

**Член 4**

**Дејност од јавен интерес**

Управувањето со отпадот е дејност од јавен интерес, којшто се врши во согласност со одредбите на овој закон и прописите донесени врз основа на овој закон.

**Член 5**

**Примена на одредбите од законот**

(1) Во управувањето со отпадот се применува и Законот за животната средина, доколку поинаку не е уредено со овој закон.

(2) На постапките утврдени со овој закон се применува Законот за општата управна постапка, доколку поинаку не е уредено со овој закон.

**Член 6**

**Дефиниции**

Одделни изрази употребени во овој закон го имаат следново значење:

**1. Отпад** е секоја супстанција, материја или предмет од категориите на отпад утврдени во Листата на видови на отпад од членот 15 на овој закон, коишто создавачот или поседувачот ги отфрла, има намера да ги отфрли или од него се бара да ги отфрли;

**2. Опасен отпад** е отпадот што согласно своите карактеристики содржи/поседува едно или повеќе опасни својства кои можат да предизвикаат опасност по животната средина, животот и здравјето на луѓето утврдени во прописот донесен согласно член 56 од овој закон;

**3. Неопасен отпад** е отпадот што не поседува ниту едно од своjствата на опасен отпад;

**4. Комунален отпад** е отпадот што го создаваат поединци во домаќинствата (отпад од домаќинствата), како и друг отпад кој се создава во комерцијалниот и индустрискиот сектор кој поради неговите карактеристики, состав и количина е сличен со отпадот од домаќинствата и се собира од страна на давателот на услугата на подрачјето на општината односно градот Скопје или во име на меѓуопштинскиот одбор за управување со отпад на територијата на соодветниот регион;

**5. Отпад од домаќинствата** е отпад кој редовно се собира од домаќинствата, вклучувајќи го и отпадот што се остава на собирните места и собирните центри и одделно собраниот опасен отпад од домаќинствата, кабаст отпад, отпадот од градинарството итн;

**6. Изолиранa населбa** е населбa со повеќе од 50 жители, но не повеќе од 500 жители и не повеќе од 5 жители на километар квадратен и која што е оддалечена од најблиската урбана агломерација со најмалку 250 жители по километар квадратен, на не помалку од 50 км или каде што пристапот е отежнат во одреден временски период од годината поради хидрометеоролошките услови;

**7. Инертен отпад** е отпадот што е отпорен и не подлежи на никакви значителни физички, хемиски или биолошки трансформации, не се раствора, не согорува и не реагира на друг физички или хемиски начин, не се биоразградува, а отпадот и неговиот исцедок не влијаат на друга материја со којашто доаѓаат во допир, на начин на кој може да ја загрозат животната средина, животот и здравјето на луѓето при што вкупното количество и содржина на загадувачките супстанции во отпадот и екотоксичноста на процедокот мора да биде незначителен за да не го загрозува квалитетот на површинските и/или подземни води;

**8. Комерцијален отпад** е секој друг отпад кој се создава од правните и физичките лица при вршење на комерцијални, индустриски, трговски, услужни, административни и слични дејности е сличен по природа или состав со отпадот од домаќинствата (дејноста трговија на големо и мало, угостителски услуги и барови, канцеларии и пазари, како и остатокот од услужниот сектор).

**9. Биоразградлив отпад** е секој отпад што може да биде разграден со анаеробни (без присуство на кислород) или аеробни (со присуство на кислород) процеси на разградба, како што се отпадот од храна или градинарски отпад, како и хартија и картон;

**10. Био – отпад** е биоразградлив градинарски отпад и отпад од паркови, храна и кујнски отпад од домаќинствата, ресторани, угостителски и малопродажни објекти, и споредлив отпад којшто е споредлив со отпадот што се создава од преработувачките капацитети на храна и друг отпад со слични биоразградливи својства што е споредлив по природа, состав и количина;

**11. Градежен шут** е отпад кој се создава при градење и рушење;

**12. Индустриски отпад** е отпадот кој се создава во производствените процеси во индустријата кој се разликува од комуналниот отпад според неговите карактеристики, состав и количество;

**13.** **Медицински отпад** е отпадот што се создава во медицински и во здравствени институции (стационари, болници, поликлиники и амбуланти, забни ординации, ветеринарни друштва, лаборатории и слично), кој настанува како производ на употребени средства и материјали при дијагностицирањето, лекувањето, третманот и превенцијата на болестите кај луѓето и кај животните;

**14. Полихлорирани бифенили** се:

- полихлорирани бифенили (во натамошниот текст: ПХБ),

- полихлорирани терфенили (во натамошниот текст: ПХТ),

- монометилтетрахлородифенил метан,

- монометилдихлородифенил метан,

- монометилдибромодифенил метан,

- како и секоја смеса којашто содржи некоја од гореспоменатите супстанции, во вкупно количество од над 0,005 масени проценти;

**15. Опрема која содржи ПХБ** е опрема којашто содржи или содржела ПХБ, на пример, трансформатори, кондензатори, контејнери и други садови коишто содржат остатоци од ПХБ, како и друга опрема што содржи или содржела ПХБ и што не била деконтаминирана. Друг вид на опрема што може да содржи ПХБ се третира како да содржи ПХБ, освен ако постои основа да се претпостави спротивното;

**16. Искористени ПХБ** се сите ПХБ коишто создавачот или поседувачот ги исфрла, има намера да ги исфрли или од него се бара да ги исфрли;

**17. Отпаден титаниумдиоксид** е секој остаток од производството, преработката и употребата на титаниумдиоксидот, што создавачот или поседувачот ги исфрла, има намера да ги исфрли или од него се бара да ги исфрли;

**18. Отпад од азбест** се остатоци од производството, преработката и употребата на азбест, како и супстанциите, материјалите и производите коишто содржат азбест, а кои создавачот или поседувачот ги исфрла, има намера да ги исфрли или од него се бара да ги исфрли;

**19. Отпадни масла** се прехрамбени минерални, синтетички или индустриски масла, во течна или во полутечна состојба, кои станале непогодни за употребата за којашто првично биле наменети, а особено употребените масла за моторите со внатрешно согорување, маслата за менувачките кутии, како и маслата за турбини и хидрауличните масла вклучувајќи ги и масните остатоци од резервоарите, мешавини од вода и на масла и емулзии;

**20. Создавач** **на отпад** е правно или физичко лице коешто создава отпад како резултат на дејноста или активноста што ја врши (првичен создавач) и/или секое лице кое изведува операции на пред - преработка, мешање или некои други операции поради кои се менува карактерот или составот на првично создадениот отпад (секундарен создавач);

**21. Поседувач** е правно и физичко лице кое има отпад во свое владение;

**22. Посредник** е правно лице кое организира преработка и отстранување на отпадот, во име и за сметка на друг субјект, вклучувајќи ги и посредниците кои не го поседуваат отпадот;

**23.Трговец со отпад** е правно лице кое дејствува во улога на одговорно лице за купување и последователно продавање на отпадот, и тогаш кога не е поседувач на отпадот;

**24. Посебни текови на отпад** се посебните видови на отпад кои поседуваат соодветни карактеристики поради кои се пропишани посебни правила за управување пропишани со овој или посебен закон;

**25. Давател на услуга** е правно лице кое е основано од, или склучило договор на определено време со, орган на централната или локалната власт за давање на јавна услуга за управување со отпад на одредено подрачје, на одредено или неодредено време;

**26. Оператор на регионален систем** е правно лице кое врши услуга за управување со отпад во регионален систем кое може да е основано од, или во кое мнозински удел на управување имаат општините, односно градот Скопје, односно да е основано или во кое мнозински удел на управување има Владата или пак ја врши услугата со договор склучен во постапка за давање под концесија за управување со регионалниот систем;

**27. Управување со отпадот**  е дејност односно активност што вклучува операции на собирање, транспортирање, складирање, преработка, повторна употреба, отстранување и промет на отпадот, вклучувајќи го и надзорот над овие операции, како и мерките за заштита на животната средина, животот и здравјето на луѓето за време на работата на објектите и на инсталациите за отстранување на отпадот, како и грижата за инсталациите по престанокот на нивната работа или за локациите каде отпадот е отстранет, вклучувајќи ги и активностите преземени од страна на посредник и трговец со отпад.

**28. Собирање на отпад** е збир од организирани активности вклучувајќи ги постапките со кои се подготвува отпадот за селектирање и првично складирање заради негово транспортирање;

**29. Одделно собирање** **на отпадот** е собирање на одделно селектиран отпад според видот и карактеристиките на отпадот за да се олесни соодветниот третман;

**30. Собирно место** е место каде што се лоцирани еден или повеќе садови кои служат за собирање на отпад заради негово преземање со цел спроведување на активности за управување со отпадот, како и негово транспортирање до собирен центар;

**31. Собирен центар** е објект или дел од објект каде комуналниот отпад се остава бесплатно од страна на домаќинствата, вклучувајќи го и отпадот наменет за рециклирање што се собира и складира привремено, кој поради големот волумен или пак опасните карактеристики што ги поседува отпадот истиот не смее да биде исфрлен во канта или контејнери за отпад кои се поставени на собирните места;

**32. Собирач на отпад** е правно лице кое поседува дозвола за собирање и/или транспортирање на отпад издадена согласно одредбите на овој закон;

**33. Спречување на создавање на отпад** се активност или мерки преземени пред одредена супстанца, материјал или производ да стане отпад, со што се намалува:

* количината на отпадот, вклучително и преку повторната употреба на производите или продолжувањето на животниот век на производите;
* негативните влијанија на создадениот отпад врз животната средина и врз здравјето на луѓето; или
* содржината на штетни материи во материјалите и производите;

**34. Повторна употреба** **на отпадот** е секоја активност или мерка со која се обезбедува производите или деловите кои не се отпад повторно да бидат употребени за истата цел за којашто првобитно биле наменети;

**35. Подготовка за повторна употреба** е секоја активност на проверка, чистење или поправка со која производи или делови на производи кои станале отпад, а кои се собрани од овластени постапувачи со отпад или преку системи за проширена одговорност на производителот, се подготвуваат за да можат повторно да се користат без дополнителна обработка;

**36.Третман на отпадот** се активности на преработка или отстранување на отпад, вклучувајќи ги и подготвителните активности за преработката или отстранувањето на отпадот;

**37. Преработка на отпадот** секоја активност на преработка на отпадот, во согласност со член 39 од овој закон, освен преработка на отпад заради добивање енергија или добивање на материјали кои треба да се користат како горива или други средства за производство на енергија. Активностите вклучуваат, меѓу другото, подготовка за повторна употреба, рециклирање, пополнување и насипување.

**38.Рециклирање на отпадот** е секоја активност со која отпадот се преработува во производи, материи или супстанции за првичната или другa намена. Рециклирањето на отпад вклучува и активности за преработка на органски материи, но исклучува активности на преработка на отпад заради добивање енергија или преработка во материи кои се наменети за користење како горива или како материјали за пополнување и насипување.

**39.** **Финален процес на рециклирање** значи процес на рециклирање кој започнува кога веќе не е потребна понатамошна операција за механичко селектирање и отпадните материјали влегуваат во производствен процес и ефикасно се преработуваат во производи, материјали или супстанции;

**40.** **Пополнување** и насипување е секоја операција за преработка кога соодветниот отпад се користи за пополнување на ископини на земјата или за инженерски цели во уредување на пејзажот или изградба, наместо употреба на други не-отпадни материјали кои инаку би биле користени за таа цел;

**41.Складирање** е времено и организирано чување на отпад во објекти коишто ги исполнуваат пропишаните услови за таа намена, врз основа на дозвола за складирање на отпад издадена согласно одредбите на овој закон, за период пократок од три години, кога складираниот отпад е наменет за преработка, или за период пократок од една година, кога отпадот е наменет за отстранување;

**42.Обновување на отпадни масла** е секоја активност на рециклирање со која може да се создадат базни масла со рафинирање на отпадните масла, посебно со отстранување на нечистотии, производи на оксидација и адитиви содржани во овие масла;

**43.Управител со отпад** е физичко лице кое поседува уверение и е одговорно за управување со отпадот согласно член 52 од овој закон;

**44**. **Оператор за управување со отпад** е физичко лице кое поседува сертификат за оператор согласно член 52 од овој закон;

**45. Отстранување на отпадот** е активност која не претставува преработка, дури и тогаш кога со операцијата на отстранување како секундарна последица произлегува искористување на супстанција, материја и/или енергија во согласност со член 43 од овој закон;

**46. Депонирање** е операција за отстранување на отпадот на депониите;

**47. Депонија** е инсталација наменета за отстранување на отпадот, која може да биде површинска (над земјиштето) и подземна (во земјиштето) вклучувајќи ги и инсталациите наменети за отстранување на отпад од страна на создавач на отпад на местото на неговото создавање. Не ги вклучува инсталациите каде отпадот се подготвува за преработка со цел негово транспортирање до инсталации за третман, преработка или отстранување. Депонијата ги вклучува и:   
- внатрешните локации за отстранување на отпад каде што создавачот на отпад го отстранува сопствениот отпад на местото на создавање и  
- определена локација којашто се користи постојано за времено складирање на отпадот (за повеќе од една година) со исклучок на локации за претоварни станици и локации за складирање на отпадот од членот 40 овој закон;

**48.** **Најдобри достапни техники** се техниките дефинирани со прописите за животна средина;

**49. Претоварна станица на отпад**  е локација или објект за времено складирање, подготовка и претовар на комунален отпад, или комерцијален отпад кој е сличен по својата природа на комуналниот отпад, наменет за транспорт до други објекти или инсталации за складирање, преработка, третман или отстранување од членот 51 на овој закон;

**50. Инсталација за горење** е неподвижна или подвижна техничка единица и опрема за термички третман на отпадот, со или без искористување на енергијата добиена при горењето, вклучувајќи го и горењето на отпадот по пат на оксидација, како и другите процеси за термички третман, како што се пиролиза, гасификација или плазма-процесите, со тоа што супстанциите добиени со третманот последователно изгоруваат. Инсталацијата ги вклучува и локацијата, сите линии за термички третман, објектите и постројките за прием, складирање и за пред третман на отпадот на локацијата, системите за дотур на отпад, гориво и воздух, котелот, постројките за третирање на отпадните гасови, за третирање и за складирање на отпадните води и остатоците од горењето, како и оџакот, уредите и системите за контрола, бележење и за мониторинг на условите за горење;

**51. Инсталација за согорување** е секоја неподвижна или подвижна постројка чијашто главна намена е создавање енергија или производство на материјални производи, при што отпадот се користи како основно или дополнително гориво, односно постројка во којашто отпадот термички се третира заради отстранување, вклучувајќи ги и локацијата, сите линии за термички третман, објектите и постројките за прием, складирање и пред третман на отпадот на локацијата, системите за дотур на отпад, гориво и воздух, котелот, постројките за третирање на отпадните гасови, за третирање и складирање на отпадните води и остатоците од согорувањето, како и оџакот, уредите и системите за контрола, бележење и за мониторинг на условите на согорување;

**52. Гориво добиено од преработен отпад (Residual derivate fuel)** е преостанат отпад што е во согласност со спецификациите утврдени во писмениот договор помеѓу производителот на горивото и крајниот корисник кој поседува дозвола за третман на отпадот во инсталaција за горење или согорување како што се цементни и варни печки;

**53. Цврсто гориво добиено со преработка на отпад** **(Solid recovered fuel)** е цврсто гориво подготвено од неопасен отпад заради негова употреба за енергија во постројките за горење или согорување, кое е согласно класификацијата и барањата утврдени во техничката спецификација на европскиот стандард развиен од страна на Европскиот комитет за стандардизација;

**54. Органот за животна средина** е органот на државната управа надлежен за вршење на работите од областа на животната средина односно Министерството за животна средина и просторно планирање; и

**55**. **Стручниот орган** е надлежен орган за стручни работи од областа на животната средина, утврден согласно со Законот за животна средина, односно Управата за животна средина.

**Член 7**

**Начело на заштита на животната средина при управувањето со отпадот**

При преземањето на одредени дејности и активности во врска со управувањето со отпадот, правните и физичките лица се должни да обезбедат висок степен на заштита на животната средина, животот и здравјето на луѓето.

**Член 8**

**Начело на претпазливост**

Доколку, врз основа на современите научни и техничко-технолошки сознанија, се заклучи дека одредена активност или вршењето на одредена дејност при управувањето со отпадот би можеле да предизвикаат штетни последици по животната средина, животот и здравјето на луѓето, ќе се преземат соодветни мерки и активности за отстранување на опасноста, пред да се добијат научни докази дека штетните последици ќе настапат.

**Член 9**

**Начело “загадувачот плаќа”**

Создавачот и/или поседувачот на отпадот се должни да ги сносат сите трошоци настанати при управувањето со отпадот, вклучувајќи ги и трошоците за собирање, транспортирање, третман, преработка, складирање, повторна употреба, рециклирање, финално рециклирање, отстранување, депонирање, спречување на создавање на отпад, надзор и мониторинг на отпадот, како и трошоците за мерките за ремедијација и санација на штетата којашто е предизвикна од управувањето со отпадот или штетата којашто би била предизвикана со отпадот.

**Член 10**

**Начело на универзалност на услугите**

Универзалноста на услугите кои се однесуваат на управувањето со отпадот треба да биде обезбедена преку:   
1) недискриминација;   
2) одржливост на услугата;   
3) квалитет и ефикасност;   
4) транспарентност;   
5) економски прифатлива цена која не го надминува прагот на достапност, односно можност на населението да ги плати услугите за управување со отпад и   
6) целосно покривање на подрачјето на кое давателот ја извршува јавната услуга за управување со отпад, а особено изолираните населби согласно член 6 точка 6. од овој закон.

**Член 11**

**Начело на блискост**

(1) Отпадот треба првенствено да биде собран и преработен на местото каде што е создаден.

(2) Отпадот кој поради оправдани техничко-технолошки или економски причини не може да биде преработен на местото каде што е создаден, мора да биде пренесен за преработка или да биде отстранет во најблиското место од местото на создавање определено за таа намена првично во регионот во кој е создаден.

(3) Регионалното управување со отпадот се остварува преку примена на начелото на блискост во донесувањето, развојот и примената на стратешки и плански документи за управување со отпад, како и со донесување на одлуки од органите на централната и/или локалната власт, при тоа почитувајќи ги оценката на влијанието врз животната средина и прагот на финансиска достапност на цената на услугата за населението што е опфатено со регионалното управување.

**Член 12**

**Начело на одговорност на производителот**

Произведувачот/увозникот или правното лице коешто пушта на пазарот на Република Северна Македонија одредени производи кои на крајот на нивниот животен век создаваат отпад, кој припаѓа на посебните текови на отпад согласно со овој закон како и согласно прописите за посебните текови на отпад, и кој ја оптоварува животната средина, се одговорни за неговото управување согласно закон.

**Член 13**

**Заеднички начела**

Органите на државната управа, општините, општините во град Скопје и градот Скопје и правните и физичките лица коишто управуваат со отпадот се должни при преземањето на мерките и активностите што се однесуваат на управувањето со отпадот да се раководат според начелата и одредбите од овој закон, како и според начелата наведени во Законот за животната средина.

**Член 14**

**Хиерахија при управувањето со отпадот**

1. Заради постигнување на целите на животната средина и заштита на здравјето на луѓето при развојот на политиките и законодавството за управување со отпадот, се применува следната хиерархија при управување со отпадот и тоа со следниот приоритет:

- спречување на создавање на отпад;

- подготовка на отпадот за повторна употреба;

- рециклирање на отпадот;

- други типови на преработка на отпадот, вклучувајќи ја преработката заради добивање на енергија и

- отстранување на отпадот.

1. Органите на државната управа, единиците на локална самоуправа и други лица кои вршат дејности и активности за заштита на животната средина заради почитување на хиерархијата при управување со отпадот од став (1) од овој член, се должни да преземаат мерки со кои ќе се овозможи постигнување на најдобри резултати за животната средина согласно начелата за заштита на животната средина, начелото на претпазливост и начелото на одржливост, притоа водејќи сметка за заштита на ресурсите, техничката изводливост и економската одржливост, како и влијанието врз здравјето на луѓето, економските и социјалните политики.
2. При управувањето со одредени видови на отпад може да се отстапи од воспоставената хиерархија за управување со отпад од став (1) од овој член само доколку отстапувањето се темели на анализа на животниот циклус на вкупното влијание на тој посебен отпад врз животната средина при неговото создавање и управување, земајќи ги во предвид принципите на претпазливост, одржливост на животната средина, техничката и економската изводливост, заштита на ресурсите, како и начелото на загадувачот плаќа.
3. Во случаите од став (3) на овој член, на барање на надлежен орган создавачот на отпад е должен да достави докази со кои потврдува дека се исполнети барањата и дека постапил согласно ставот (3) од овој член.
4. Заради стимулирање на почитувањето на хиерархијата во управувањето со отпадот, а со цел изедначување на условите на пазарот, може да се воведат посебни надоместоци кои ќе придонесат кон поголема примена на хиерархијата во управувањето со отпадот, односно ќе ги намалат исклучоците во нејзината примена.

**II. ВИДОВИ И КЛАСИФИКАЦИЈА НА ОТПАД**

**Член 15**

**Листа на видови на отпад**

(1) Отпадот согласно изворот на неговото создавање, неговите својства односно карактеристики се класифицира по вид што се утврдува во Листата на видови на отпади и истата претставува збирна листа на видовите на отпад класифицирани во групи во која секој вид на отпад се означува со посебна ознака.

(2) Отпад согласно Листата на видови отпад (во понатамошниот тексст: Листа на отпад) се класифициара како:

01 Отпад кој настанува како резултат на истражување, рударство, експлоатација на камен, физички и хемиски третман на минерали;

02 Отпад од земјоделството, хортикултура, аквакултура, шумарство, ловство и рибарство, подготовка на храна и производство;

03 Отпад од производство на дрво и производство на панели и мебел, пулпа, хартија и картон;

04 Отпад од кожа, крзно и текстилни индустрија;

05 Отпад од рафинирање на нафта, пречистување на природен гас и пиролитички третман на јаглен;

06 Отпад од неоргански хемиски процеси;

07 Отпад од органски хемиски процеси;

08 Отпад од производство, формулација, набавка и употреба (MFSU) на премази (бои, лакови и стаклени емајли), лепила, заптивки и мастила за печатење

09 Отпад од фотографска индустрија;

10 Oтпад од термички процеси;

11 Отпад од хемиски површински третман и обложување на метали и други

материјали како и од хидрометалуршка обработка на обоени метали;

12 Отпад од обликување и физички и механички површински третман на метали и пластика;

13 Отпадни масла и отпад од течни горива (освен масла кои се користат во исхраната, 05 и 12)

14 Отпадни органски растворувачи, средства за ладење и горива (освен 07 и 08)

15 Отпад од пакување, абсорбенти, крпи за бришење, филтер материјали и заштитни облека која не е поинаку наведена;

16 Отпад што не е поинаку наведен во Листата;

17 Отпад од градежништво и рушење (вклучувајќи ископана почва од контаминирани локации);

18 Отпад од здравствена заштита на луѓето или животните и или сродни истражувања (освен отпад од кујна и ресторан кој не произлегува од непосредна здравствена заштита);

19 Отпад од капацитети за управување со отпад, пречистителни станици за отпадни води надвор од локацијата и подготовка на вода наменета за консумирање од страна на човекот и вода за индустриска употреба;

20 Комунален отпад (отпад од домаќинствата и сличен комерцијален отпад, индустриски и административни дејности) вклучувајќи ги одделно собраните текови;

(3) Во Листата на отпад се класифицира и отпадот кој според неговите својства односно карактеристики спаѓа во групата на опасен отпад без оглед на неговото потекло, при што, доколку е неопходно заради негова класификација како опасен отпад, се земаат во предвид и граничните вредности на концентрациите на опасни супстанции и материи во отпадот кои имаат опасни својства.

(4) Доколку отпадот кој согласно Листата на отпад не е дефиниран како опасен ќе се смета за опасен само доколку со негово испитување се утврди дека истиот поседува едно или повеќе опасни својства.

(5) Се забранува разредување или мешање на опасниот отпад со друг отпад заради намалување на почетната концентрација на опасни супстанции односно материи на ниво коешто е под граничните вредности за дефинирање на опасниот отпад заради негово класисфицирање како неопасен отпад.

(6) Класификација на отпадот согласно Листата на отпад врши создавачот односно поседувачот на отпадот.

(7) Создавачот односно поседувачот на отпад кој врз основа на достапните податоци со кои располага не може да изврши класификација на отпадот, согласно овој член е должен да ангажира акредитирано правно лице кое во негово име и за негова сметка ќе изврши класификација на отпадот.

(8) Акредитираното правно лице од став (7) од овој член врши испитување на карактеристики односно својствата на отпадот и согласно нивната опасност врши негова класификација.

(9) Во Листата на отпад се определуваат групите на отпад, начинот на означување на отпадот со шифри и начинот на неговото определување во определена група.

(10) Врз основа на групите на отпад од ставот (1) и ставот (9) на овој член, министерот кој раководи со органот за животна средина (во натамошниот текст: министер) ја пропишува Листата на видови отпади.

**Член 16**

**Оцена на видовите и карактеристиките на отпад**

(1) Оцена на карактеристиките на отпадот врши акредитирано правно лице за оцена на карактеристиките на отпадот, за чија метода е акредитирано од член 17 од овој закон.

(2) Земањето примероци на отпад, како и испитувањето на неговите карактеристики се врши во согласност со релевантните национални и меѓународни стандарди и најдобри пракси.

(3) Оценката на карактеристиките на отпадот се врши за сите видови на отпад, со исклучок на комуналниот отпад.

(4) Доколку постои сомневање дека одреден отпад содржи опасни карактеристики или карактеристиките на истиот не се совпаѓаат со податоците во идентификациониот формулар од член 55 став (4) од овој закон, поседувачот е должен веднаш да го извести надлежниот орган за вршење на стручни работи од областа на животната средина (во натамошниот текст: стручниот орган).

(5) Стручниот орган по добивањето на известувањето од став (4) од овој член е должен да изврши проверка на карактеристиките на отпад на сметка на поседувачот од страна на акредитирано правно лице согласно член 17 од овој закон.

(6) Доколку во случаите од став (5) од овој член се докаже дека сомневањата за опасните карактеристики на отпадот се оправдани, трошоците за проценка на отпадот ги покрива поседувачот на отпадот во спротивно трошоците за проверка на карактеристиките на отпад ги сноси лицето кое изразило сомневање.

(7) Акредитираното правно лице од ставот (2) на овој член, подготвува извештај за испитаните карактеристики односно својства на отпадот и еден примерок од извештајот доставува до стручниот орган.

**Член 17**

**Услови за стекнување на акредитација за оцена на карактеристиките на отпадот**

(1) Оцена односно проверка на карактеристиките на отпад може да врши акредитирано правно лице кое поседува акредитација за вршење на оцена на својствата односно карактеристиките на отпадот согласно прописите за стандардизација.

(2) Министерот ги пропишува стандардите што треба да се исполнат со цел да се добие акредитација за вршење на оцена на карактеристиките на отпадот.

**Член 18**

**Секундарна суровина**

(1) Супстанција, материја или производ кој е резултат од производствен процес, а чија примарна цел не е производство на таа супстанција, материја или производ може да не се сметаат како отпад согласно член 6 став (1) точка 1 од овој закон, односно истите може да се сметаат како секундарна суровина доколку ги исполнуваат следните услови:

* понатамошната употреба на супстанцијата, материјата или производот е безбедна од аспект на животната средина, односно постојат гаранции дека супстанцијата, материјата или производот нема да бидат отстранети како отпад и дека истите нема да се складираат на неопределено време;
* супстанцијата, материјата или производот може да се користат директно, без дополнителна преработка, во вообичаени индустриски процеси;
* супстанцијата, материјата или производот е составен дел од производствениот процес и

- понатамошната употреба на супстанцијата, материјата или производот е дозволена односно супстанцијата, материјата или предметот ги исполнува потребните барања и стандарди пропишани за нивна употреба во однос на квалитет, заштита на животната средина и здравјето на луѓето, како и нивната употреба нема да доведе до негативни влијанија врз животната средина и здравјето на луѓето.

(2) За да може една супстанца, материја или производ да се смета како секундарна суровина создавачот на отпад е должен до стручниот орган да поднесе барање за упис на супстанцијата, материјата или производот како и производствениот процес во кој се создава секундарната суровина во регистарот на секундарни суровини, кое содржи податоци за:

- назив на секундарната суровина;

- доказ за начинот на настанување, односно опис на производствениот процес од кој се создава секундарната суровина;

- доказ за понатамошна употреба на супстанцата, материјата или производот односно договор склучен помеѓу производителот и подоцнежниот корисник на секундарната суровина;

- техничка спецификација на супстанцијата, материјата или производот кој ќе се користи како секундарна суровина;

- доказ дека супстанцијата, материјата или производот за кој се бара упис во регистарот ги исполнува условите/спецификациите како другите случни по цел производи на пазарот;

и

- други документи кои се или може да бидат потребни за да се докаже целта или карактеристиките на субстанцата, материјата или производот за да се стават во Регистраторот на секундарни суровини.

(3) Стручниот орган е должен во рок од пет дена од денот на комплетирањето на барањето од став (2) од овој член да го достави до работното тело за отпад од член 20 од овој закон заради добивање на мислење од истото.

(4) Стручниот орган, врз основа на мислењето од член 20 став (4) од овој закон е должен во рок 60 дена од денот на приемот на барањето да донесе решение за прогласување на супстанцата, материјата или производот за секундарна суровина

(5) Против решението од став (4) од овој член може да поднесе жалба пред Државната комисија за одлучување во управна постапка и постапка од работен однос во втор степен.

(6) По исполнување на условите за стекнување на статус на секундарна суровина, стручниот орган супстанцијата, материјата или предметот ќе го внесе во Регистраторот на секундарни суровини.

(7) Решението од став (4) од овој член особено содржи:

- назив на секундарната суровина;

- Тарифен број за распределување на стоки согласно Царинската тарифа;

- производствениот процес од каде произлегува супстанцијата, материјата или производот;

- условите кои треба да ги исполни супстанцијата, материјата или производот за истиот да се третира како секундарна суровина, со појаснување дека доколку супстанцијата, материјата или производотне се користи за предвидената употреба или не ги исполнува условите утврдени во Решението, ќе се смета за отпад согласно Законот за управување со отпад;

- моментот во производниот процес кога создадената супстанција, материја или производ престанува да биде отпад, односно од кога истата се смета за секундарна суровина согласно намената утврдена во решението од алинеја 1 од овој член и

- утврдување на начинот на известување до стручниот орган за видот, начинот на создавање и намената за користење на супстанцијата, материјата или предметот како секундарна суровина.

(8) Доколку се идентификуваат нови видови на секундарна суровина во производствениот процес, различни од оние наведени во решението од став (4) на овој член, се започнува нова постапка за одредување на секундарна суровина.

(9) Секундарната суровина задолжително се запишува во Регистарот за секундарни суровини што го води стручниот орган.

(10) Создавачите на секундарни суровини од Регистарот на секундарни суровини се должни да водат евиденција и известуваат во согласност со член 56 од овој закон.

(11) Царинскиот орган нема да дозволи извоз на секундарна суровина доколку истата не е запишана во Регистарот на секундарни суровини.

(12) Регистарот на секундарни суровини стручниот орган го објавува на веб страната на органот на државната управа надлежен за вршење на работите од областа на животната средина и истиот редовно го ажурира.

(13) Во Регистарот за секундарни суровини се наведуваат и производствените процеси од кои се создава секоја од секундарните суровини.

(14) Подносителот на барањето од став (2) од овој член при поднесување на барањето е должен да плати надоместок во износ од 15.000 денари, на посебна сметка на органот за животната средина кои се користат за покривање на трошоците за работа на работното тело од член 20 од овој закон.

(15) Министерот ја пропишува формата и содржината на барањето од став (2), како и формата и содржината на Регистарот од став (6) од овој член.

**Член 19**

**Укинување на статусот на отпад**

(1) Поедини видови на отпад (особено хартија, стакло, гуми, текстил, композитни материјали и метал, но и други) престануваат да бидат отпад согласно член 6 став (1) точка 1 од овој закон, доколку истите со постапка на преработка, вклучувајќи и рециклирање, ги исполнуваат следните услови:

* супстанцијата, материјата или производот се користат за определена намена;
* за супстанцијата, материјата или производот постои побарувачка на пазарот;
* супстанцијата, материјата или производот ги исполнуваат техничките барања за намената и ги исполнуваат прописите и стандардите кои се однесуваат на производот и
* употребата на супстанцијата, материјата или производот нема да доведе до негативни влијанија врз животната средина и здравјето на луѓето.

(2) Министерот ги пропишува:

- техничките барања што треба да се исполнат за поедините видови отпад за да престанат да бидат отпад, во согласност со воспоставената практика и правила на Европската унија;

- техничките барања за поедини видови на отпад кои не се опфатени со алинеја 1 од овој став односно за кои не се пропишани правила на ниво на Европска унија;

- граничните вредности за загадувачките супстанции и присутните материи во поедини видови отпад од алинеја 1 и 2 од овој став, притоа земајќи ги предвид можните негативни влијанија на истите врз животната средина и здравјето на луѓето и

- формата и содржината на барањето за укинување на статусот на отпад за поедини видови отпад, начинот за оцена на исполнетост на барањата од алинеја 1 и 2 од овој став, како и потребните документи за укинување на статусот на отпад.

(3) Управувачот со отпад до стручниот орган поднесува барање за укинување на статусот за отпад согласно став (2) од овој член.

(4) Стручниот орган е должен во рок од пет дена од денот на комплетирањето на барањето од став (2) од овој член да го достави до работното тело за отпад од член 20 од овој закон заради добивање на мислење од истото.

(5) Стручниот орган, врз основа на мислењето од став (4) од овој закон е должен во рок 60 дена од денот на приемот на барањето да донесе решение престанување на статусот на отпад за поедини видови на отпад.

(6) Управувачот со отпад против решението од став (5) од овој член со кое се одбива барањето за престанок на статусот на отпад може да изјави жалба до Државната комисија за одлучување во управна постапка и постапка во работен однос во втор степен.

(7) Доколку за одреден вид на отпад не се пропишани услови што треба да се исполнат за да се укине статусот на отпад, стручниот орган од случај до случај одлучува дали на поединиот вид отпад ќе му се укине статусот на отпад имајќи ги предвид условите од став (1) од овој член, притоа, водејќи сметка за праксата и искуството коешто постои во земјите членки на Европската унија.

(8) Подносителот на барањето од став (3) од овој член при поднесување на барањето е должен да плати надоместок во износ од 15.000 денари, на посебна сметка на органот за животната средина кои се користат за покривање на трошоците за работа на работното тело.

(9) Управувачите со отпадот на кој му е укинат статусот на отпад се должни да водат евиденција и известуваат во согласност со член 55 од овој закон.

(10) Количините на отпад кои согласно овој член престанале да бидат отпад може да се смета дека се подготвени за повторна употреба, рециклирање или преработка заради вклучување во вкупните количини на повторно употребен, рециклиран и преработен отпад согласно утврдените цели за рециклирање, односно преработка на отпад.

**Член 20**

**Работно тело за отпад**

1. За утврдување на статусот на секундарна суровина од член 18 од овој закон и за престанување на статусот на поедини видови отпад од член 19 од овој закон, на предлог на министерот Владата на Република Северна Македонија формира посебно работно тело за отпад кое е составено од претставници од бизнис секторот, органи на државната управа, научни и образовни институции и организации и експерти од областа на управување со отпадот.
2. Работното тело за отпад број може да има најмалку три а најмногу седум членови кои можат бидат лица со завршено високо образование од областа на природните и техничките науки кои имаат работно искуство од најмалку 10 години во областа на управување со отпадот.
3. Работното тело е должно во рок од 30 дена од денот на добивањето на барањата од член 18 став (2) од овој закон и член 19 став (3) од овој закон да достави мислење до стручниот орган за тоа дали една субстанција, материја или производ може да бидат запишани во Листата на секундарни суровини односно дали се исполнети условите за престанок на статусот на отпад на поедини видови на отпад.
4. Административните работи на работното тело ги врши стручниот орган.
5. За работата на членовите во работното тело од став (1) од овој член им следува надоместок кој се исплаќа од средствата собрани од надоместокот за поднесување на барањата од член 18 став (2) и член 19 став (3) од овој закон.
6. Составот, висината на надоместокот и начинот на работа на телото го пропишува министерот кој раководи со органот за животна средина.

**III.СТРАТЕГИЈА, ПЛАНОВИ И ПРОГРАМИ ЗА УПРАВУВАЊЕ СО ОТПАДОТ**

**Член 21**

**Планирање при управувањето со отпадот**

(1) Надлежните органи на Република Северна Македонија, меѓуопштинските одбори за управување со отпад, општините и градот Скопје, како и правните и физичките лица кои управуваат со отпадот, во согласност со овој закон, се должни да донесуваат и да спроведуваат стратешки, плански и програмски документи за управување со отпадот, со цел да се обезбеди:   
- заштита на животната средина, животот и здравјето на луѓето;

- анализа на состојбата во областа на отпадот;

- дефинирање на мерки за подобрување на животната средина со цел намалување на создавањето на отпадот;

- дефинирање на мерките за преработката, повторната употреба, рециклирањето и отстранувањето на отпадот;

- спроведување на основните начела, хиерархијата во управување со отпадот, насоки за управување со отпадот согласно одредбите од овој закон и другите прописи за управување со отпад;   
- основање на регионални системи за управување со отпад со потребната инфраструктура за собирање, селектирање, складирање, преработка и за отстранување на отпадот;

- постигнување на целите за управување со отпад, утврдени во овој и во другите прописи за управување со отпад;

- обезбедување на непречено движење на отпадот заради негова преработка, рециклирање и третман;

- воспоставување на систем за обезбедување на услуги на населението за собирање на отпадот кој е финансиски самоодржлив, универзален и достапен до населението и со квалитет кој ги задоволува минималните услови за управување со отпад;   
- остварување на обврските во врска со управувањето со отпадот, коишто Република Северна Македонија ги презела на меѓународно ниво и

- следење на придонесот на стратешките, планските и програмските документи кон спроведувањето на целите и одредбите на законодавството за управување со отпадот.

(2) Во постапката за донесување на стратегиите, плановите и програмите предвидени со овој закон се врши стратешка оцена на влијанието врз животната средина, во согласност со прописите за животна средина.

**Член 22**

**Стратегија за управување со отпадот**

(1) Владата на Република Северна Македонија, по предлог на министерот донесува Стратегија за управување со отпадот.

(2) Со Стратегијата за управување со отпадот од ставот (1) на овој член се определува:

а) генералната политика за управување со отпад на национално ниво;

б) опис и оцена на постоечката состојба за управување со отпадот;

в) националните краткорочни и долгорочни цели што треба да се постигнат во процесот на управување со отпадот;

г) индикатори за успешност на политиката за управување со отпадот;

д) насоки за управување со сите текови на отпадот;

ѓ) мерки за реализација на политиката за управување со отпадот;

е) критериуми врз основа на кои се определува капацитетот, односно локацијата за преработка/отстранување на отпадот;

ж) проценка на соодветноста на употребата на економски и други инструменти во справувањето со различните проблеми со отпадот како и заради примена на хиерархијата на отпад, како и постигнување на целите во управувањето со отпадот;

з) идентификување на активности и мерки за спречување на создавање на отпадот заради негово намалување, идентификување на соодветни специфични квалитативни или квантитативни индикатори за успехот на мерките за спречување на отпадот,со јасно дефинирана временска рамка за нивно постигнување;

ѕ) користење на кампањи за подигнување на свеста и обезбедување информации насочени кон општата јавност или специфичен сет на потрошувачи ии) други прашања значајни за развојот на управувањето со отпадот.

(3) Стратегијата за управување со отпад се донесува за период од 12 години, а истата ќе се ревидира најмалку на шестата година од нејзиното спроведување.

**Член 23**

**План за управување со отпадот на Република Северна Македонија**

(1) За реализација на Стратегијата за управување со отпадот, органот на државната управа надлежен за работите од областа на животната средина, донесува План за управување со отпадот на Република Северна Македонија (во натамошниот текст: Планот).

(2) Планот од ставот (1) на овој член се донесува за период од шест години и особено содржи:

1. Опис на постоечката состојба за управување со отпадот во Република Северна Македонија;

2. Националните цели кои треба да се постигнат во однос на подготовката за повторна употреба, рециклирање, преработка и отстранување на отпадот и временските рокови за нивно спроведување;

3. Пристапи за управување со отпадот;

4. Национална правна рамка за управување со отпадот;

5. Обврски на органите на државната управа за управување со отпад и единиците на локална самоуправа;

6. Регионално планирање за управување со отпад и давање на услуги;

7. Воспоставување и одржување на база на податоци за управување со отпадот;

8. Мерки и активности за имплементација на хиерархијата за управување со отпадот;

10. Мерки и активности за имплементација на проширена одговорност на производителите;

11. Мерки за уредување на увоз, извоз и транзит на отпад;

12. Мерки за ремедијација на нестандардните и нелегалните депонии и загадени области;

13. Управување со разните типови на отпад (комуналниот, комерцијалниот, индустрискиот, градежен, опасен, медицински, посебните текови на отпад, како и управување со тиња од прочистителни станици за отпадни води);

13. Мерки и активности за основање на депонии;

14. Акциски план за управување со отпад;

15. Индикатори за мониторинг на Планот и

16. Програми за управување со посебните текови на отпад, кои се составен дел од Планот (отпад од пакување, отпадна електрична и електронска опрема, отпадни батерии и акумулатори и други текови на отпад).

(3) Стручниот орган е надлежен за спроведување на реализацијата на Планот.

(4) Одговорен за следење на Планот е органот на државната управа надлежен за работите од областана животната средина.

(5) Стручниот орган може да предложи измени на Планот на секои три години од донесувањето на Планот, а органот на државната управа надлежен за работите од областа на животна средина е одговорен за ревизија на Планот.

(6) Стручниот орган подготвува извештај за спроведувањето на Планот на секои три години од неговото донесување.

(7) Органот на државната управа надлежен за работите од областа на животна средина извештајот од став (6) од овој член го доставува до Владата на Република Северна Македонија.

**Член 24**

**Регионални планови за управување со отпад**

(1) Советите на општините и советот на градот Скопје, на предлог на меѓуопштинскиот одбор за управување со отпад од членот 31 од овој закон, донесуваат Регионален план за управување со отпад за регионот (во натамошниот текст: Регионалниот план), со кој се уредуваат и усогласуваат заедничките цели во управувањето со отпадот на региoнално ниво.

(3) Регионалниот план особено содржи:

- планирани технологии и методи за управување со отпадот;

- мерки за едукација и за подигање на јавната свест за управување со отпадот;

- целите што треба да се постигнат во процесот на управување со отпадот во однос на подготовката за повторна употреба, рециклирање, преработка и отстранување на отпадот како и временските рокови за нивно спроведување;

- мерки за собирање, селектирање, рециклирање, преработка и отстранување на отпадот;

- проценка на финансиските средства потребни за реализација на Регионалниот план, како и економски инструменти за воспоставување на регионалнито управување со отпад;

- индикатори за следење на успешноста на реализација на планот и

- проценка на изолираните населби согласно член 6 став (1) точка 6 од овој закон.

(4) Регионалниот план се донесува за период од шест години.

(5) Меѓуопштинскиот одбор за управување со отпад од членот 31 од овој закон може по потреба на секои три години да предложи изменување и дополнување на регионалниот план.

(6) Регионалниот план пред да биде донесен од советите на општините, односно Советот на градот Скопје, се доставува на одобрување до органот на државната управа надлежен за работите од областа на животната средина.

(7) Меѓуопштинскиот одбор за управување со отпад од членот 31 од овој закон, на секои три години од почетокот на реализацијата на регионалниот план поднесува извештај за реализација на регионалниот план до советот на општината, односно советот на градот Скопје и до стручниот орган.

(8) Министерот подетално ја пропишува содржината на регионалниот план.

**Член 25**

**План за спречување на создавање на отпад**

(1) Министерот донесува План за спречување на создавање на отпад каде се опишани мерките за спречување на создавање на отпад и се оценуваат и предвидуваат применливоста на мерките, вклучувајќи и примери со кои се врши спречување на создавање на отпад, како и други соодветни мерки.

(2) Во Планот за спречување на создавање на отпад се утврдуваат соодветни квантитативни и квалитативни национални цели за спречување на отпадот, како и одделни индикатори, врз основа на кои ќе се следи и оценува напредокот во спроведувањето на мерките за спречување на создавањето на отпадот.

(3) Националните цели за спречување на отпадот треба да бидат утврдени на начин со кој економскиот развој и влијанието врз животната средина се меѓусебно зависни со количината на создадениот отпад, при што поголемиот економски развој треба да доведе до поголемо спречување на создадениот отпад.

(4) Планот од став (1) на овој член се донесува за период од шест години.

(5) Органот за животна средина е одговорен за следење на реализацијата на Планот од став (1) од овој член, а стручниот орган е одговорен за неговото спроведување.

**Член 26**

**Програми за управување со отпадот**

(1) Правните лица и трговец поединец кои во вршењето на својата дејност во текот на една календарска година создаваат повеќе од 200 килограми опасен отпад или повеќе од 150 тони неопасен отпад, донесуваат програми за управување со отпадот во согласност со Стратегијата, Планот, Планот за намалување на создавањето на отпад и регионалните планови за управување со отпад.

(2) Програмата од ставот (1) на овој член се донесува за период од три години.

(3) Програмата од ставот (1) на овој член особено содржи:   
1) постојно ниво на создавање на отпад, по видови, количини и извори на создавање и предвидување на видот и на количеството отпад што се создава во наредните три години;   
2) постојни и планирани технички, организациони и други мерки за избегнување и за намалување на создавањето на отпад и намалување на штетноста на отпадот;   
3) податоци за постојни и планирани организационо-техничките капацитети на правните лица;   
4) постојни и планирани технички, организациони и други мерки (вклучувајќи и инвестициони зафати) за управување со отпадот (селектирање, третман, преработка искористување на енергијата, складирање и отстранување);   
5) временска рамка за спроведување на стандардите кои се однесуваат на составот и изработката на одделни производи и пакувања и нивната соодветност за повторна употреба или преработка вклучително и рециклирањето;   
6) мерки за заштита од штетното влијание на отпадот по животната средина, животот и здравјето на луѓето;   
7) воведување на меѓународни системи за заштита на животната средина (ISO 14000 и други);   
8) планирани активности за едукација и за обука на кадарот што управува со отпадот и   
9) други мерки што се од значење за реализација на програмата за управување со отпадот.

(4) Стручниот орган, може од правните лица од ставот (1) на овој член да бара измени и дополнувања на нивните програми, кога ќе утврди дека тие се спротивни на Стратегијата, Планот, Планот за намалување на создавањето на отпад и Регионалниот план.

**Член 27**

**Обврски на општините и градот Скопје за управувањето со комуналниот и со другиот неопасен отпад**

(1) Градоначалникот на општините и/или градоначалникот на градот Скопје, во согласност со Планот и регионалниот план, е должен да:

1) се грижи за отпадот што се создава од домаќинствата, како и друг отпад кој се создава во комерцијалниот и индустрискиот сектор кој поради неговите карактеристики, состав и количина е сличен со отпадот од домаќинствата (комуналниот отпад) и од вршење на дејности и активности од подрајчето на општината;

2) се грижи за јавната чистота и за собирање и расчистување на напуштениот отпад;

3) да предлага и да донесува акти со кои ќе го регулира спречувањето, намалувањето, селектирањето, собирањето и транспортирањето на комуналниот отпад и комерцијалниот отпад, како и да презема мерки за реализација на донесените акти;

4) задолжително соработува со градоначалниците од другите општини и/или градот Скопје заради воспоставување и функционирање на регионалниот систем за управување со отпад, а во врска со управувањето со комуналниот и со комерцијалниот отпад;

5) реализира проекти и презема мерки за подобрување на општата состојба со управувањето со отпадот и

6) постапува во согласност со општите правила за управување со комуналниот и со другите видови отпад за кои согласно со закон се обврска на општините односно на градот Скопје за управување.

(2) Со комерцијалниот отпад се постапува на ист начин како што се постапува со комуналниот отпад, освен доколку истиот е создаден од правни лица кои создаваат опасен отпад повеќе од 200 кг, односно неопасен отпад повеќе од 150 тона годишно.

**Член 28**

**Известувања за спроведување на програмите за управување со отпадот**

(1) Правните лица од членот 26 на овој закон се должни за претходната година да поднесуваат годишен извештај за спроведувањето на своите програми до стручниот орган, најдоцна до 31 јануари во тековната година.

(2) Врз основа на резултатите добиени од извештаите за спроведување на програмите за управување со отпад, органот за животната средина може да изврши измени и дополнувања на Планот.

**Член 29**

**Примена на стратешките и планските документи за управување со отпадот**

1. Органите на државната управа, единиците на локална самоуправа, јавни установи, претпријатија и организации се должни да ги следат и соодветно да се грижат за примена и спроведување на мерките и целите воспоставени во стратешките, планските и програмските документи од овој закон за управување со отпад.
2. Правните и физичките лица кои создаваат или управуваат со отпад се должни мерките и активностите кои ги преземаат да се во согласност со целите и мерките во стратешките, планските и програмските документи од овој закон.

**IV. УПРАВУВАЊЕ СО ОТПАД НА РЕГИОНАЛНО НИВО**

**Член 30**

**Управување со отпад на регионално ниво**

(1) За поттикнување и развој на управување со отпад на регионално ниво согласно со Планот, советите на општините и Советот на градот Скопје од соодветниот регион за управување со отпад донесуваат одлука за склучување на спогодба за здружување за воспоставување на систем за управување со отпад на регионално ниво (во натамошниот текст: регионален систем).

(2) Со спогодбата од ставот (1) на овој член особено се уредуваат меѓусебните права и обврски на општините и градот Скопје во здружување за воспоставување и обезбедување на условите за функционирање на регионалниот систем од ставот (4) на овој член, како и други прашања од заеднички интерес за организација и спроведување на управување со отпадот на регионално ниво (во натамошниот текст: регионално управување).

(3) Спогодбата од став (1) задолжително ги содржи:

- минимални количества на отпад отстапени на претоварна станица на општинско ниво или централен објект за отстранување на отпад на регионално ниво и

- други одредби кои го уредуваат можното учество на приватниот сектор во управувањето со регионалниот систем во зависност од регионалниот план.

(4) Регионалниот систем се состои од централен објект за управување со отпад (регионална депонија за отпад), претоварни станици и/или други објекти и инсталации за управување со отпад.

(5) По исклучок од ставот (1) на овој член, советот на општината и Советот на градот Скопје, можат да одлучат да се здружат кон друг регион за управување со отпад различен од регионот утврден со Планот, доколку тоа не ја попречува, односно не ја отежнува постапката на воспоставување или организирање и функционирање на регионалниот систем во соодветниот регион за управување со отпад, како и по претходно добиена согласност од министерот.

(6) Општините и градот Скопје коишто се здружиле за воспоставување на регионално управување се должни да го известат органот на државната управа надлежен за работите од областа на животната средина и да ги достават актите за воспоставеното здружување, во рок од 30 дена од денот на здружувањето.

(7) Во случаите кога сите општини, односно градот Скопје кои припаѓаат во еден регион, нема да се здружат, односно нема да ја склучат спогодбата од ставот (1) на овој член во рокот кој е утврден со Планот, односно нема да го воспостават регионалниот систем во рок од две години од денот на донесувањето на спогодбата од ставот (1) на овој член, на предлог на министерот, Владата на Република Северна Македонија донесува одлука за воспоставување на Систем за управување со отпад за определен регион.

(8) Со одлуката од став (6) на овој член Владата на Република Северна Македонија го определува регионот, како и општините и/или градот Скопје кои задолжително ќе влезат во регионалниот систем за управување со отпад, начинот на кој ќе го воспостави и финансира системот за управување со отпад на регионално ниво, начинот на управување со системот и временскиот период на управувањето, организациската поставеност, како и други прашања што се од значење за системот за управување со отпад на регионално ниво.

**Член 31**

**Меѓуопштински одбор за управување со отпад**

(1) За спроведување на регионалното управување, спроведување на регионалниот план од членот 24 од овој закон и реализација на спогодбата од членот 30 од овој закон, за секој регион за управување со отпад утврден во планотсе формира меѓуопштински одбор за управување со отпад (во натамошниот текст: одбор).

(2) Конститутивната седница на одборот ја свикува градоначалникот на единицата на локалната самоуправа со најголем број жители во регионот за управување со отпад.

(3) Членови на одборот се градоначалниците на општините и градоначалникот на градот Скопје кои припаѓаат во регионот, или други лица овластени од градоначалниците на општините и на градот Скопје.

(4) Со одборот претседава претседавач избран од редот на членовите на одборот, за период од една година на принцип на ротација.

(5) Одборот заседава на седници за чие одржување е потребно присуство од најмалку половина од членовите на одборот.

(6) Одлуките на одборот се донесуваат со двотретинско мнозинство од присутните членови на седницата.

**Член 32**

**Надлежности на одборот**

Одборот ги врши следниве работи:   
1) го утврдува нацртот на регионалниот план за управување со отпад;   
2) врши надзор над активностите за спроведувањето на регионалниот план;   
3) ги одобрува предлог - проектите за реализација на регионалниот план, како и други проекти од интерес за развој на регионалниот систем, освен во случаите кога Владата на Република Северна Македонија има донесено одлука согласно член 30 став (7) од овој закон;   
4) предлага на советот на општините и Советот на градот Скопје донесување на одлуки за прашања кои се поврзани со дејностите и услугите за управување со отпадот кои се во нивна надлежност согласно со овој закон, Законот за концесии и јавно приватно партнерство, јавни набавки, како и други прашања поврзани за развој на регионалното управување и други прашања од нивна надлежност;   
5) ја одобрува студијата за изводливост со која се воспоставува и организира регионалниот систем за управување со отпад;

6) го одобрува договорот за воспоставување на јавно приватно партнерство, односно за давање под концесија за управување со регионалниот систем кога постапката е водена од страна на општините односно градот Скопје, освен во случаите кога Владата има донесено одлука согласно член 30 став (7) од овој закон;

7) го одобрува нацртот на годишниот извештај за реализација на регионалниот план;   
8) ги координира активностите за спроведување на инвестициони проекти за поттикнување и развој на регионалното управување со комунален и друг вид на неопасен отпад финансирани од изворите наведени во член 105 од овој закон;   
9) врши избор на оператор на регионалниот систем и го предлага на советите на општините и Градот Скопје за одлучување;   
  
10) иницира разгледување на прашања поврзани со регионалниот систем за кои е неопходнa координација меѓу општините или градот Скопје, државни агенции и институции и партнери од приватниот и граѓанскиот сектор ии   
11) врши и други работи од областа на управувањето со отпадот во соодветниот регионален систем, кои ќе му ги делегира советот на општината, oдносно Советот на градот Скопје.

**Член 33**

**Начин на работа на одборот**

(1) Начинот на работа на одборот се уредува со деловник.

(2) Стручните административно-технички работи, планирање, водење на инвестициони проекти и работи од значење за регионалното управување, реализацијата на регионалниот план и развој на регионалниот систем, мониторинг над обемот и квалитетот на извршените услуги и други работи од значење за развојот на регионалното управување ги врши организационата единица за регионално управување со отпад основана во Центарот за развој на планскиот регион од член 34 од овој закон.

**Член 34**

**Организациона единица за регионално управување со отпад**

(1) Во рамките на Центарот за развој на секој плански регион се формира Организациона единица за регионално управување со отпад (во натамошниот текст: Организациона единица).

(2) Организационата единица се формира за секој регион за управување со отпад со актот за основање на Центарот за развој на секој плански регион, согласно со прописите за рамномерен регионален развој.

**Член 35**

**Надлежности на организациона единица за регионално управување со отпад**

Организационата единица ги врши следниве работи:   
1) го изготвува регионалниот план за управување со отпад, вклучувајќи годишни цели;

2) подготвува и предлага проекти и други активностите за реализација на регионалниот план, како и други проекти од интерес за развој на регионалниот систем;   
3) спроведува и управува со проекти и презема други активности поврзани со спроведувањето на регионалниот план и развој на регионалниот систем;   
4) обезбедува договорни услуги и капацитети за управување со отпад во регионалниот систем;   
5) подготвува и спроведува постапки за избор на оператор на регионалниот систем и предлага избор на оператор на регионалниот систем;   
6) спроведува и управува со инвестициони проекти за поттикнување и развој на регионалното управување со комунален и друг вид на неопасен отпад, финансирани од изворите пропишани во член 105 од овој закон;

7) врши надзор над исполнувањето на обврските, на давателите на услуги за управување со отпад определени од општината, односно од градот Скопје, кои се од значење за непреченото функционирање на регионалниот систем, како и иницира постапка за инспекциски надзор пред надлежните инспекциски служби заради отстранување на утврдените недостатоци;  
8) врши мониторинг над обемот и квалитетот на извршените услуги во рамките на регионалниот систем;   
9) подготвува извештај за реализација на регионалниот план;   
10) подготвува годишен извештај за работа на Организационата единица;   
11) подготвува годишна програма за работа на Организационата единица;   
12) по потреба може да ги координира активностите поврзани со примената на програмите за управување со отпад од членовите 26 став (1) точка 1 од овој закон;   
13) обезбедува стручна и техничка помош на општините или градот Скопје од соодветниот регион за управување со отпад, при подготовка на програмите за управување со отпад од членот 26 став (1) од овој закон;   
14) води база на податоци за управување со отпад на регионално ниво и обезбедува информации до заинтересираните страни за прашања поврзани со регионалниот систем, како и други активности на комуникација со јавноста;   
15) подготвува предлог-одлуки за прашања кои се поврзани со дејностите и услугите на управување со отпадот од членот 24 и 26 од овој закон, како и други прашања за развој на регионалното управување и   
16) врши и други работи од областа на управувањето со отпадот во соодветниот регионален систем кои ќе му ги довери одборот.

17) го известува органот на државната управа надлежен за работите од областа на животната средина и основачките општини на годишна основа за постигнатите цели, со препораки за подобрување на најдобрите практики како и инвестициите со цел подобрување на постигнувањата во клучните области;

**V. УПРАВУВАЊЕ СО ОТПАДОТ**

**ОПШТИ ПРАВИЛА ЗА УПРАВУВАЊЕ СО ОТПАД**

**Член 36**

**Правила за управување со отпадот**

(1) Управување со отпадот мора да се изведува со должно внимание и на начин со кој се избегнува:   
1) загрозување на животната средина, животот и здравјето на луѓето;   
2) загадување на водите, воздухот и почвата над пропишаните граници;   
3) создавање бучава, непријатна миризба или зголемување на бројот на птици, инсекти и штетници;  
4) уништување на природните услови за живот на животните и на растенијата;   
5) уништување на заштитените природни области и на заштитеното културно наследство и   
6) нагрдување и неуреденост на објектите и просторот во урбаните зони и во подрачјата надвор од урбаните зони.

(2) Создавачот на отпад е должен да се грижи на отпадот што го создал се до неговото крајно отстранување односно до последната операција на управување со отпадот, без оглед дали тој управува директно со отпадот или го дал на управување на посредник, трговец со отпад или управувањето го доверил на трето лице кое управува со колективен систем за посебни текови на отпад. Создавачот треба да вложи доволно напор за да добие податоци за отпадот што го создава што ќе му овозможат да се увери дека е веројатно управувањето со неговиот отпад се врши согласно закон.

(3) Се забранува горење или согорување на отпад на локации што не се наменети за таа цел, како и користење на уреди и инсталации кои немаат дозвола за тоа издадена согласно закон или во кои горењето или согорувањето на отпадот можат да ја загрозат животната средина, животот и здравјето на луѓето.

(4) Субјектите кои вршат дејности на управување со отпад може да откупуваат отпад од физички и правни лица кои го стекнале отпадот во согласност со закон.

**Член 37**

**Управување со отпадот што се наоѓа на имот во приватна сопственост**

(1) Управувањето со отпадот што се наоѓа на приватен имот, а кој може да предизвика штета врз животната средина или здравјето на луѓето, е обврска на сопственикот или корисникот на имотот.

(2) Доколку сопственикот или корисникот на имотот на кој се наоѓа отпадот не го отстрани или одбие да го отстрани отпадот на начин предвиден со овој закон, отпадот ќе го отстрани давателот на услугата, односно овластено лице за собирање и транспортирање на отпад, врз основа на правен акт за отстранување издаден од градоначалникот на општината, односно градоначалникот на градот Скопје, на трошок на сопственикот или корисникот на имотот.

(3) Доколку отпадот е оставен на приватен имот без одобрение од сопственикот или корисникот на имотот, сопственикот или корисникот на имотот го информира градоначалникот на општините и градот Скопје, кој треба да преземе соодветни мерки за отстранување на отпадот, согласно со посебните правила и прописи на општината, како и мерки против сторителот.

(4) Доколку постојат сознанија дека на имот што е во приватна сопственост се врши складирање и собирање на отпад спротивно на одредбите од овој закон, овластениот инспектор за животна средина или државниот инспектор за животна средина имаат право да вршат инспекциски надзор во имот што е во приватна сопственост, а на кој е или во кој се чува отпадот.

**Член 38**

**Преработка на отпадот**

(1) Отпадот што содржи употребливи материи треба да се преработи, доколку е возможно натамошно искористување на неговите состојки и ако постојат соодветни технички и технолошки услови.

(2) Преработката на отпадот мора да се врши без примена на процеси или методи кои ја загрозуваат животната средина, животот и здравјето на луѓето.

(3) Доколку преработката на отпадот може да предизвика загрозување на животната средина, животот и здравјето на луѓето или трошоците за преработка на отпадот се несразмерно големи и економски неисплатливи, отпадот може да се отстрани или да се извезе од Република Северна Македонија каде што истиот може да се преработи или отстрани на начин кој е безбеден за животната средина и здравјето на луѓето.

(4) Обврската за задолжително преработување на отпадот од ставот (1) на овој член нема да се применува, доколку отстранувањето на отпадот предизвикува помало загрозување на животната средина, животот и здравјето на луѓето отколку преработката, при што треба да се има предвид:   
1) консумирањето на природните ресурси;   
2) енергијата којашто би била употребена за преработка или добиена од отпадот;   
3) содржината на опасни материи во отпадот создаден по преработката и   
4) емисијата на супстанции и енергија во воздухот, водите и во почвата.

(5) Заради подобрување и олеснување на процесот на преработка, отпадот е пожелно да се собира одделно доколку е тоа технички, еколошки и економски изводливо и да не се меша со друг отпад или други материјали со понакви својства и карактеристики.

**Член 39**

**Операции за преработка на отпадот**

1. Отпадот се преработува со примена на една или повеќе од следниве операции:   
   - R1[[1]](#footnote-1) - користење како гориво за примарна намена или како некое друго средство за производство на енергија;

- R2 - регенерација/подобрување на својствата на растворувачите;

- R3 - рециклирање/подобрување на својствата на органските материи коишто не се користат како растворувачи (вклучувајќи ги тука и компостирањето и другите процеси на биолошка трансформација);   
-R4 - рециклирање/подобрување на својствата на металите и на металните соединенија;   
- R5 - рециклирање/подобрување на својствата на другите неоргански материјали;   
- R6 - регенерација на киселините или на базите;   
- R7 - преработка на состојките што се користат за намалување на загадувањето;

- R8 - преработка на состојките од катализаторите;   
- R9 - прерафинирање на користена нафта и масла или други форми на повторно користење на нафта и масла.;   
- R10 - третирање на земјиштето, во полза на земјоделството и на животната средина;   
- R11 - користење на отпадот добиен од некоја од операциите наведени во точките од 1 до 10 на овој став;   
- R12[[2]](#footnote-2) - размена на отпадот заради подложување на некоја од операциите наведени во точките од 1 до 11 на овој став и   
- R13[[3]](#footnote-3) - складирање на отпадот којшто треба да биде подложен на некоја од операциите наведени во точките од 1 до 12 на овој став (со исклучок на временото складирање, пред собирање, на местото каде што е создаден отпадот).

(2) Операциите од ставот (1) на овој член при увозот, извозот и транзитот на отпадот во пропратните документи се означуваат со латинична буква (R) по која следи бројот на соодветната операција за преработка од став (1) од овој член.

(3) Министерот поблиску ги пропишува деталните правила за преработка на отпадот за добивање енергија или користење на отпадот како некое друго средство за производство на енергија од став (1) алинеја 1 на овој член.

**Член 40**

**Складирање на отпадот**

(1) Отпадот што може повторно да биде употребен, преработен или искористен како извор на енергија, може да се складира на посебни места предвидени за таа намена, доколку складирањето не предизвикува опасност по животната средина, животот и здравјето на луѓето.

(2) Отпадот се складира на места кои се технички опремени за привремено складирање на отпадот, на локации на создавачот на отпадот, во местата за собирање, претоварни станици и други локации за собирање во согласност со овој закон.

(3) Правните лица кои создаваат отпад можат отпадот привремено да го складираат на местото на неговото создавање, но најдолго една година сметано од денот на неговото создавање, доколку отпадот е наменет за отстранување, односно најдолго до три години сметано од денот на неговото создавање доколку отпадот е наменет за третман и за преработка.

(4) Привременото складирање на отпадот од став (3) на овој член правните лица го вршат на начин и на места кои ги исполнуваат минимално техничките услови во однос на заштитата на животната средина и здравјето на луѓето.

(5) Начинот и условите за складирање на отпадот, како и условите што треба да ги исполнуваат локациите на коишто се врши складирањето на отпадот од став (4) на овој член, ги пропишува министерот кој раководи со органот за животна средина.

**Член 41**

**Повторна употреба и рециклирање**

(1) Заради постигнување на високо ниво на користење на ресурсите и потикнување на економски развој, правните и физичките лица преземаат мерки и активности во насока на постигнување на повторната употреба и рециклирање на отпадните материјали особено хартијата, металот, пластиката и стаклото.

(2) Со цел постигнување на високо ниво на ефикасност на ресурсите и потикнување на циркуларната економија, во Планот од член 23 од овој закон ќе се пропишат целите за подготовка за повторна употреба, повторна употреба и рециклирање.

**Член 42**

**Отстранување на отпадот**

(1) Отпадот што не може повторно да се употреби, рециклира, преработи или да се искористи како извор на енергија, се отстранува со примена на посебни операции за отстранување, определени во согласност со членот 43 став (1) од овој закон.

(2) Пред да се отстрани, отпадот треба да биде подложен на механички, физички, хемиски, термички или биолошки третман, со цел да се намали количеството на отпадот, неговиот волумен и негативните влијанија врз животната средина, животот и здравјето на луѓето.

(3) Пред да се пристапи кон отстранување на отпадот, тој треба да биде селектиран и класифициран во согласност со Листата на видовите отпад од член 15 од овој закон.

(4) На отпадот што не може да се селектира и да се класифицира според Листата на видовите отпад, задолжително се прави оцена на неговите карактеристики согласно член 16 од овој закон, со цел да се утврди како ќе се постапува со овој отпад.

(5) Отстранувањето на отпадот се врши во посебно определена инсталација најблиску до местото на настанување на отпадот која е наменета за отстранување на отпадот, и која поседува соодветна дозвола.

(6) Планот од член 24 од овој закон ги пропишува целите за намалување на депонирањето на комунален отпад.

**Член 43**

**Операции за отстранување на отпадот**

(1) Операции за отстранување на отпадот се:   
- D 1 - депонирање - полагање во или над земјата (на пример, депонија итн.);   
- D 2 - третман на земјиштето (на пример, биоразградување на течниот или кашест отпад во почвата итн.);   
- D 3 - длабинско инјектирање (на пример, инјектирање на отпадот што може да се испумпува во бунари или во природни шуплини - пештери, јами итн.);   
- D 4 - површинско каптирање (на пример, сместување на течниот или кашест отпад во јами, езерца или во лагуни итн.);   
- D 5 - посебно конструирање депонија (на пример, сместување во обложени поединечни ќелии кои се затворени и изолирани една од друга и од животната средина итн.);   
- D 6 - полагање во големи водни тела освен мориња/океани;   
- D 7 - полагање во мориња/океани вклучувајќи вкопување во морско дно;   
- D 8 - биолошки третман што не е дефиниран на друго место во овој закон, а од кој произлегуваат финални соединенија или смеси кои се отстрануваат со некоја од операциите наведени во точките од D1 до D12 на овој став;   
- D 9 - физичко-хемиски третман што не е дефиниран на друго место во овој закон, а од кој произлегуваат финални соединенија или смеси кои се отстрануваат со некоја од операциите наведени во точките од D1 до D12 на овој став (на пример, испарување, сушење, калцинирање итн.);   
- D 10 - горење на копно, во согласност со одредбите од овој закон и другите прописи кои се однесуваат на горење;   
- D 11 - горење на море;   
- D 12 - трајно складирање (на пример, поставување контејнери во рудник итн.);   
- D 13 - мешање пред подложување на некоја од операциите наведени во точките од D1 до D12 на овој став;   
- D 14 - препакување пред подложување на некоја од операциите наведени во точките од D1 до D12 на овој став и   
- D 15 - складирање до извршување на некоја од операциите наведени во точките од D1 до D14 на овој став (со исклучок на временото складирање, пред собирање на местото на коешто е создаден отпадот).

(2) Отстранувањето на отпадот со примена на операциите од став (1) точките D1 до D12 на овој член ќе се смета за трајно решение при управувањето со отпадот по што не може да се примени ниту една друга операција за управување со отпадот.

(3) Операциите од ставот (1) на овој член при увозот, извозот и транзитот на отпадот во пропратните документи се означуваат со латинична буква (D) по која следи бројот на соодветната операција за преработка од ставот (1) од овој член.

**VI. ГОРЕЊЕ ИЛИ СОГОРУВАЊЕ НА ОТПАДОТ**

**Член 44**

**Правила за горење и за согорување на отпадот**

(1) Отстранувањето на отпадот по пат на горење или согорување се врши во посебно конструирани инсталации, во зависност од видот на отпадот.

(2) Инсталацијата за горење или согорување, вклучувајќи ги и сите подготвителни помошни и сервисни објекти, уредите и опремата кои се во функција на уредот и опремата за горење и за согорување, треба да бидат конструирани и да работат така што ќе се спречи да дојде до надминување на граничните вредности на загадувачките супстанции кои се испуштаат во воздухот, почвата и водите, испуштањето мириси и бучава, како и да се обезбеди заштита на животот и на здравјето на луѓето.

(3) Доколку инсталацијата за горење или согорување не работи во согласност со условите пропишани во дозволата, вклучувајќи ги и граничните вредности на емисиите во воздухот, водата и во почвата, органот за животна средина може да ја одземе дозволата за работа на постројката и да го забрани вршењето на дејноста.

(4) Министерот ги пропишува граничните вредности за емисии на одредени супстанции во воздухот при горење или согорување на отпадот, граничните вредности за емисии при исфрлање отпадна вода од чистењето на издувните гасови, техниките, методите и динамиката за мерења и следење на емисиите на супстанциите во воздухот и водата што се создаваат при горење или согорување на отпад, како и начинот и временските рокови за постигнување на граничните вредности за емисии на супстанциите во воздухот и водата.

**Член 45**

**Избор на локација за градење**

При изборот на локацијата за изградба на инсталација за горење или согорување, особено ќе се води сметка за:

1) климатските карактеристики на подрачјето;

2) геолошките, хидролошките, хидрогеолошките, топографските, сеизмолошките и педолошките карактеристики на земјиштето;

3) струењето на ветрови околу подрачјето каде што треба да се изгради постројката и

4) близината до населено место, односно заштитено подрачје.

**Член 46**

**Еколошка ревизија за инсталациите за горење или согорување на отпадот**

Доколку операторите на инсталации за горење или согорување на отпадот поседуваат интегрирана еколошка дозвола, тие се должни да обезбедат генерална еколошка ревизија, во согласност со Законот за животната средина.

**Член 47**

**Дозволи за работа на инсталациите за горење или согорување на отпадот**

(1) Правните лица кои управуваат со инсталациите за горење или согорување на отпадот (во натамошниот текст: оператор на инсталациите), се должни да поседуваат А-интегрирана еколошка дозвола за работење на постројката, издадена во согласност со Законот за животната средина.

(2) При издавањето на А-интегрираната еколошка дозвола органот за животна средина задолжително утврдува дали:

1) минимално техничките барања во однос на потребната опрема, кадар и простор за вршење на дејноста;

2) видот и количеството на отпадот што треба да биде отстранет во инсталацијата за горење или согорување соодветствува со класата и со капацитетот на инсталацијата за горење или согорување;

3) висината и видот на гаранцијата, односно осигурувањето со кои се обезбедува надомест на штета врз животната средина од вршењето на дејноста;

4) висината и видот на гаранцијата со која се обезбедува грижа по затворањето, односно престанувањето со вршењето на дејноста и

5) е изготвена програма за работење, мониторинг и контрола на работењето на инсталацијата за горење или согорување согласност со Законот за животната средина;

(3) Министерот поблиску ги пропишува условите и начинот на работа на инсталациите за горење или согорување на отпадот, како и минималните технички средства и опрема за горење или согорување на отпадот.

(4) Министерот ги пропишува граничните вредности на емисии при горење и согорување на отпад.

**Член 48**

**Испорака и прием на отпадот за горење или согорување**

(1) Пред горењето или согорувањето на отпадот, операторот на инсталацијата е должен да изврши споредување на отпадот што го прима со податоците наведени во идентификациониот формулар, со земање примероци за увид заради утврдување на:

1) видот и количеството на отпадот што треба да биде подложен на горење или согорување;

2) карактеристиките на отпадот;

3) погодноста на отпадот за горење или за согорување;

4) отпадот со кој не смее да се меша, односно утврдување дали отпадот е измешан со друг отпад и

5) точноста на податоците од идентификациониот формулар, со земање примероци од отпадот.

(2) Операторот на инсталацијата е должен да го одбие горењето или согорувањето на отпадот, доколку видот на отпадот не соодветствува на условите во интегрираната еколошка дозвола.

(3) Операторот на инсталацијата е должен да ги чува примероците од извршениот увид од ставот (1) на овој член најмалку еден месец по горењето или согорувањето на отпадот.

**Член 49**

**Постапување со остатоците од горење и согорување**

(1) По горењето или согорувањето на отпадот, операторот на инсталацијата е должен:

1. да го минимизира количеството и штетноста на остатоците што произлегуваат од работење на инсталациите за горење или согорување на отпад;

2. да ги утврди карактеристиките на отпадот добиен со горење и согорување, вклучувајќи ги и фракциите на тешките метали;

3. да ја собере пепелта добиена како резултат на горењето и согорувањето во затворени садови и

4. да обезбеди сигурен транспорт на отпадот, добиен со горење и согорување, што не може да се преработи, до местото на неговото отстранување.

(2) Онаму каде што е соодветно и технички изводливо остатоците од горењето и согорувањето се рециклираат директно во инсталацијата или надвор од неа во согласност со закон или други прописи.

**Член 50**

**Интегрирана мрежа за управување со отпадот**

(1) Со цел да се овозможи најбезбедно и најекономично собирање, селектирање, преработка, како и отстранување на отпадот во инсталации кои се најблиску до местото на создавање на отпадот, како и користење на најсоодветни методи и технологии со кои се обезбедува високо ниво на заштита на животната средина, животот и здравјето на луѓето, управувањето со комуналниот отпад се организира, во согласност со хиерархијата за управување со отпад во интегрирана мрежа за управување со отпад.

(2) Инсталациите наменети за отстранување на отпадот можат да бидат поврзани со претоварни станици, како и со друга инфраструктура за собирање, селектирање и преработка на отпад во интегрирана мрежа за управување со отпадот.

(3) Интегрираната мрежа за управување со отпад може да биде организирана на ниво на еден или повеќе региони за управување со отпад.

(4) Во интегрираната мрежа за управување со отпад која е организирана на ниво на еден или повеќе региони, може да се вклучи инсталација за отстранување на градежен шут.

(5) Министерот го пропишува начинот и условите на функционирање на интегрираната мрежа за управување со комуналниот отпадот организирана на регионално ниво, односно на ниво на една или повеќе општини или градот Скопје, во согласност со Планот.

**Член 51**

**Претоварни станици за отпад**

(1) Комуналниот отпад и комерцијалниот отпад сличен по својата природа на комуналниот отпад, наменет за складирање, преработка или за отстранување, може да биде транспортиран од местото на неговото создавање до претоварни станици, од каде што отпадот се транспортира до објектите и до инсталациите за складирање, преработка или за отстранување.

(2) Претоварните станици се дел од интегрираната мрежа за управување со отпадот од член 50 од овој закон.

(3) Претоварните станици треба да бидат лоцирани на места што ќе обезбедат транспортирањето на отпадот да биде ефикасно и економично и да обезбедува самоодржливо функционирање на интегрираниот систем за управување со отпад, имајќи ги предвид начелата на универзалност на услугата и начелото на блискост, како и да бидат лоцирани на места и да работат на начин со кој ќе се овозможи најмало можно влијание врз животната средина и здравјето на луѓето.

(4) Министерот подетално ги пропишува барањата од став (3) на овој член, односно [минималните технички услови во поглед на заштита на животната средина кои треба](http://www.moepp.gov.mk/wp-content/uploads/2014/09/Pravilnik%20za%20minimalnite%20tehnicki%20uslovi%20za%20pretovarnite%20stanici.pdf) [да ги исполнуваат претоварните станици, условите што треба да ги исполнуваат](http://www.moepp.gov.mk/wp-content/uploads/2014/09/Pravilnik%20za%20minimalnite%20tehnicki%20uslovi%20za%20pretovarnite%20stanici.pdf) [локациите на кои што се градат односно се поставуваат претоварните станици,](http://www.moepp.gov.mk/wp-content/uploads/2014/09/Pravilnik%20za%20minimalnite%20tehnicki%20uslovi%20za%20pretovarnite%20stanici.pdf) [како и роковите за чување на отпадот во претоварните станици според видовите на](http://www.moepp.gov.mk/wp-content/uploads/2014/09/Pravilnik%20za%20minimalnite%20tehnicki%20uslovi%20za%20pretovarnite%20stanici.pdf) [отпад](http://www.moepp.gov.mk/wp-content/uploads/2014/09/Pravilnik%20za%20minimalnite%20tehnicki%20uslovi%20za%20pretovarnite%20stanici.pdf).

**Член 52**

**Стручен испит за управување со отпад**

(1) За безбедно и соодветно управување со отпадот, правните лица кои управуваат со отпад задолжително треба да ангажираат стручно оспособено лице за управување со отпад.

(2) Стручно оспособено лице за управување со отпад е лице кое има положено стручен испит за проверка на потребното стручно знаење од областа на управување со отпадот и се стекнало со:

- Уверение за управител со отпад или

- Сертификат за оператор за управување со отпад.

(3) Стручното оспособено лице полага стручен испит за управител или оператор за управување со отпад по претходно завршена обука за управител, односно оператор за управување со отпад.

(4) За кандидат за полагање на стручниот испит може да се пријави само лице коe поседува потврда за завршена обука спроведена од овластено правно лице од страна на министерот, врз основа на програма за обука.

(5) Овластувањето од став (4) на овој член се издава со важност од најмногу пет години и може да се даде на домашно или странско правно лице кое располага со:

1) простор опремен за одржување на обука;

2) технички капацитети за спроведување на обука;

3) курикулум наменет за обука и

4) минимум три лица ангажирани за спроведување на обуката со минимум 10 годишно искуство од областа на техничките и природните науки, а поврзано со управувањето со отпад.

(6) Уверението односно сертификатот за положен стручен испит за управител односно оператор се добива по претходно положен стручен испит, кој се полага пред комисија формирана од министерот, составена од пет члена и нивни заменици, кои имаат најмалку пет години работно искуство во областа на управувањето со отпадот или животната средина..

(7) Комисијата од ставот (6) на овој член за својата работа донесува деловник.

(8) Кандидатот за полагање на испит плаќа надоместок кој е приход на Буџетот на Република Северна Македонија.

(9) Висината на надоместокот од ставот (8) на овој членсе определува врз основа на реалните трошоци направени за полагање на стручниот испит.

(10) На лицето кое го положило стручниот испит органот на државната управа надлежен за работите од областа на животната средина му издава уверение односно сертификат за положен стручен испит за управител со отпад.

(11) Министерот ја донесува програмата според која се полага стручниот испит и начинот на полагање на стручниот испит, образецот на уверението односно сертификатот, како и висината и начинот на плаќање на надоместокот за полагање на стручниот испит.

(12) Министерот ги утврдува поблиските услови што треба да ги исполнуваат правните лица што вршат стручно оспособување.

**Член 53**

**Управител со отпад**

(1) Правните лица од член 26 и член 70 став (1) точка 1) и 3) од овој закон се должни да назначат најмалку едно стручно оспособено лице - управителот со отпад кој има овластување за управител за отпад.

(2) Стручен испит за управител со отпад може да полага лице кои ги исполнува следниве услови:

- да има живеалиште во Република Северна Македонија,

- да има завршено најмалку VI степен вишо образование или високо образование со најмалку VII/1, односно диплома со најмалку 180 кредити според европскиот кредит трансфер систем (ЕКТС),

- со правосилна одлука да не му е изречна забрана за вршење на професија, дејност или должност сè додека траат последиците од забраната и

- да има најмалку три години работно искуство по дипломирањето во управувањето со отпад или животната средина.

(3) Управител со отпад е одговорен за вршење на следните активности:

- ја изработува и се грижи за реализација и спроведување на програмата за управување со отпадот на правните лица,

- ја следи тековната состојба во управувањето со отпадот,

- презема активности и мерки за намалување на создадениот отпад,

- се грижи за спроведување и примена на постапките за време на управувањето со отпадот во согласност со овој закон или друг пропис,

- води евиденција и изготвува извештаи и ги спроведува обврските согласно со членот 55 на овој закон и прописите за управување со отпад,

- изготвува извештаи за поголеми незгоди или хаварии кои можат да настанат при управувањето со отпадот,

- го контролира создавањето на отпадот во технолошките процеси;

- ги информира раководните органи на правното лице за можното загрозувања на животната средина, животот и здравјето на луѓето што е резултат на производството, третманот, преработката и отстранувањето на отпадот и предлага конкретни решенија,

- ги контролира видот и количеството на отпадот што се создава, преработува и се отстранува, како и секундарната суровина.

**Член 54**

**Оператор за управување со отпад**

(1) Правните лица кои управуваат со отпад и кои вршат дејности и активности од член 70 став (1) точка 3), 71, 78, 79 и 80 од овој закон, назначуваат најмалку едно лице - оператор за управување со отпад.

(2) Операторот за управување со отпад може да биде лице кое поседува сертификат за оператор за управување со отпад, има положено стручен испит за оператор за управител со отпад во државата или поседува соодветен сертификат за стручна способност од друга земја.

(3) Стручен испит за оператор за управување со отпад може да полага лице кое:

-има завршено најмалку VI степен вишо образование или високо образование со најмалку VII/1, односно диплома со најмалку 180 кредити според европскиот кредит трансфер систем (ЕКТС) или постдипломски студии од областа на техничките науки;

- со правосилна одлука да не му е изречна забрана за вршење на професија, дејност или должност сè додека траат последиците од забраната и

- да има најмалку пет години работно искуство по дипломирањето во управувањето со отпад и животната средина поврзано со работи и задачи поврзани со практично управување со отпад.

(4) Операторот за управување со отпад е задолжително присутенна терен и е одговорен за управување со инсталацијата во текот на работното време.

(5) Операторот за управување со отпад е должен да ги врши следните активности:

- техничко работење и дејност;

- организација и управување со регионалниот систем/инсталацијата;

- се грижи за безбедно и непречено функционирање на регионалниот систем/инсталацијата;

- примена на техничка експертиза на техничката опрема и оперативните средства;

- врши технички надзор и увид на видот и количеството на отпадот што се управува во инсталацијата/регионалниот систем.

- е одговорен за подготовка на оперативна програма, следење и контрола на работењето на регионалниот систем/инсталацијата дали е во согласност одредбите на овој закон и донесените прописи;

- е одговорен за подготовка на програми за стручно оспособување и образование за вработените во инсталацијата/регионалниот систем;

- е одговорен за изготвување и усвојување на планови и програми за избегнување и намалување на последиците од катастрофи.

(6) Правното лице од став (1) од овој член може да ангажира странско физичко лице за оператор за управување со отпад доколку истото ги исполнува условите за оператор за управување со отпад и има соодветен сертификат во земјата чиј државјанин е.

**Член 55**

**Обврска за водење евиденција и известување**

(1) Правните лица кои управуваат со отпадот согласно одредбите од овој закон се должни да водат евиденција за:   
1) видот, количеството и потеклото на отпадот со кој управуваат;   
2) видот и количеството на привремено складираниот отпад;   
3) видот и количеството на отпадот што му е предаден на собирачот и на транспортерот на отпад;   
4) видот и количеството на отпадот што е искористен или преработен;   
5) количеството и видот на отпадот што е предаден на други правни лица кои преработуваат отпад;   
6) податоците за примената на операциите за преработка од членот 38 и 39 на овој закон;   
7) видот и количеството на отпадот што е наменет за отстранување согласно член 42 и 43 од овој закон;   
8) видот и количеството на отпадот што се преработува или се отстранува надвор од земјата и   
9) податоци за почетната и за крајната дестинација на транспортирањето на отпадот.

10) видот и количеството на отпад кој е регистриран како секундарна суровина односно отпадот кој престанал да биде отпад согласно член 18 и 19 од овој закон и

11) и други податоци за управување со отпад.

(2) Правните лица од членот 26 од овој закон, се должни да водат евиденција за:

1) видот, количеството и потеклото на отпадот кој го создаваат;

2) видот и количеството на привремено складираниот отпад;

3) видот и количеството на отпадот што му е предаден на собирачот и на транспортерот на отпад;

4) видот и количеството на отпадот што е искористен или преработен од самите создавачи;

5) видот и количеството на отпадот што е предаден на други правни лица кои преработуваат отпад, доколку преработувањето не е извршено од самиот создавач на отпад;

6) видот и количеството на отпадот што е отстранет;

7) видот и количеството на отпадот кој е извезен за преработка или отстранување во странство.

8) видот и количеството на отпад кој е регистриран како секундарна суровина односно отпадот кој престанал да биде отпад

9) и други податоци за управување со отпад.

(3) Евиденцијата од ставовите (1) и (2) од овој член се води секојдневно во дневник.

(4) Правните лица од ставот (1) и (2) на овој член се должни, на лицето задолжено за транспорт на отпад при предавањето на отпадот за транспорт да му издадат идентификациони и транспортни формулари за отпадот.

(5) При извоз, увоз или транзит на отпад, правните лица кои го вршат транспортот на отпад се должни, копија од обраците пропишани согласно член 95 од овој закон при излезот, влезот и транзитот на отпадот од/низ територијата на Република Северна Македонија да го достават до органот надлежен за вршење на царинските работи.

(6) Министерот ја пропишува формата и содржината на образецот за водење евиденција од ставовите (1) и (2) на овој член, формата и содржината од дневникот од ставот (3) на овој член, како и формата, содржината и начинот на управувањето со формуларите од ставовите (4) и (5) на овој член и формата и содржината на образецот од став (8) од овој член.

(7) Правните лица од ставовите (1) и (2) на овој член се должни формуларите од ставот (3) на овој член да ги чуваат како составен дел на целокупната евиденција за управување со отпадот.

(8) Правните лица од ставовите (1) и (2) на овој член се должни, еднаш годишно, податоците од евиденциите во вид на консолидиран извештај на пропишан образец да ги доставуваат до стручниот орган, најдоцна до 31 јануари во тековната за претходната година.

(9) По исклучок од став (7) на овој член, правните лица од ставот (1) на овој член кои вршат дејност на собирање и транспортирање на комунален отпад се должни податоците од евиденцијата од став (7) на овој член да ги доставуваат до организационите единици од членовите 34 и 35 од овој закон, најдоцна до 31 јануари во тековната за претходната година.

(10) Организационите единици од членовите 34 и 35 од овој закон се должни податоците од ставот (8) на овој член, во вид на годишен консолидиран извештај подготвен на пропишан образец, да ги достават до стручниот орган, најдоцна до 31 март во тековната за претходната година.

(11) Правните лица од ставовите (1) и (2) на овој член се должни податоците од евиденцијата да ги чуваат најмалку пет години, освен операторите на регионален систем за управување со отпад кои имаат обврска податоците од евиденциите да ги чуваат до завршувањето на рокот определен за работа на регионалниот систем, како и во рокот на траењето на фазата на натамошна грижа по затворањето.

**VII.Б ПРАВИЛА ЗА УПРАВУВАЊЕ СО ОПАСЕН ОТПАД**

**Член 56**

**Општи правила за управување со опасниот отпад**

(1) Управувањето со опасниот отпад се врши одвоено од другите видови отпад.

(2) Се забранува истурање и фрлање на опасниот отпад во почвата, во водите, во садовите за собирање на друг вид на отпад, системи за собирање и одведување на урбани отпадни води, како и негово складирање и отстранување на места кои не се определени за таа намена.

(3) Министерот ги пропишува својствата на опасниот отпад и поблиските правила за управување со опасниот отпад.

**Член 57**

**Забрана за мешање на опасен отпад**

(1) Се забранува мешање на опасниот отпад со други видови опасен отпад, како и мешање на опасниот отпад со други видови на отпад, супстанции/или материи.

(2) По исклучок од ставот (1) на овој член, стручниот орган, по писмено барање од создавачот или поседувачот на опасниот отпад, може даде согласност за управување со опасен отпад со која се одобрува мешањето на опасниот отпад со други видови опасен отпад, како и мешање на опасниот отпад со други видови на отпад, со супстанции или со материи, доколку утврди дека:

- активноста на мешање се врши од субјект кој согласно член 69 на овој закон има добиена дозвола за вршење дејност управување со опасен отпад;

- со тоа ќе се подобри безбедноста при управувањето со опасниот отпад и дека мешањето не ги загрозува животната средина, животот и здравјето на луѓето и

- операциите на мешање на отпадот се вршат согласно најдобрите достапни техники.

**Член 58**

**Управување со измешан отпад**

(1) Во случај кога опасниот отпад е измешан со други видови отпад, супстанци и материи, задолжително се известува стручниот орган.

(2) Во случаите од ставот (1) на овој член, мора да се пристапи најпрво кон издвојување на отпадот, доколку постапката на издвојување е технички изводлива и економски исплатлива и ја намалува опасноста по животната средина, животот и здравјето на луѓето и кога е неопходно за исполнување на правилата за управување со отпад од членот 36 на овој закон.

(3) Управувањето со опасниот отпад од ставот (1) на овој член и започнувањето на постапката од ставот (2) на овој член, се врши врз основа на барање доставено до стручниот орган и врз основа на добиена писмена согласност за управување со опасен отпад која ја издава стручниот орган.

(4) Кон барањето за издавање на согласност од ставот (3) на овој член, барателот е должен да достави и сертификат за извршена процена на карактеристиките на отпадот согласно член 16 од овој закон.

(5) Кон барањето од став (3) на овој член особено се наведува видот на отпадот, причината за мешање на опасниот отпад и понатамошното управување со опасниот отпад.

(6) Министерот ги пропишува формата и содржината на барањето за управување со опасен отпад од став (3) на овој член, како и согласноста за управување со опасен отпад став (3) на овој член.

**Член 59**

**Задолжително евидентирање и етикетирање на опасниот отпад**

(1) Опасниот отпад наменет за транспортирање, преработка, складирање и отстранување ќе се пакува и означува на начин со кој ќе се овозможи целосна заштита на животната средина и здравјето на луѓето.

(2) Пакувањето на опасниот отпад ќе се врши во специјални контејнери дизајнирани согласно видот на отпадот, на кој мора да стои ознаката "Опасен отпад", да биде означено согласно степенот на опасност на отпадот, да има ознака за мерките за безбедност, како и други ознаки со кои се обезбедува безбедно управување со опасниот отпад.

(3) Се забранува транспорт на опасен отпад кој не е пакуван и означен во согласност со овој закон.

(4) Министерот го пропишува начинот на пакување и означување на опасниот отпад.

**Член 60**

**Управување со опасен отпад од домаќинствата**

(1) Членовите 56, 57, 58 и 59 од овој закон, не се однесуваат за мешан опасен отпад создаден од домаќинствата.

(2) Опасниот отпад од домаќинствата се собира одделно од другиот отпад што се создава од домаќинствата на собирно место каде се лоцирани садови кои служат за собирање на опасен отпад или во собирен центар.

(3) Физичките лица се должни да го селектираат опасниот отпад и одвоено од останатиот отпад од домаќинствата да го остават на најблиското собирно место или собирен центар.

(4) Давателот на услуга е должен да го собере и транспортира опасниот отпад од домаќинствата од собирното место или собирниот центар и да го предаде на операторот на регионалниот центар.

(5) Операторите на регионалните центри за управување со отпад се должни да го селектираат и да го предадат собраниот опасен отпад од домаќинствата на правни лица кои поседуваат соодветни дозволи за вршење на дејност управување со отпад.

**Член 61**

**Управување со медицински отпад**

1. Со медицинскиот отпад се управува согласно одредбите за опасен отпад од овој закон и прописите од областа на управување со отпадот.
2. Опасниот отпад од објектите во кои се спроведува здравствена заштита на луѓето ги вклучува инфективниот, хемискиот, фармацевсткиот отпад, како и цитостачните лекови, остри предмети и друг вид на опасен отпад.
3. Програмите за управување со отпад во објектите на здравствена заштита ги одобрува стручниот орган.
4. Програмите за управување со отпад во објектите на ветеринарна заштита ги одобрува стручниот орган.
5. Министерот во согласност со министерот кој раководи со органот на државната управа надлежен за работите од областа на здравството и министерот кој раководи со органот на државната управа надлежен за работите од областа на ветеринарното здравство го пропишува начинот на управување со медицински отпад, како и начинот на пакување и обележување на медицински отпад.

**Член 62**

**Управување со титаниум диоксид**

(1) Се забранува отстранување на отпад од титаниум диоксид и отпад создаден при производство на титануиум диоксид, како и неговите преработки, под водните површини.

(2) Правните и физичките лица кои создаваат, произведуваат или преработуваат титаниум диоксид се должни до стручниот орган да достават податоци за отпадот од титаниум диоксид, кој е наменет за отстранување.

(3) Податоците од ставот (2) на овој член особено содржат:

1) физичките, хемиските, биохемиските и биолошките својства на отпадот;

2) физичката состојба;

3) токсичноста, физичката, хемиската и биолошката стабилност на отпадот;

4) акумулација и биотрансформација кај живите организми или седименти;

5) склоност на отпадот кон физички, хемиски и биохемиски трансформации и нивното однесување при допир со одреден медиум или со други органски и неоргански супстанции;

6) начинот на пакување и методите со кои ќе се заштити растурањето на отпадот и

7) мерките на претпазливост за заштита на животната средина, животот и здравјето на луѓето.

(4) Создавачот, поседувачот и преработувачот на титаниум диоксид и на отпад од титаниум диоксид се должни да вршат мониторинг на почвата, водите и на воздухот на местата каде што се преработува, складира и се отстранува отпадот од титаниум диоксид, како и на околната зона којашто се смета за незагадена.

(5) Правните и физичките лица кои произведуваат титаниум диоксид се должни во извештаите кои ги доставуваат до надлежниот орган за вршење на стручни работи во животната средина да вклучат и дополнителни информации за содржината на сулфатите и на хлоридите во отпадот, за секој произведен тон титаниум диоксид.

(6) Доколку врз основа на податоците добиени од мониторингот се утврди дека опасните својства и ефектите од отстранувањето на отпадот од титаниум диоксид можат да предизвикаат штетни и долгорочни последици врз животната средина, животот и здравјето на луѓето, во согласност со министерот за економија може да го забрани производството и преработката на титаниум диоксид, како и отстранувањето на отпадот од титаниумдиоксид.

(7) Правните и физичките лица кои произведуваат и преработуваат титаниум диоксид се должни да вршат дополнителни анализи на отпадот од титаниум диоксид и на неговите ефекти врз водите, почвата, воздухот, како и условите за мониторинг на депониите и на складиштата за отпад од титаниум диоксид.

(8) Министерот го пропишува начинот на управување со отпадот од титаниум диоксид, начинот на вршење на мониторинг како и формата, содржината и начинот на доставување на податоците.

**Член 63**

**Правила за управување со отпад од азбест и со отпад од производи кои содржат азбест**

(1) Правните и физичките лица кои управуваат со отпад од азбест и со отпад од производи кои содржат азбест се должни да постапуваат внимателно и да ги преземат сите неопходни мерки за заштита со кои се спречува ослободување на азбестни честици, влакна и азбестен прав во воздухот, како и спречување на излевањето на течности што содржат азбестни влакна.

(2) Отпадот што содржи и ослободува азбестни честици, влакна или азбестен прав може да се складира и да се отстранува на места предвидени исклучиво за таа намена, како и да биде одделен од другите видови отпад, селектиран и соодветно спакуван.

(3) Министерот ги пропишува начинот на управување со отпад од азбестот и со отпадот од производи кои содржат азбест.

**Член 64**

**Управување со ПХБ**

(1) Се забранува:

1) производството, увозот и прометот на ПХБ;

2) повторната употреба и преработката на отпадните ПХБ и

3) повторното полнење и дополнување на опремата со ПХБ.

(2) Правните и физичките лица кои поседуваат ПХБ, искористени ПХБ и опрема се должни да ги пријават количеството, потеклото, природата и содржината на ПХБ, искористените ПХБ и опремата која содржи или содржела ПХБ до надлежниот орган за вршење на стручни работи во животната средина, во рок од една година од денот на влегувањето во сила на овој закон.

(3) Видот на опремата која може да содржи ПХБ се третира како да содржи ПХБ освен ако не постои причина да се претпостави спротивното.

(4) Правните и физичките лица се должни да водат евиденција и да извршат попис на опремата во согласност со овој закон и со други прописи, кој мора редовно да се ажурира и дополнува.

(5) Правните и физичките лица се должни согласно со овој закон и други прописи да изготват план за деконтаминација и/или отстранување на попишаната опрема и на ПХБ содржани во неа, како и шеми за собирање и за натамошно отстранување на опремата која не е предмет на попис.

(6) Правните и физичките лица се должни да ја означат опремата што содржи или содржела ПХБ којашто е предмет на попис, како и да го означи просторот или локацијата каде што е сместена таквата опрема согласно со овој закон и други прописи.

(7) Министерот ги пропишува начинот и условите за управување со ПХБ, начинот и условите што треба да ги исполнуваат инсталациите и објектите за отстранување и за деконтаминација на ПХБ, искористените ПХБ и начинот на означување на опремата којашто содржи ПХБ како и начинот на означување на просторот или локацијата каде што е сместена таквата опрема.

**VIII. УПРАВУВАЊЕ СО НЕОПАСЕН ОТПАД**

**Член 65**

**Начин на остварување на јавната услуга од страна на општините и градот Скопје**

(1) Собирањето и транспортирањето на комуналниот отпад, собирањето на напуштениот отпад, селектирањето на комуналниот отпад, како и ракувањето и одржувањето на садовите за собирање на комунален отпад, собирните места и собирните центри, како и организирање на интегрираниот систем за управување со отпад на подрачјето на општината односно градот Скопје, и од изолирани населби дефинирани во член 6 став (6) од овој закон, претставуваат јавни услуги од локално значење кои се спроведуваат согласно принципот на универзалност на услугата.

(2) На предлог на градоначалниците на општините и градот Скопје, советот на општините и Советот на градот Скопје може да основаат јавно претпријатие за собирање и транспортирање на комуналниот отпад.

(3) Две или повеќе општини, како и општините и градот Скопје можат да основаат заедничко јавно претпријатие за вршење на дејноста од ставот (2) на овој член.

(4) Собирањето и транспортирањето на комуналниот отпад, за една или повеќе општини, градоначалникот на општината и градот Скопје можат да му го доверат на правни лица со склучување на договор, во постапка согласно со Законот за концесии и јавно приватно партнерство.

(5) Јавните претпријатија од ставовите (2) и (3) на овој член и правните лица од ставот (4) на овој член (во натамошниот текст: даватели на услуга), мора да поседуваат дозвола за управување со отпад, издадена во согласност со членот 69 од овој закон.

**Член 66**

**Обезбедување на примената на принципот на универзалност на услугата на локално ниво**

(1) Советот на општините или градот Скопје, на предлог на градоначалникот на општините или градот Скопје, врз основа на општите правила донесени согласно со членoвите 36 и 56 од овој закон, детално ќе ги пропишат условите, начинот и шемите за собирање и за транспортирање на комуналниот отпад во рамките на интегрираниот систем за управување со отпад на подрачјето на општината односно градот Скопје и ќе ги вклучи изолираните населби од член 6 точка 6) од овој закон.

(2) Со прописот од ставот (1) на овој член ќе се пропише и:   
1) подрачјето каде што ќе се спроведува универзалната услуга;   
2) уредувањето на начините и фрекфенцијата на собирање на комуналниот отпад во одделни населени места на подрачјето каде што се врши услугата;   
3) видовите на казнени и стимулативни мерки;   
4) техничките и другите барања кои се однесуваат на обезбедувањето на собирните места и центри за услугите за собирање и за транспортирање на комуналниот отпад и   
5) други прашања што се од значење за спроведување на интегрираниот систем за управување со отпад.

(3) Градоначалникот на општините или на градот Скопје е должен, покрај објавувањето во службените гласила на општините и на градот Скопје, да ги информира корисниците на услугите за донесените акти од ставот (1) на овој член.

**Член 67**

**Собирање и селектирање на комунален отпад**

(1) Давателите на услугите се должни на местата определени од градоначалникот на општината или градот Скопје (собирни места) да постават садови за собирање и за селектирање на отпад со кои ќе се овозможи селектирање на отпадот пред неговото собирање, а особено одделно собирање на опасниот отпад создаден од домаќинствата.

(2) Давателите на услугите се должни на местата определени од градоначалникот на општината или градот Скопје да ги организираат собирните центри од член 6 точка 31 од овој закон.

(3) При определување на бројот и локациите на собирните центри се зема предвид бројот на жителите во населеното место, при што се обезбедува најмалку еден собирен центар на 15.000 жители.

(4) Градоначалникот на општините или градот Скопје се грижи за исполнување на обврската од ставот (1) на овој член.

**Член 68**

**Правила за управување со комуналниот и со другите видови неопасен отпад**

(1) Правните и физичките лица кои создаваат или поседуваат комунален отпад се должни да ги користат услугите на давателот на услугата.

(2) Правните лица кои во вршењето на својата дејност во текот на една календарска година создаваат или поседуваат отпад повеќе од количините утврдени во член 26 од овој закон, можат да склучат договор за собирање и транспортирање на неопасен отпад, со правни лица кои имаат дозвола за вршење на дејност на управување со отпад.

(3) Министерот ги пропишува општите правила за управување со комуналниот и со другите видови неопасен отпад.

**IX. ДОЗВОЛИ ЗА ВРШЕЊЕ НА ДЕЈНОСТ ЗА УПРАВУВАЊЕ СО ОТПАД**

**Член 69**

**Дејности за кои е потребно добивање на дозвола за управување со отпад**

(1) Правните лица односно трговците поединци мора да поседуваат дозвола за управување со отпад доколку се занимаваат со:

1) собирање и транспортирање на отпад;

2) складирање на отпад и

3) преработка или рециклирање на отпад во стационарни или мобилни постројки.

(2) Дозволите од став (1) на овој член ги издава стручниот орган врз основа на барање поднесено од страна на правното лице односно трговецот поединец.

(3) Барањето од став (2) на овој член особено содржи:

* Назив и адреса на барателот;
* Видот на дејноста на управување со отпад за која бара добивање на дозвола;
* видовите и количествата на отпад со кои ќе се управува;
* Доказ за исполнување на минимално-техничките услови за вршење на дејноста;
* Начинот на вршењето на дејноста;
* Опис на безбедносните мерки и мерките на претпазливост кои се преземаат при вршењето на дејноста;
* Начинот на вршење на мониторинг и надзор над спроведувањето на дејноста;
* Начинот на водење на евиденција при вршењето на дејноста;
* Начинот на грижа по затворањето односно престанувањето на вршењето на дејноста и
* Финансиска гаранција односно осигурување.

(4) Правното лице, односно трговецот поединец може да врши една или повеќе дејности за управување со отпад од ставот (1) на овој член само доколку ги исполнува условите пропишани за секоја дејност одделно.

(5) Правните лица, односно трговецот поединец за да можат да добијат дозвола за вршење на дејност за управување со отпад треба да ги исполнат особено:

- минимално техничките барања во однос на потребната опрема, кадар и простор за вршење на дејноста;

- локацијата каде што ќе се врши дејноста да е надвор од населените места и заштитени подрачја прогласени со прописите од областа на заштита на природата, односно влијанијата врз животната средина да се во согласност со прописите за животна средина и здравјето на луѓето;

- висината и видот на гаранцијата односно осигурувањето со кои се обезбедува надомест на штета врз животната средина од вршењето на дејноста;

- висина и видот на гаранцијата со која се обезбедува грижа по затворањето односно престанувањето со вршењето на дејноста и

- други услови кои произлегуваат од спроведената оцена на влијанието врз животната средина и опасноста по здравјето на луѓето од вршење на дејноста.

(6) Правните лица односно трговецот поединец од ставот (1) на овој член се должни да постават видео надзор на местото на прием на отпадот, како и на други места на локацијата или објектите преку кои ќе се забележува приемот, ракувањето, чувањето и испораката на отпадот.

(7) Податоците од видео надзорот од ставот (6) на овој член правните лица, односно трговецот поединец од ставот (1) на овој член се должни да ги чуваат најмалку три години.

(8) Начинот, постапката и условите за добивање на дозвола за вршење на дејност за посебните текови на отпад од ставот (1) точка 4 на овој член се уредува со прописите кои ги уредуваат посебните текови на отпад.

(9) Дозволата за вршење на дејност за управување со отпад од ставот (1) точки 1), 2) и 3) на овој член се издава за временски период од 10 години (вклучувајќи ги и евентуалните измени на дозволата).

(10) Шест месеци пред истекот на рокот на дозволата правното лице, односно трговецот поединец, поднесува барање за обнова на дозволата.

(11) Постапката за обновување и пренос на дозволата се врши согласно овој член.

(12) Министерот поблиску ги пропишува барањата што треба да се исполнат за добивање на дозвола за управување со отпад за секоја дејност одделно од овој член.

(13) Министерот поблиску ги пропишува формата и содржината на образецот на барањето, како и начинот на доставување на барањето од став (2) на овој член.

(14) Министерот ја пропишува формата и содржината на образецот на дозволата за вршење на дејност за управување со отпад од ставот (1) на овој член.

(15) Министерот ги пропишува начинот на определување на висината на износот на финансиската гаранција и висината и видот на осигурувањето врз основа на видовите и количините на отпадот со кој управува правното лице и видот на управувањето со отпадот, времетраењето, како и начинот на нивната наплата согласно ставовите (3) и (5) од овој член.

**Член 70**

**Дејност за управување со отпад за инсталации за кои е потребна интегрирана еколошка дозвола**

(1) За правното лице кое врши дејност за управување со отпад за која е потребно издавање на А-интегрирана еколошка дозвола согласно прописите за животна средина, дозволата од член 69 е вградена и се издава како дел од постапката за издавање на интегрираната дозвола.

(2) Во случајот од став (1) на овој член, органот што ја издава А интегрираната еколошка дозвола е должен да утврди дека прaвното лице ги исполнува условите пропишани за издавање на дозволата за вршење дејност управување со отпад од членот 69 од овој закон.

(3) За правното лице кое врши дејност за управување со отпад за која е потребно издавање на Б интегрирана еколошка дозвола, стручниот орган ја издава дозволата согласно член 69 од овој закон, а барањата пропишани во истата ќе се пропишат и како услови за издавање на Б интегрираната дозволата.

(4) Органот кој ја издава Б интегрираната еколошка дозвола е должен да го информира стручниот орган дека ја зел предвид дозволата од став (3) на овој член.

**Член 71**

**Одобрение за градење на инсталации за вршење на дејност за управување со отпад**

(1) Барањето за добивање одобрение за изградба на инсталација за вршење на дејност за управување со отпад која се однесува на складирање, третман, преработка и за отстранување на отпадот, инвеститорот го доставува до органот надлежен за издавање на одобрението, согласно со Законот за градба.

(2) Одобрение за градба на инсталација за вршење на дејност за управување со отпад која се однесува на складирање, третман и преработка наотпадот нема да биде издадено доколку инвеститорот не добил решение за одобрување на студијата за оцена на влијанието на животната средина од стручниот орган, односно решение за одобрување на елаборат за заштита на животната средина на начин и во постапка утврдени со Законот за животната средина.

(3) За изградба на инсталации за отстранување на отпад од член 75 од овој закон пред започнување на спроведување на постапката за оцена на влијанието врз животната средина согласно прописите за животна средина, основачот од член 77, 78 и 79 од овој закон, задолжително подготвува студија за изводливост која ја доставува до стручниот орган.

(4) Студијата од став (3) од овој закон, задолжително содржи податоци дали:

* изградбата на инсталацијата за отстранување на отпад дали е во согласност со стратешките и планските документи од областа на управувањето со отпадот пропишани согласно одредбите од овој закон и прописите за просторно планирање;
* еколошка и економска оправданоста на изградбата на инсталацијата и одржливоста на истата

(5) Одобрение за градба на инсталација за вршење на дејност за управување со отпад која се однесува на отстранување на отпадот нема да биде издадено доколку инвеститорот не изготвил студија за изводливост и не добил решение за одобрување на студијата за оцена на влијанието на животната средина од стручниот орган, односно решение за одобрување на елаборат за заштита на животната средина на начин и во постапка утврдени со Законот за животната средина.

**Член 72**

**Управување со барањето за добивање на дозвола за вршење на дејност управување со отпад**

(1) Стручниот орган е должен во рок од 15 дена од денот на добивањето на барањето од член 69 став (3) и член 70 од овој закон да го извести правното лице односно трговец поединец доколку утврди недостатоци во истото, како и доколку му се потребни дополнителни податоци ќе определил рок, кој не може да биде пократок од 8 дена, во кој рок правното лице треба да ги отстрани недостатоците или да ги достави бараните податоци.

(2) Доколку на правното лице му е потребно повеќе време од рокот утврден во став (1) на овој член за тоа ќе го извести стручниот орган во рок од 3 дена од денот на приемот на известувањето.

(3) Стручниот орган е должен, пред издавање на дозволата за вршење на дејност на управување со отпад од ставот (4) на овој член, односно службеното лице кој ја води постапката за издавање на дозволата во стручниот орган, да изврши увид на самото место со цел да утврди дали се исполнети барањата за добивање на дозволата за вршење на дејност за управување со отпад и да изготви записник за извршениот увид.

(4) Стручниот орган е должен да ја издаде дозволата за вршење на дејноста за управување со отпад, односно да го одбие барањето за издавање на дозвола за управување со отпад, во рок од 30 дена од денот на добивање на барањето, не сметајќи го времето во кое се чекало добивање на дополнителни податоци односно отстранување на недостатоците од став (1) на овој член.

(5) Доколу дојде до промена на условите утврдени со дозволата од ставот (1) на овој член, правните лица односно трговецот поединец се должни да поднесат барање за промена на дозволата.

(6) Барањето за промена на дозволата се поднесува во рок од два месеца, од моментот на настанување на промените од ставот (5) на овој член.

**Член 73**

**Исклучоци кога не се издава дозволата**

Со исклучок од член 69 на овој закон, правното лице односно трговецот поединец не е потребно да поседува дозвола за вршење на дејност за управување со отпад за следните активности:

* посредување со отпад (посредувачи);
* управување со секундарни суровини и
* преработка на отпад што настанал во сопствен производствен процес и кој може да се преработи во истиот производствен процес.

**Член 74**

**Право на жалба**

(1) Против решенијата од член 18 став (3) и член 19 став (4) од овој закон, правното лице може да изјави жалба пред Државната комисија за одлучување во управна постапка и постапка од работен однос во втор степен во рок од 15 дена од денот на добивањето на решението.

(2) Против решението од член 69 став (4) од овој закон барателот може да поднесе жалба до Државна комисија за одлучување во управна постапка и постапка од работен однос во втор степен во рок од 15 дена од денот на добивањето на решението.

**X. ДЕПОНИИ**

**Член 75**

**Класи на депонии**

Според видот на отпадот што се отстранува, депониите се класифицираат на:

1) депонии за неопасен отпад;

2) депонии за инертен отпад и

3) депонии за опасен отпад.

**Член 76**

**Услови што треба да ги исполнува депонијата**

(1) Депонија од член 75 од овој закон може да биде изградена и да биде ставена во употреба само доколку не предизвикува значителни негативни влијанија врз животната средина, како и не го загрозува здравјето на луѓето.

(2) Заради спречување и намалување на штетните влијанија на отпадот што се отстранува во депонијата врз животната средина, животот и здравјето на луѓето, министерот поблиску ги пропишува критериумите што треба да ги исполнува депонијата, а особено во однос на:

1) местоположбата, односно локацијата на депонијaта;

2) контролата на водите што влегуваат во депонијата;

3) контрола на исцедокот;

4) заштитата на почвата и на водата од загадување;

5) контролата на гасот што се создава од отпадот што е отстранет на депонијата (депониски гас);

6) намалувањето на влијанијата што произлегуваат од депонијата, преку контрола на емисијата на прашина, создавањето на миризба и бучава, контрола на сообраќај, контрола на разнесувањете на материјали што произлегуваат од отпадот, како и контрола на настанување на пожари или создавање на аеросоли;

7) стабилноста на отпадот во депонијата и

8) физичкото обезбедување на депонијата и означување.

**Член 77**

**Основање на депонија за неопасен отпад**

(1) Депонија за неопасен отпад може да биде основана какo:

* регионална депонија за неопасен отпад и
* депонија за неопасен индустриски отпад.

(2) Депонијата за неопасен отпад од став (1) од овој член може да биде основана од:

- домашно или странско правно лице согласно Законот за концесии и јавно приватно партнерство, и

- две или повеќе општини или градот Скопје кои основале јавно претпријатие заради основање на регионална депонија за неопасен отпад.

(3) Советот на општините и/или советот на градот Скопје на предлог на градоначалникот на општините односно на градот Скопје, заради заштита на животната средина и здравјето на луѓето, како и заради управување со отпадот согласно одредбите на овој закон, можат да донесат одлука со која основањето на регионална депонија за неопасен отпад со регионален систем за управување со отпад го отстапуваат на Владата на Република Северна Македонија.

(4) Владата на Република Северна Македонија може да основа јавно претпријатие заради основање на регионална депонија за неопасен отпад во случаите од став (2) од овој член или кога општините или градот Скопје нема да воспостават регионален систем за управување со отпад во рокот утврден во член 30 став (6) од овој закон.

(5) Во случаите од став (4) на овој член, основањето на регионална депонија за неопасен отпад, Владата на Република Северна Македонијa може да го довери на домашно/или странско правно лице согласно Законот за концесии и јавно приватно партнерство.

(6) Регионална депонија за неопасен отпад од став (1) алинеја 1 од овој член се основа заради постигнување на регионално управување со отпад согласно член 30 од овој закон и во согласност со Регионалниот план за управување со отпад.

(7) Депонијата од став (1) алинеја 2 на овој член може да биде основана од правно лице создавач на неопасен индустриски отпад, кое поседува А интегрирана еколошка дозвола, исклучиво заради отстранување на отпадот што се создава од неговата инсталација.

(8) На депонијата од став (7) на овој член не смее да се прима и отстранува отпад од други правни лица создавачи на друг вид неопасен отпад.

(9) По исклучок на став (8) од овој член, правното лице од став (7) од овој член може да врши отстранување на отпад што се создава од друга инсталација врз основа на издадена согласност која ја издава стручниот орган.

(10) Стручниот орган согласноста од став (9) од овој член ја издава или одбива во рок од 30 дена од дена од денот на доставување на барањето за отстранување на отпадот што се создава од друга инсталација.

(11) Барањето од став (10) од овој член задолжително содржи податоци за видот, количеството и потеклото на отпадот наменет за отстранување, како и врз основа на техничките капацитети на депонијата од став (1) алинеја 2 на овој член.

(12) Во прилог кон барањето од став (11) задолжително се доставува и договор за преземање на отпадот од правното лице кое го создало отпадот согласно одредбите на овој закон.

**Член 78**

**Депонија за инертен отпад**

(1) Општината или градот Скопје можат да основаат јавно претпријатие заради основање на депонија за инертен отпад.

(2) Основач на депонија за инертен отпад може да биде и домашно или странско правно лице.

(3) Барањето за основање на депонија за интертен отпад од став (1) од овој член може да го поднесе јавно претпријатие или правното лице од став (2) на овој член во согласност со член 80 од овој закон.

**Член 79**

**Депонија за опасен отпад**

(1) Депонија за опасен отпад може да основа Владата на Република Северна Македонија со основање на јавно претпријатие за управување со депонија за опасен отпад.

(2) Владата основањето на депонија за опасен отпад може да го довери на домашно или странско правно лице во согласност со Законот за концесии и јавно приватно пратнерство.

(3) Барањето за основање на депонија од став (1) на овој член го доставува јавното претпријатие или домашно или странско правно лице став (2) на овој член во согласност со член 80 од овој закон.

(4) Депонија за опасен отпад може да основа правно лице создавач на опасен отпад кое согласно прописите за животна средина треба да поседува А интегрирана еколошка дозвола, со доставување на барање за основање на депонија за опасен отпад до стручниот орган од член 80, заради отстранување исклучиво на отпадот што е создаден од инсталацијата.

(5) На депонијата за опасен отпад од став (4) на овој член не може да се прима ниту да се отстранува опасен или друг вид на отпад создаден од други правни лица.

(6) Со исклучок на став (5) од овој член, основачот на депонијата од став (4) од овој член може да дозволи отстранување на отпад создаден од друга инсталација, врз основа на согласност за отстранување на опасен индустриски отпад издадена од стручниот орган.

(7) Стручниот орган согласноста од став (6) од овој член, ја издава или одбива во рок од 30 дена од денот на доставување на барањето од став (6).

(8) Барањето од став (6) од овој член задолжително содржи податоци за видот, количеството и потеклото на отпадот наменет за отстранување, како и техничките капацитети на депонијата.

(9) Во прилог кон барањето од став (6) задолжително се доставува и договор за преземање на отпадот од правното лице кое го создало отпадот.

**Член 80**

**Барање за добивање на дозвола за депонија**

(1) Барањето за добивање на дозвола за депонија од член 77 од овој закон особено содржи:

1) назив на основачот на депонијата и извод од регистрацијата на правното лице од Централниот регистар на Република Северна Македонија;

2) опфатот на подрачјeтo што ќе го опслужува депонијата и бројот на жители за кои ќе се обезбеди отстранување на отпад, за депонии од член 77 став 1 точка 1) на овој закон.

3) видот на отпадот и количината на отпадот со кој ќе се постапува во депонијата и дали истиот соодвествува со класата и со капацитетот на депонијата;

4) технологијата што ќе се применува во управувањето со отпадот;

5) локацијата на депонијата, како и локациите на претоварните станици или други објекти и инсталации за управување со отпад кои се составен дел на регионалната депонија, доколку се предвидени, за депонии од член 77 став (1) алинеја 1 на овој закон;

6) финансиски средства потребни за изградба на депонијата со наведување на изворот за финансирање;

7) опис на начинот на управување со депонијата, како и пропратната инфраструктура;

8) решение за одобрување на студија за оцена на влијание врз животната средина со кое се одобрува изградба на депонијата односно решение за одобрување на елаборат за заштита на животната средина, донесено согласно Законот за животна средина;

9) техничка способност за вршење на дејноста;

10) организационите и раководните капацитети кои овозможуваат совесно управување со депонијата;

11)

капацитетот на депонијата соодветствува со временскиот период за кој се бара дозволата;

12) видот и количеството на отпад што треба да биде отстранет на депонијата:

13) програма за работење, мониторинг и за контрола на работењето на депонијата и дали таа е во согласност со одредбите на овој закон и со прописите донесени врз основа на овој закон;

14) соодветен квалификуван кадар во согласност со барањата во дозволата за отпад вклучувајќи најмалку 3 вработени лица со висока стручна подготовка од областа на природните и/или техничките науки кои поседуваат сертификат за управител со отпад и минимум едно лице кое поседува сертификат за оператор за управување со отпад согласно член 52 од овој закон;

15) програми за постојано стручно и техничко усовршување на лицата вработени во депонијата;

16) планови и програми за избегнување и за намалување на последиците од хаварии

17) износот на финансиската гаранција со која може да се покријат трошоците за реализација на обврските на депонијата за време на работењето, затворањето и натамошната грижа по затворањето на депонијата;

18) проект на депонијата кој е во согласност со плановите за управување со отпадот, донесени во согласност со овој закон;

19) други податоци кои можат да послужат за утврдување на потребата од основање на депонијата.

(2) Барањето од став (1) на овој член до стручниот орган се доставува во пишана или електронска форма на образец чија содржина и форма ја пропишува министерот.

(3) Во случаите кога основач на депонија е јавно претпријатие кон барањето од став (1) на овој член се приложува и статутот на јавното претпријатие.

(4) Стручниот орган може како услов за издавање на дозволата за депонија за неопасен отпад од члем 77 став (1) алинеја 1 да побара основачот да го прошири предложениот опфат на подрачјето од кое го собира отпадот, односно кон истото да приклучи и други општини, како и да ги прошири дејностите за управување со отпад, доколку на тој начин се придонесува кон поекономично и подобро управување со отпадот, во согласност со Планот за управување со отпадот на Република Северна Македонија и Регионалниот план за управување со отпад.

(5) Министерот ја пропишува формата и содржината на образецот на барањето за издавање на дозволата за основање и оперирање на депонија од став (1) од овој член.

**Член 81**

**Дозвола за депонијата**

(1) За да може депонијата да отпочне со работа, основачот на депонијата треба да поседува дозвола за депонија.

(2) Стручниот орган во рок од 60 дена од денот на добивањето на барањето од член 80 од овој закон издава дозвола или решение за одбивање на барањето за издавање на дозвола.

(3) Дозволата од став (1) на овој член особено содржи:

- назив на основачот;

- назив на операторот - управувачот на депонијата доколку е различно лице од основачот;

- опсегот - подрачјето што ги опфаќа депонијата за депонии од член 77 став 1 точка 1) и 2) на овој закон.;

- - видот и количината на отпадот што ќе се отстранува на депонијата;

- видот на технологијата што ќе се користи во депонијата;

- висината и видот на гаранцијата за работа со депонијата;

- организационите и раководните капацитети на депонијата;

- кадровската екипираност и обученоста на вработените;

- техничката опременост и средства за работа на депонијата;

- обврските за грижа по затварањето од член 91 од овој закон;

- рок на важење на дозволата и

- начин на вршење на надзорот над дозволата и нејзино одземање.

(4) Дозволата од став (3) се издава со времетраење од 10 години, а барање за обнова на дозволата се поднесува најмалку 6 месеци пред истекот на рокот. Обнова и пренос на дозволата се врши во согласност со член 81 од овој закон.

(5) За да може да отпочне со работа депонијата, основачот треба да обезбеди интегрирана еколошка дозвола согласно прописите за животна средина, односноА или Б интегрирана еколошка дозвола.

(6) Кога за депонијата е потребно издавање на А интегрирана еколошка дозвола согласно прописите за животна средина, дозволата од став (1) од овој член, се издава во постапката за издавање на интегрираната еколошка дозвола како нејзин составен дел.

(7) Кога за депонија е потребно издавање на Б интегрирана еколошка дозвола, барателот до стручниот орган задолжително доставува барање за издавање на дозволата од став (1) од овој член согласно одредбите на овој закон.

(8) Органот надлежен за издавање на Б интегрираната еколошка дозвола, обврските од дозволата за депонија од став (6) на овој член задолжително треба да ги пропише во Б интегрираната еколошка дозвола и за тоа да гоинформира стручниот орган..

(9) Пред депонијата да отпочне со депонирање на отпадот,стручниот орган мора да изврши увид на депонијата за да се осигури дека е во согласност со релевантните услови во дозволата за депонија.

(10) Против решението од став (2) од овој закон, барателот може да поднесе жалба до Државна комисија за одлучување во управна постапка и постапки од работен однос во втор степен во рок од 15 дена од денот на добивањето на решението.

(11) Министерот ги пропишува условите во поглед на техничките средства и опремата за вршење на дејноста отстранување на отпад, условите и начинот за обука и тренинг-програмата за вработените.

(12) Министерот ги пропишува формата и содржината на дозволата од член (1) од овој член.

**Член 82**

**Финансиска гаранција**

(1) Кога основачот на депонијата не е во состојба да ги покрие трошоците за работа, одржување, следење и контрола на депонијата во оперативната фаза и во фазата на затворањето и грижата по затворањето, трошоците ќе се покријат со финансиската гаранција определена во:

* договор склучен во постапка согласно со Законот за концесии и јавно приватно партнерство или
* финансиска гаранција приложена согласно член 80 од овој закон..

(2) Рокот за кој се склучува договорот од ставот (1) алинеја 1 на овој член во себе го опфаќа времето потребно за изградба, работа и грижа за депонијата по нејзиното затворање.

(3) Доколку договорот од ставот (1) алинеја 1 на овој член се раскине пред истекот на рокот од било која страна, средствата за обезбедување на договорот се обезбедуваат од финансиската гаранција.

**Член 83**

**Трошоци на основачот на депонија**

(1) Органот на државната управа надлежен за работите од областа на животната средина се грижи и на предлог на стручниот орган презема соодветни мерки за обезбедување на сите трошоци кои се вклучени во формирањето и во работењето на една депонија, вклучувајќи ги и трошоците на финансиската гаранција, како и проценетите трошоци за затворањето и за натамошната грижа за локацијата по нејзиното затворање, за период од најмалку 30 години, односно 3 години во случај на инертна депонија.

(2) Трошоците од став (1) на овој член ги обезбедува основачот на депонијата, а ги одобрува стручниот орган, со цел да се осигура дека обврските,вклучувајќи ги и одредбите за грижа по затворањето, кои произлегуваат од дозволата се исполнети.

(3) Оваа финансиска гаранција се чува за временски период колку што е потребно за одржување и за грижа на локацијата во согласност со член 91 од овој закон.

(4) За депониите за опасен и неопасен отпад, во пресметката на трошоците за затворање и грижа по затворањето задолжително се вклучувааттрошоците потребни за:

* мониторинг на животната средина;
* покривање на депонијата;
* одржување на покривањето;
* управување со исцедокот од депонијата;
* управување со депонискиот гас;
* управување со површинските води;
* безбедност (на пример порти и огради) и
* изработка на извештаи за локацијата (доколку не се вклучени во мониторингот).

(5) За депонијата за инертен отпад, во пресметката на трошоците за затворање и грижа по затворањето, се вклучуваат трошоците за затворање и надоместок за:

* покривање на депонијата
* мониторинг на животната средина;
* управување со површинските води;
* безбедност од неовластени лица) и
* изработка на извештаи за локацијата,доколку не се вклучени во мониторингот.

(6) Финансиската гаранција треба да биде доволна за да се покријат сите обврски од дозволата, обезбедени за време на траењето на дозволата, вклучувајќи ја и грижата по затворањето на депонијата.

(7) Финансиската гаранција се состои исклучиво од одредена сума на парични средства.

(8) Висината на финансиската гаранција може да се обезбеди како паушал или постепено во зависност од износот по тон на депониран отпад и да се уплатува на соодветна сметка отворена за таа намена на органот на државната управа надлежен за работите од областа на животната средина.

(9) Висината на финансиската гаранција ја предлага подносителот во барањето за депонијата од член 82 од овој член, со цел да обезбеди доказ дека се исполнети условите од ставовот (1) на овој член.

(10) Средствата од гаранцијата можат да се вратат на основачот по истекот на времетрањето на дозволата, но не пред завршување на периодот за грижа на депонијата по нејзиното затворање, по одлука на органот на државната управа надлежен за работите од областа на животната средина.

**Член 84**

**Отпад кој не е прифатлив во депониите**

1. Во депониите за отпад е забрането депонирање на:

1) течен отпад**;**

2) отпад кој во условите на депонијата е:

- „корозивен“- ако се состои од супстанции и препарати кои можат при контакт да го уништат живото ткиво;

- „експлозивен“- ако се состои од супстанции и препарати кои можат да експлодираат под дејство на пламен или кои се почувствителни на температурни шокови или триење од динитробензенот;

-"запалив" - ако се состои од течни супстанции и препарати со точка на палење еднаква на или поголема од 21 ° C и помала или еднаква на 55 ° C;

- „оксидирачки“- ако се состои од супстанции и препарати кои покажуваат високо егзотермички реакции кога се во контакт со други супстанции, особено со запаливи материи и

- "високо запалив", ако се состои од:

(а) течни супстанции и препарати со точка на палење под 21 ° C (вклучувајќи и екстремно запаливи течности);

(б) супстанции и препарати кои можат да станат топли и конечно да се запалат при контакт со воздух на собна температура без примена на енергија;

в) цврсти супстанции и препарати кои лесно можат да запалат по краток контакт со извор на палење и кои продолжуваат да горат или да се консумираат по отстранувањето на изворот на палење;

(г) гасовити супстанции и препарати кои се запаливи во воздух при нормален притисок; или

(д) супстанции и препарати кои, во контакт со вода или влажен воздух, развиваат високо запаливи гасови во опасни количини.

3) медицински и друг клинички отпад, што потекнува од медицински или од ветеринарни установи, кој е инфективен, односно се состои од супстанции кои содржат одржливи микроорганизми или нивни токсини за кои се знае или се верува дека предизвикуваат болест кај човекот или во други живи организми;

4) отпад настанат како резултат на научно-истражување, кој е нов или не може да биде идентификуван, а неговите својства можат да ја загрозат животната средина, животот и здравјето на луѓето;

5) цели искористени гуми, освен гумите искористени како машински материјал во инженерството и распарчени искористени гуми, со исклучок на велосипедските гуми и на авионските гуми);

6) отпад кој е измешан со други супстанции, со цел да ги исполни критериумите за прифаќање на отпадот во депониите и

7) отпад што содржи висок процент на биоразградливи состојки (како хартија, градинарски отпад и слично).

**Член 85**

**Отстранување на отпадот што не е прифатлив во депониите**

(1) Операциите за отстранување на отпадот треба да се применуваат соодветно, врз основа на видот и карактеристиките на отпадот што се отстранува со цел да се обезбеди заштита на животната средина, животот и здравјето на луѓето.

(2) Отстранувањето на отпадот што не е прифатлив во депониите ќе се врши со соодветна примена на операциите наведени во членот 43 од овој закон.

(3) Отстранувањето на отпадот што не е прифатлив во депониите согласно со членот 84 на овој закон, може да се врши по исклучок, само по претходно издадена согласност од стручниот орган.

(4) Согласноста од став (3) се издава по доставено писмено барање со образложение за потребата од отстранување на отпадот од член 84 од овој закон од страна на операторот на депонијата.

(5) Министерот го пропишува количеството биоразградливи состојки во отпадот што смее да се депонира.

**Член 86**

**Прифаќање на отпадот во различни класи на депонии**

(1) Забрането е отстранување на отпадот во несоодветни класи на депонии, како и отстранување на отпадот што не бил подложен на третман.

(2) Забрането е разредување на мешавина од отпад со цел да се исполнат критериумите за отпадот да биде прифатен на депонијата.

(3) Депониите за инертен отпад ќе се користат само за депонирање на инертен отпад.

(4) По исклучок, стручниот орган може да одобри инертниот отпад да се отстранува на депониите за неопасен отпад, доколку неговиот третман и преработка е технички неизводлив или економски неисплатлив.

(5) Депонијата за неопасен отпад може да се користи за:   
1) комунален отпад;   
2) неопасен отпад од какво било потекло, кој ги исполнува критериумите за прифаќање отпад во депонија за неопасен отпад; и  
3) стабилен, нереактивен опасен отпад (на пример стврднат, отпад претворен во згура), со карактеристики на исцедокот еднакви на оние на неопасниот отпад наведен во точката 2) на овој став, кои ги исполнуваат критериумите за прифаќање, под услов да не се депонираат во ќелии наменети за биоразградлив неопасен отпад и по добивање на согласност од стручниот орган.

(6) Стабилен, нереактивен опасен отпад од став (5) точка 3 од овој член е опасен отпад чии карактеристики на исцедокот нема долгорочно и значително да влијаат и да предизвикаат промена на проектираните условите на депонијата или да претставува опасност за предизвикување на несреќи, заради промени предивикани од:

(a) разградување на самиот отпад (на пример со биоразградување)

(б) под долгорочно влијание на временските услови (пример вода, воздух, температура, механички услови) или

(в) под влијание на друг отпад (вклучувајќи отпадни производи како што е исцедокот или гасот).

(7) Отпадот што на Листата на видовите отпад е наведен како опасен, се депонира исклучиво во депонија за опасен отпад.

(8) Опасниот отпад кој по физичкиот и хемискиот третман не реагира со другите видови отпад може да се депонира во посебни делови на депониите за неопасен отпад, по претходно обезбедена согласност од стручниот орган.

(9) Министерот ќе ги пропише критериумите за прифаќање на отпадот во депониите од секоја класа, подготвителните постапки за прифаќање на отпадот, општите постапки за тестирање, земање мостри и прифаќање на отпадот.

**Член 87**

**Надомест за депонирање**

(1) Цената за депонирање на отпадот ја определува Регулаторната комисија за енергетика и водни услуги на Република Северна Македонија со Тарифник за депонирање на отпадот.

(2) Тарифникот за депонирање на отпадот од став (1) на овој член се формира врз основа на пресметката на целокупните трошоци за инвестирањето, изградбата, работата, одржувањето на депонијата, како и трошоците за грижата за депониите по нивното затворање, вклучувајќи ја и финансиската гаранција.

**Член 88**

**Такса за депонирање на отпад**

(1) Владата на Република Северна Македонија на предлог наминистерот и министерот кој раководи со органот на државната управа надлежен за работите од областа на финансиите може да пропише такса за депонирање на отпад заради постигнување на целите од хиерархијата на отпадот.

(2) Таксата за депонирање се одредува по тон на отпад и истата може да биде различна за различните видови на депонии согласно член 75 од овој закон.

(3) Висината на таксата за депонирање може да се ревидира на годишно ниво, и истата се објавува во Службен весник на Република Северна Македонија најдоцна до месецот ноември во тековната година за наредната година.

(4) Таксата од став (1) од овој член, основачот на депонијата ќе ја уплаќа на посебна приходна сметка на органот на државната управа надлежен за работите од областа на животната средина, а средствата ќе се користат за финансирање на активности за управување со отпад кои согласно хиерхаријата на отпад од член 14 од овој закон, се наоѓаат на повисока позиција од отстранувањето на отпадот.

**Член 89**

**Обврска за следење и за известување на надлежните органи**

(1) Основачот на депонијата, е должен да ги спроведува Програмите за управување со отпад од членовите 23, 26 и 28 од овој закон, како и да врши мониторинг и контрола на влијанието на депонијата врз животната средина.

(2) Основачот е должен веднаш писмено да го известува стручниот орган за сите значителни негативни влијанија врз животната средина, утврдени со примена на постапките за контрола и за следење.

(3) Акредитираните правни лица согласно член 17 од овој закон вршат контрола на аналитичките постапки и на методите што ги применува основачот на депонијата при вршењето на анализите за физичко-хемиските својства на отпадот.

(4) Министерот кој раководи со органот за животна средина ги пропишува начинот и постапката за работа, следење и контрола на депонијата за време на работењето, како и следењето и контролата на депонијата во фазата на затворање и натамошна грижа за депонијата по затворањето.

**Член 90**

**Престанување со работа на депонијата**

(1) Депонијата или дел од неа престанува да работи:   
1) со решение од стручниот орган, врз основа на поднесено барање за затворање на депонијата од страна на основачот и   
2) со решение од стручниот орган, кога е утврдено дека натамошното работење на депонијата или дел од неа претставува опасност за животната средина, животот и здравјето на луѓето.

(2) Решението од став (1) од овој член особено ги содржи чекорите кои основачот на депонијата треба да ги преземе и временскиот рок за престанување со работа.

(3) Стручниот орган може да го повлече известувањето за затворање на депонијата во секое време доколку утврди дека не се исполнети условите за затворање на депонијата или дел од неа наведени во дозволата, односно непретставува опасност за животната средина, животот и здравјето на луѓето .

(4) Барањето од став (1) точка 2) од овој член содржи образложение зошто основачот на депонијата бара затворање на депонијата.

(5) Стручниот орган може да не прифати целосно или делумно затворање на депонијата, или да ја отповика во целост или во дел дозволата за основање и оперирање на депонијата, сé додека смета дека депонијата или релевантниот дел од неа може да предизвика опасност по животната средина и здравјето на луѓето.

**Член 91**

**Затворање и грижа откако депонијата ќе престане да работи**

(1) Стручниот орган со одлука го потврдува затворањето на депонијата кога се исполнети условите и роковите за затворање наведени во дозволата за депонија.

(2) Депонијата или дел од неа се смета дека престанал да работи, само откако стручниот орган извршил последен увид на самото место, ги оценил сите извештаи поднесени од страна на основачот и му доставил решение за престанок со работа на депонијата.

(3) По престанокот со работата на депонијата, основачот е одговорен за нејзиното одржување, за следењето и за контролата во фазата на натамошната грижа за депонијата, согласно рокот определен во дозволата за работа.

(3) Основачот на депонијата е должен да ги следи и да ги анализира количеството и состојбата на гасот што се ослободува од депонијата и на исцедокот од депонијата, состојбата на подземните и на површинските води во близина на депонијата, како и да ја следи исполнетоста на условите и начините за затворање на депонијата согласно ставот (6) на овој член идозволата за депонија.

(4) Основачот на депонијата е должен да го известува стручниот орган за сите значителни негативни влијанија врз животната средина, откриени со постапките за контрола и за следење.

(5) Стручниот орган е должен, заради избегнување на можноста депонијата да претставува потенцијална опасност за животната средина, да врши процена на тековната состојба на депониите од административен, технички аспект и степенот на полнење на депонијата и да му дава упатства на основачот за преземање на корективни мерки, за кои основачот потоа го известува стручниот орган.

(6) Надлежниот орган ќе ја врати финансиската гаранција на основачот на депонијатата, во постепена исплата како што е договорено во условите на дозволата, со цел да се овозможи постапката за грижата по затворањето на депонијата да се спроведе за времетраењето на периодот за грижа по затворањето.

(7) Министерот ги пропишува начинот и условите за грижа за депониите откако тие ќе престанат да работат.

**Член 92**

**Неисполнување на обврските од Операторот на регионалниот систем**

(1) Во случаите кога правното лице што оперира со регионалниот систем не ги исполнува целите утврдени во регионалниот план од членот 24 од овој закон во период подолг од шест месеци, а со тоа се нарушуваат целите за управување со отпадот утврдени со Планот за управување со отпад на Република Северна Македонија, како и не ги исполнува законски утврдените обврски во период подолг од три месеци, министерот донесува решение за ставање под привремена принудна управа (секвестар) над регионалниот систем.

(2) Решението од ставот (1) на овој член особено ги содржи:   
1) причините заради кои операторот на регионалниот систем се става под привремена принудна управа;   
2) правно лице кое ќе ја врши привремената принудна управа;   
3) рокот во кој се врши привремената принудна управа и   
4) условите на привремената принудна управа и начинот на работа.

(3) Привремената принудна управа од ставот (1) на овој член може да ја врши правно лице овластено од органот за животна средина.

(4) Лицето од ставот (3) на овој член одговара за актите и дејствијата преземени за времетраење на привремената принудна управа.

(5) Против решението од ставот (1) на овој член правното лице што оперира со регионалниот систем, во рок од 15 дена од денот на приемот на решението од ставот (1) на овој закон, има право да поднесе жалба пред Државната комисија за одлучување во управна постапка и постапка од работен однос во втор степен.

(6) Жалбата не го одложува извршувањето на решението.

(7) По истекот на рокот определен со решението од ставот (1) на овој член, органот за животна средина донесува решение со кое престанува решението од ставот (1) на овој член.

(8) Правното лице од ставот (3) на овој член за да биде овластено треба да има вработено најмалку еден оператор за управување со отпад.

(9) Министерот поблиску ги пропишува условите што треба да ги исполнува правното лице од ставот (3) на овој член, како и начинот на изборот на правното лице да врши принудна управа.

(10) Органот за животна средина ги запишува во Централниот регистар на Република Северна Македонија решението од ставот (1) на овој член и решението од ставот (7) на овој член.

**XI. УВОЗ, ИЗВОЗ И ТРАНЗИТ НА ОТПАД ПРЕКУ ТЕРИТОРИЈАТА НА РЕПУБЛИКА СЕВЕРНА МАКЕДОНИЈА**

**Член 93**

**Прекугранично движење на отпадот**

Прекуграничното движење на отпадот се состои од увоз на отпад што потекнува од странска држава на територијата на Република Северна Македонија, извоз на отпад од територијата на Република Северна Македонија во друга странска држава и транзит на отпадот преку територијата на Република Северна Македонија.

**Член 94**

**Увоз на отпад на територијата на Република Северна Македонија**

(1) Се забранува увоз на отпад на територијата на Република Северна Македонија, за складирање заради отстранување и за отстранување.

(2) Се забранува увоз на отпад од постројките за управување со отпадот, постројките за обработка на отпадна вода и за подготовка на вода за пиење и вода за индустриска употреба на територијата на Република Северна Македонија, од Листата на видови на отпад од член 15 став (2) од овој Закон.

(3) Дозволен е увоз на отпад што може без опасност од загрозување на животната средина, животот и здравјето на луѓето безбедно:   
1) повторно да се употреби за истата намена;

2) да се рециклира и

3) по исклучок да се искористи како извор на енергија (запаливиот отпад утврден во член 6 точки 52 и 53), исклучувајќи го горењето или депонирањето на отпадот заради негово дефинитивно отстранување.

(4) Запаливиот отпад од став (3) точка 3 на овој член се увезува доколку е пропратен со писмен договор кој мора да ги содржи техничките спецификации за крајниот корисник на отпадот како гориво и податоци за калориската вредност, содржината на влага, формата и количината на преработеното гориво.

**Член 95**

**Извоз и транзит на отпадот**

(1) Дозволено е да се извезува отпад што може да се преработи и отстрани без никаква опасност за животната средина, животот и здравјето на луѓето во земјата на увоз.

(2) Дозволено е да транзитира отпадот низ Република Северна Македонија без никаква опасност за животната средина, животот и здравјето на луѓето во Република Северна Македонија и во земјата на увозот.

**Член 96**

**Увоз, извоз и транзит на опасен отпад преку територијата на Република Северна Македонија**

Увоз, извоз и транзит на опасен отпад во Република Северна Македонија се врши според Базелската конвенција за контрола на прекуграничното пренесување на опасен отпад и на неговото складирање.

**Член 97**

**Дозволи за извоз, увоз и транзит на отпад**

(1) Извоз, увоз и транзит на пратки со отпад, согласно со видот и режимот на контрола на отпадот се врши врз основа на писмено известување или постапка на општи информации и издавање на согласност, како и врз основа на претходно писмено известување и издавање на дозвола којашто ја издава органот на државната управа надлежен за работите од областа наживотната средина.

(2) Предмет на постапката на претходно писмено известување и издавање на дозвола од ставот (1) на овој член се пратките со следниве видови на отпад:

- сите видови отпад, доколку пратките на отпад се наменети за негово отстранување (за извоз и транзит на отпад) ,

- видовите на отпад коишто се наменети за преработка, а кои се определени во жолтата листа, како и пратките од мешан комунален отпад (шифра на отпад 20 03 01 од Листата на видови на отпад) собран од домаќинствата или од други производители, наменети за инсталациите за преработка или за отстранување.

(3) Предмет на постапката на општи информации и издавање на согласност од ставот (1) на овој член се пратките на отпад со количини од над 25 кг кој е наменет за преработка и тоа:

1. за видовите на отпад кои се определени во зелената листа;

2. за мешавини на два или повеќе видови на отпади од зелената листа, доколку составот на овие мешавини дозволува нивна преработка на начин погоден за зачувување на животната средина и

3. за пратките на отпад во количини до 25 килограми наменети исклучиво за лабораториска анализа за оценка на физички или хемиски карактеристики на отпадот или со цел да се одреди погодноста за негова преработка или отстранување.

(4) Увоз на отпад може да се одобри само на правно лице, односно трговец поединец кое отпадот го увезува заради преработка или рециклирање и за тоа поседува дозвола за управување со отпад согласно со член 69 став (1) точка 3) од овој закон, или има склучено договор за преработка или рециклирање на отпад со лице кое поседува дозвола за управување со отпад согласно со член 69 став (1) точка 3) од овој закон, или има интегрирана еколошка дозвола издадена согласно со Законот за животна средина кога отпадот го користи заради преработка или рециклирање согласно со интегрираната дозвола.

(5) Дозволата од ставот (2) на овој член се издава по претходно доставено барање за увоз односно извоз на отпад до органот за животна средина, кое особено треба да содржи:

1) име, презиме и седиште на правното лице кое бара извоз, увоз или транзит на отпад;

2) образложение зошто се бара извоз или увоз на отпад;

3) податоци за потеклото на отпадот што се увезува или извезува;

4) податоци за количината и видот на отпадот што е предмет на дозволата согласно со Листата на видови на отпад;

5) податоци за тарифниот број на отпадот, начинот на транспорт и за начинот на пакување на отпадот и

6) информација за влезот, излезот и патната шема на превезувањето на отпадот.

(6) Кон барањето од ставот (5) на овој член барателот е должен да приложи:

1) договор меѓу страните кои учествуваат во увозот, извозот или транзитот на отпадот (извозникот, увозникот или лицето коешто бара транзит на отпад);

2) доказ за поседување на дозвола за управување со отпад, односно поседување на интегрирана еколошка дозвола издадена согласно со Законот за животна средина (само при увоз);

3) договор меѓу увозникот и преработувачот, доколку тие се различни и

4) доказ за банкарска гаранција или соодветно осигурување во износ потребен за покривање на трошоците за транспорт, преработка и/или отстранување, вклучувајќи ги и потребните привремени операции и трошоци за складирање за времетрање од 90 дена.

(7) За пратките на отпад од ставот (2) на овој член за кој се спроведува постапка на писмено известување барателот е должен на посебен образец да достави претходно писмено извесување до органот на државната управа надлежен за вршење на работите од областа на животната средина, како и до надлежниот орган во земјата на испраќање односно прифаќање, како и до земјите низ кој пратката на отпад транзитира.

(8) За пратките на отпад од ставот (3) на овој член за кој се спроведува постапка на општи информации и издавање на согласност барателот е должен на посебен образец да достави општи информации до органот за животната средина. Образецот треба да ја придружува пратката во текот на целиот транспорт на пратката на отпад за која се однесува.

(9) Органот на државната управа надлежен за работите од областа на животната средина има право да побара дополнителни податоци за пратките на отпад во однос на влијанието на отпадот врз животната средина, начинот и местото на неговото создавање, отстранување и преработка или за намената на отпадот, доколку оцени дека податоците наведени во писмено известување и дадените општи информации, како и во барањето за издавање на дозвола не се доволни за одобрување на извозот, увозот или транзитот.

(10) Во случаите утврдени во ставот (4) на овој член, органот за животната средина може да одобри преработка или рециклажа на отпад во инсталацијата за период и за количина за кои важи интегрираната еколошка дозвола односно дозволата за управување со отпад.

(11) Министерот ги пропишува начинот на одобрување на извозот, увозот и транзитот; видовите на отпад од ставот (1) на овој член согласно со режимот на контрола на отпадот-жолта и зелена листа, формата и содржината на образците од ставовите (7) и (8) од овој член и начинот на управување со истите, начинот на утврдувањето и начинот на активирање и пресметување на банкарката гаранција, односно соодветното осигурување, формата, содржината и начинот на кој се издава одобрението од ставот (10) на овој член, како и начинот на надзор над извозот, увозот и транзитот на отпадот.

(12) Министерот кој раководи со органот за животна средина ги пропишува формата и содржината на образецот на барањето и на дозволата за извоз и увоз на отпад.

(13) Во постапките за писмено известување и постапките на општи информации кога ќе добие потврда за прием на известувањето од страна на надлежниот орган на трета држава за прифаќање на пратки на отпад за извоз или транзит во/низ Републка Северна Македонија, органот за животната средина должен е во рок од 30 дена да издаде согласност или приговор во писмена форма во однос на пратката на отпад и тоа како:

1. безусловна согласност;

2. условна согласност или

3. приговор во согласност.

(14) Органот на државната управа надлежен за вршење на работите од областа на животната средина, во случај на транзит на пратки на отпад може да издаде согласност за пратката, доколку не добие условена согласност или приговор од надлежниот орган за транзит на друга држава, во рок од 30 дена од денот кога ја има доставено потврдата за прием на известувањето.

(15) Согласностите, односно приговорот од ставот (13) на овој член се потврдуваат со ставање на соодветен печат, потпис, датум и пополнување на соодветно поле во образецот од ставот (7), односно став (8) на овој член.

(16) Органот на државната управа надлежен за вршење на работите од областа на животната средина е должен да ја издаде дозволата за увоз односно извоз во рок од 30 дена од денот на приемот на барањето од ставот (5) на овој член.

(17) Против решението со коешто се одбива издавањето на дозволата за извоз или увоз, барателот има право да поднесе жалба до Државна комисија за одлучување во управна постапка и постапки од работен однос во втор степен, во рок од 15 дена од денот на приемот на решението.

(18) Органот за животна средина не покасно од 31 јануари во тековната година изготвува Годишен извештај за видот и количината на отпад кој е увезен, извезен и транзитирал во/од/низ Република Северна Македонија за претходната година.

(19) Извештајот од ставот (18) на овој член органот за животната средина го објавува на јавноста преку својата веб страница.

(20) Доказот од ставот (6) точка 2) на овој член, овластеното службено лице на органот на државната управа надлежен за вршење на работите од областа на животната средина кое ја води постапката за издавање на дозволата го прибавува од службената евиденција од органот.

**Член 98**

**Заеднички одредби за извоз, увоз и транзит на отпад**

Доколку дозволата односно согласноста за извоз, увоз и транзит на отпад се користи спротивно од намената за којашто е издадена, односно доколку се откријат значајни повреди и злоупотреби на истата, органот на државната управа надлежен за работите од областа на животната средина ќе ја поништи дозволата односно согласноста, на штета на правното лице на кое му е издадена, без право на надомест за претрпена штета, материјална и нематеријална загуба.

**XII ИНФОРМАТИВЕН СИСТЕМ**

**Член 99**

**Организација на информативниот систем**

(1) Органот за животната средина организира информативен систем за управување со отпадoт, како составен дел на севкупниот македонски информативен систем за животната средина (во натамошниот текст: информативен центар), преку воспоставување на мрежа за добивање податоци за управувањето со отпадот од министерствата, организациите, научно-истражувачките институции, правните и физичките лица кои управуваат со отпадот и други субјекти.

(2) Организационите единици за регионално управување со отпад се должни да го организираат информативниот систем на регионалнониво, со кој се обезбедува собирање и презентирање на податоци за општата состојба во врска со управувањето со неопасниот отпад, врз основа на податоците добиени од општините кои го сочинуваат регионот.

(3) Организационите единици за регионално управување со отпад се должни добиените податоци да ги обработат и да ги достават до стручниот орган, најдоцна до 31 март за претходната година.

(4) Стручниот орган е должен комплетираните податоци од управувањето со отпадот, обработени, да ги доставува до органот за животната средина.

(5) Органот за животната средина го организира функционирањето на информативниот систем, на начин со кој ќе се обезбеди брзо, точно и навремено собирање информации во врска со управувањето со отпадот и е должен да ги селектира, класифицира, обработува, ажурира и да ги чува во базата на податоци.

(6) Органот за животната средина го организира информативниот систем, на тој начин што ќе се обезбеди:   
1) достапност во секое време до информациите на странките во врска со управувањето со отпадот и заштитата на животната средина во Република Северна Македонија;   
2) објавување на податоците, извештаите, мерките и активностите на органот за животна срединаза подобрување на општата состојба во управувањето со отпадот и   
3) транспарентност на податоците од областа на управувањето со отпадот.

**Член 100**

**Содржина на информативниот систем**

(1) Информативниот систем за управување со отпадот содржи:   
  
  
1) податоци за видот и за количеството на отпадот од Регистарот на отпад од член 101 од овој закон и Катастарот на создавачите на отпад од член 102 од овој закон;   
2) податоци од научните и од стручните организации и од правните лица кои ја следат состојбата со управувањето со отпадот, податоци од меѓународните институции за мониторинг на управувањето со отпадот;   
  
(2) Врз основа на податоците од ставот (1) на овој член органот за животната средина подготвува извештај за состојбата со управувањето со отпадот како дел од извештајот за состојбите на животната средина согласно со Законот за животната средина.

**Член 101**

**Регистар за отпадот**

(1) Стручниот орган е должен да чува податоци во Регистарот за отпадот за правните лица односно трговци поединци кои создаваат, собираат, транспортираат, преработуваат, складираат и острануваат отпад, како и податоци за управување со отпад, како и дозволи за увоз, извоз и транзит на отпад дефиниран во член 15 од овој закон.

(2) Дел од Регистарот за отпад е и Регистарот за секундарни суровини од член 18 од овој закон.

(3) Податоците што се чуваат во регистарот за отпад содржат:

1) име и презиме на правното лице односно трговец поединц кое управува со отпадот;

2) адреса и седиште на правните и физичките лица кои управуваат со отпадот;

3) видот и количеството на отпадот што го управуваат;

4) информации за дозволите/согласностите на правните лица односно трговци поединци.

(5) Содржината и начинот на водење, чување и одржување на евиденцијата во Регистарот на отпадот ги пропишува министерот кој раководи со органот за животна средина.

**Член 102**

**Катастар на создавачите на отпад**

(1) Катастарот на создавачите на отпад е дел од Катастарот за животната средина што го воспоставува и го води органот за животна средина.

(2) Во Катастарот на создавачите на отпад се запишуваат создавачите на неопасен и опасен отпад од член 15 од овој закон, видовите и количествата отпад што го создаваат, како и начините за складирање, преработка, третман и отстранување ќе биде регистрирано во Катастарот на создавачи на отпад.

(3) Организационата единица за регионално управување со отпад одржува катастар за територијата на регионот, во која се чуваат податоците за создавачите на неопасен отпад.

(4) Начинот и постапката за чување, и одржување на податоците од ставот (1) на овој член во Катастарот на создавачите на отпад ги пропишува министерот кој раководи со органот за животна средина.

(5) Податоците од Катастарот од ставот (1) на овој член претставува составен дел на Информативниот систем за животна средина.

**Член 103**

**Обврска за објавување на податоците**

(1) Органот за животната средина, организационата единица за регионално управување со отпад, градоначалникот на општината и градот Скопје и производителите од прописите за посебните текови на отпад, ја информираат јавноста за состојбата за управувањето со отпадот, за постигнатиот напредок, идните активности за подобрување на состојбата за управување со отпадот, и прави споредба и оценка на постојната со претходната состојба за управување со отпад.

(2) Податоците од став (1) од овој член се објавуваат на интернет страната на органот за животната средина, организационата единица за управување со отпад и општините и градот Скопје.

**Член 104**

**Достапност на информациите за управување со отпадот**

Органот за животната средина и стручниот орган се должни на заинтересираните субјекти да им обезбедат пристап до информациите во врска со управувањето со отпадот, во согласност со Законот за животната средина.

**XIII ФИНАНСИРАЊЕ**

**Член 105**

**Извори на финансирање**

(1) Спроведувањето на стратешките, планските и програмските документи на Република Северна Македонија за управување со отпадот се финансираат со средствата обезбедени од буџетот на Република Северна Македонија, кредит, донации, средства на правните лица кои управуваат со отпадот, надоместоци и другите извори на средства, утврдени со закон.

(2) Спроведувањето на регионалните планови и програми на општините и градот Скопје за управување со отпадот се финансираат со средства обезбедени од буџетите на организационите единици за управување со отпад, општините и градот Скопје, кредити, донации, надоместоци, казните од сторени прекршоци изречени на територијата на општините и градот Скопје и другите извори на средства, утврдени со закон.

(3) Средствата за изградба и работа на објекти за складирање, преработка и отстранување на отпад се надоместуваат од буџетите на општините и градот Скопје, од правните лица кои управуваат со отпад, од кредити, донации и други извори на средства, утврдени со закон.

(4) Системите за управување со посебните текови за отпад ќе се финансираат од надоместокот пропишан согласно прописите за посебните текови на отпад и прописите за основање и работа на колективниот, односно самостојниот постапувач како дел од режимот за проширена одговорност.

**Член 106**

**Цена за извршена услуга**

(1) Висината на цената за управување со комуналниот отпад ја утврдува Регулаторната комисија за енергетика и водни услуги на Република Северна Македонија. (2) Цената од ставот (1) на овој член ќе биде определена врз основа на количеството и видот на отпадот која може да се утврдува според единица како денар по метар кубен и денар по килограм во согласност со методологијата за пресметување на цената за управување со комунален отпад, за секој регион за управување со отпад соодветно.

(3) Методологијата за пресметување на цената за управување со комунален отпад од став (2) на овој член ја пропишува Министерот.

**Член 107**

**Финансирање на програмите за управување со комуналниот отпад, регионалните планови за управување со отпад и организационите единици за регионално управување со отпадот**

(1) Давателите на услугите од 67 став (1) и (2) од овој Закон, ќе платат надоместок за управување со комуналниот отпад во висина од 2 % од цената која ја наплаќаат за извршената услуга на општината или Градот Скопје.

(2) Советите на општините во градот Скопје можат да го наплатат надоместокот од став (1) на овој член само во случај кога давателот на извршените услуги од 67 став (1) и (2) од овој Закон, е различен од оној на градот Скопје.

(3) Надоместокот од ставовите (1) и (2) на овој член се наплатува при наплатата на цената за извршената услуга од членот 67 став (1) и (2) од овој закон и се прикажува одвоено во сметката за извршена услуга.

(4) Средствата од надоместокот од ставовите (1) и (2) на овој член се приход на буџетот на општините, општините во градот Скопје и градот Скопје и се уплатуваат на соодветна уплатна сметка во рамките на трезорската сметка, најдоцна до 15 ден во тековниот месец за претходниот месец, а се користат за финансирање на реализирање на целите за управување со отпад утврдени во програмите за управување со отпад на општините, општините во градот Скопје и градот Скопје, регионалните планови за управување со отпад, како и заради финансирање на организационите единици за регионално управување со отпад.

(5) Општините, општините во Градот Скопје и Градот Скопје, 50% од надоместокот од овој член ќе го уплатат на Центрите за развој на планскиот регион за регионално управување со отпад најдоцна до последниот ден на тековниот месец.

**Член 108**

**Средства од наплата на изречените глоби**

(1) Средствата од наплатените глоби изречени од овластените инспектори на општините и на градот Скопје и на општините во градот Скопје се приходи на општините, општините во градот Скопје и на градот Скопје.

(2) Средствата од наплатените глоби изречени од работникот на органот на државната управа надлежен за работите од областа на внатрешните работи се приходи на општините, општините во градот Скопје и на градот Скопје.

**XIV НАДЗОР И НАДЛЕЖНИ ОРГАНИ**

**Член 109**

**Надлежни органи**

(1) Надзор над примената на овој закон и прописите донесени врз основа на овој закон врши органот на државната управа надлежен за работите од областа на животната средина.

(2) Инспекцискиот надзор над примената на овој закон и на прописите донесени врз основа на овој закон го врши Државниот инспекторат за животна средина.

(3) За работите од надлежност на општините и градот Скопје утврдени со овој закон инспекцискиот надзор над примената и спроведување на овој закон го вршат овластени инспектори за животна средина на општините и овластени инспектори за животна средина на градот Скопје.

(4) Инспекциски надзор над примената на овој закон во делот на создавање, селектирање и пакување на медицински отпад врши Државниот санитарен и здравствен инспекторат, во соработка со Државниот инспекторат за животна средина.

(5) Инспекциски надзор над примената на овој закон во делот на управување со неопасен отпад врши Државниот комунален инспектор.

**Член 110  
Делокруг на Државниот инспекторат за животна средина**

(1) Во вршењето надзор од својот делокруг, државниот инспектор за животна средина (во натамошниот текст: инспектор за животна средина) има право да:  
- врши увид дали акредитираното правно лице поседува соодветна акредитација согласно член 17 од овој закон;  
- врши увид и контрола дали создавачот на отпад го користи отпадот како секундарна суровина спротивно на член 18 од овој закон;  
- врши увид и контрола дали создавачот/поседувачот на отпад постапува согласно член 19 од овој закон; - врши увид дали правните лица изработиле програми за управување со отпад за тековната година и дали постапиле согласно член 26 од овој закон;   
- врши увид дали правните лица од член 26 од овој закон доставиле годишен извештај за спроведувањето на своите програми до надлежниот орган согласно член 28 од овој закон;  
- врши увид и контрола дали мерките и активностите на правните лица што управуваат со отпад се во согласност со стратешки, плански и програмски документи согласно член 29 од овој закон;  
- врши увид и контрола дали правните лица управуваат со отпадот согласно член 36 од овој закон;  
-врши увид и контрола дали отпадот се складира согласно член 40 од овој закон;  
- врши увид и контрола кај правните лица дали отпадот се отстранува на начин определен во член 42 и со користење на операции од член 43 од овој закон;  
- врши увид и контрола дали со отпадот на претоварните станици се постапува согласно член 51 од овој закон;  
- утврди дали правните лица од членот 26 став (1) од овој закон имаат назначен управител за отпад и дали истиот поседува уверение за положен стручен испит согласно со членот 52 од овој закон;

- утврди дали правните субјектите од член 54 став (1) од овој закон кои управуваат со отпад имаат оператор за управување со отпад и дали истиот поседува уверение за положен стручен испит согласно со членот 52 од овој закон;

- врши увид и контрола дали правните лица кои управуваат со отпад водат евиденција согласно член 55 од овој закон;

- врши увид и контрола дали лицата кои транспортираат отпад ги поседуваат транспортините формулари согласно член 55 од овој закон;

- врши увид и контрола дали правните лица кои создаваат/поседуваат опасен отпад управуваат со опасен отпад согласно член 56 од овој закон;  
- врши увид и контрола дали создавачот/поседувачот на опасен отпад го меша со други видови на опасен отпад или со неопасен отпад спротивно на член 57 од овој закон;

- утврди дали создавачот/поседувачот на опасен отпад кој го меша опасниот отпад со други видови на отпад, супстанции и материи го известил стручниот орган во согласност со член 58 од овој закон; - врши увид и контрола дали создавачот/поседувачот го евидентира и етикитира опасниот отпад согласно член 59 од овој закон;  
- врши увид и контрола дали опероторот на регионален центар со собраниот опасен отпад од домаќинствата постапува согласно член 60 од овој закон;  
- врши увид и контрола дали давателот на јавна услуга постапува со опасниот отпад согласно член 60 од овој закон;  
- врши увид и контрола дали создавачот на медицински отпад и правното лице кое управува со медицински отпад постапува согласно член 61 од овој закон;  
- врши увид и контрола дали правните лица кои управуваат со отпад од титаниум диоксид постапуваат согласно член 62 од овој закон;   
- врши увид и контрола дали правните лица кои управуваат со отпад од азбест и со отпад од производи кои содржат азбест постапуваат согласно член 63 од овој закон;   
- врши увид и контрола дали правните лица кои управуваат со отпад од ПХБ постапуваат согласно член 64 од овој закон;   
- врши увид и контрола дали правните лица за управување со отпад поседуваат дозвола согласно член 69 од овој закон

- врши увид и контрола дали правните лица за управување со отпад кои поседуваат дозвола од член 69 ги исполнуваат условите пропишани во дозволата;  
- утврди дали правното лице кое врши депонирање поседува дозвола за депонија согласно член 69 од овој закон;   
- врши увид и контрола дали правното лице отстранува отпад којшто не е прифатлив во депониите согласно член 84 од овој закон;   
- врши увид и контрола дали правното лице со отпадот којшто не е прифатлив во депониите се отстранува во согласност со операциите од членот 85 од овој закон;   
- врши увид и контрола дали отстранувањето на отпадот се врши во соодветни класи на депонии согласно член 86 од овој закон;

- врши увид и контрола дали правните лица кои поседуваат дозвола за депонија од член 69 ги исполнуваат условите пропишани за дозволата;

-утврди дали правното лице кое поседува дозвола за депонија врши контрола и мониторинг на работата на депонијата согласно член 89 од овој закон;

- врши увид и контрола дали правното лице постапува согласно член 86 од овој закон;  
- утврди дали правното лице кое поседува дозвола за депонија по нејзиното затворање постапува согласно со членот 91 од овој закон;   
- утврди дали се поседува дозвола за увоз, извоз и транзит на отпад и да утврди дали увозот, извозот и транзитот на отпад се врши во согласност со условите од дозволата согласно член 97 од овој закон;

(2) На барање на инспектор за животна средина, овластено лице на органот надлежен за внатрешните работи е должно да учествува во извршувањето на работите од ставот (1) на овој член.  
(3) Работник на органот на државната управа надлежен за работите од областа на внатрешни работи има право и обврска да застане возило кое врши транспорт на отпад и да изврши увид на тоа дали возилото е соодветно означено, како и дали ги поседува потребните документи согласно член 59 од овој закон.

**Член 111**

**Донесување на решенија на државниот инспектор за животна средина**

(1) При вршењето на инспекцискиот надзор, инспекторот за животна средина со решение може да ја ограничи, забрани работата на субјектот на надзорот или да го задолжи субјектот на надзорот:

- да ја ограничи или забрани работата на правните лица од членот 16 од овој закон, доколку оцената на карактеристиките на отпадот се врши спротивно на одредбите од законот, во траење од 30 дена;

- да изработи програми за управување со отпад во рок од најмногу 90 дена;

- да достави годишен извештај за спроведување на програмите во рок од најмногу 30 дена;

- да ја ограничи или забрани работата, доколку не постапува со отпадот согласно со одредбите на овој закон во траење од најмногу 90 дена, во кој рок треба да ги отстранат причините за настанатата состојба;

- ја забрани работата, доколку постапува со отпадот без дозвола, во траење од 90 дена во кој рок треба да ги отстранат причините за настанатата состојба;

- ќе ја забрани работата доколку утврди дека локацијата на која ќе се врши складирање, рециклирање, третман или преработка на отпад не ги исполнува условите од овој закон во траење од 90 дена во кој рок треба да ги отстранат причините за настанатата состојба;

- ќе ја забрани работата, доколку нема поставено видео надзор и доколку податоците од видеонадзорот не се чуваат согласно со одредбите од овој закон во траење од 90 дена во кој рок треба да ги отстранат причините за настанатата состојба;

- ќе ја ограничи или забрани работата доколку врши отстранување на отпадот спротивно на членот 42 и 43 од овој закон, во траење од 30 дена во кој рок треба да се отстранат причините за настанатата состојба;

- ќе ја ограничи или забрани работата, ако немаат ангажирано управител за отпад, во траење од 30 дена во кој рок треба да ги отстранат причините за настанатата состојба;

- ќе ја ограничи или забрани работата ако правните субјектите кои управуваат со отпад доколку немаат оператор за управување со отпад согласно член 54 од овој закон;

- ќе ја ограничи или забрани работата доколку управителот со отпад или операторот за управување со отпад не поседува уверение за положен стручен испит согласно со членот 52 од овој закон, во траење од 30 дена во кој рок треба да ги отстранат причините за настанатата состојба;

- ќе ја ограничи или забрани работата на правните лица, доколку податоците од евиденцијата за отпад се водат, се чуваат и се постапува со нив на начин спротивно на одредбите од овој закон, во траење од 30 дена во кој рок треба да ги отстранат причините за настанатата состојба;

- ќе ја ограничи или забрани работата на правните лица, доколку опасниот отпад се меша со други видови опасен отпад и со други видови неопасен отпад без поседување дозвола и доколку за тоа не е известен надлежниот орган во траење од 30 дена во кој рок треба да ги отстранат причините за настанатата состојба;

- ќе ја ограничи или забрани работата на правните и физички лица, доколку немаат склучено договор со овластени правни лица кои поседуваат дозвола за управување со отпад, во траење од 30 дена во кој рок треба да ги отстранат причините за настанатата состојба;

- ќе ја забрани работата на правното лице, доколку врши депонирање на отпад без поседување дозвола, во траење од 90 дена во кој рок треба да ги отстранат причините за настанатата состојба;

- ќе ја ограничи или забрани работата на правните лица кои управуваат со отпад спротивно на условите пропишани во дозволата, до отсранување на неправилностите.

- ќе ја ограничи или забрани работата на правното лице, доколку врши отстранување на отпад неприфатлив за депонијата, во траење од 90 дена во кој рок треба да ги отстранат причините за настанатата состојба;

- ќе ја забрани или ограничи работата на правните лица, доколку вршат дејности на управување со отпад без да биде обезбедена соодветна дозвола.

(2) Ако при вршењето на инспекцискиот надзор, инспекторот за животна средина утврди дека правните и физичките лица коишто управуваат со отпад не се придржуваат кон законите и другите прописи, техничките прописи, стандарди, препораки и други општи акти, со записник ќе ги констатира утврдените неисправности и неправилности и во решението ќе го определи рокот во кој треба да се отстранат.

(3) Доколку субјектите од ставот (1) на овој член не постапат согласно со решението на инспекторот за животна средина и не ги отстранат причините за настанатата состојба утврдени со решението, инспекторот за животна средина ќе поднесе прекршочна, односно кривична пријава пред надлежен суд.

(4) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложно отстранување на утврдените недостатоци кои записнички ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(5) Ако констатираните неисправности и неправилности од ставот (4) на овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(6) Во случаите од ставот (4) на овој член, инспекторот донесува писмено решение во рок од 48 часа од издавањето на усната наредба.

(7) За вршењето на работите од ставот (1) на овој член инспекторот за животна средина има право на преземање и на други мерки утврдени со Законот за животната средина.

**Член 112**

**Делокруг на овластен инспектор за животна средина**

(1) Во вршењето на надзор од својот делокруг, овластениот инспектор за животна средина на општата односно овластениот инспектор на градот Скопје (во натамошниот текст: овластен инспектор за животна средина) има право:

- врши увид и контрола дали создавачот на отпад го користи отпадот како секундарна суровина спротивно на член 18 од овој закон;

- врши увид и контрола дали создавачот/поседувачот на отпад постапува согласно член 19 од овој закон;

- утврди дали правните лица изработиле програми за управување со отпад за тековната година и дали постапиле согласно член 26 од овој закон;

- утврди дали правните лица од член 26 од овој закон доставиле годишен извештај за спроведувањето на своите програми до надлежниот орган согласно член 28 од овој закон;

- врши увид и контрола дали мерките и активностите на правните лица што управуваат со отпад се во согласност со стратешки, плански и програмски документи согласно член 29 од овој закон;

- да утврди дали согласно со членот 37 од овој закон постои отпад на приватен имот кој може да ги предизвика последиците од членот 36 на овој закон;

- врши увид дали правните лица управуваат со отпадот согласно член 36 од овој закон;

- врши увид и контрола дали отпадот се складира согласно член 40 од овој закон;

- да утврди дали со комуналниот и комерцијалниот отпад се постапува согласно член 68 од овој закон;

- врши увид и контрола кај правните лица дали отпадот се отстранува на начин определен во член 42 и со користење на операции од член 43 од овој закон;

- утврди дали правните лица од членот 26 став (2) од овој закон имаат назначен управител за отпад и дали истиот поседува уверение за положен стручен испит согласно со членот 52 од овој закон;

- утврди дали правните субјектите кои управуваат со отпад имаат оператор за управување со отпад согласно член 54 од овој закон и дали истиот поседува уверение за положен стручен испит согласно со членот 52 од овој закон;

- врши увид и контрола дали лицата кои транспортираат отпад ги поседуваат транспортините формулари согласно член 55 од овој закон;

- да утврди дали се води евиденција на начин пропишан со членот 55 од овој закон за неопасен отпад (освен од инсталации со А-интегрирани дозволи) и за индустрискиот неопасен отпад создаден од инсталациите со Б интегрирана еколошка дозвола;

- врши увид и контрола дали инсталациите со Б интегрирана еколошка дозвола постапуваат согласно со условите во дозволата;

- врши увид и контрола дали инсталациите со Б интегрирана еколошка дозвола поседуваат дозвола за управување со отпад согласно член 69 и 70 од овој закон;

- да врши увид и контрола дали со неопасниот отпад (освен од инсталации со А-интегрирани еколошки дозволи) и со индустрискиот неопасен отпад од инсталации со Б-интегрирана еколошка дозвола се постапува согласно со членот 69 од овој закон;

и

- утврдува и други состојби во негова надлежност.

(2) Во случај кога е утврдено постоење на отпад на приватен имот согласно со ставот (1) алинеја 2 на овој член овластениот инспектор за животна средина е должен веднаш да го извести градоначалникот на општината и градот Скопје.

(3) Во случај кога е утврдено неисполнување на условите при контрола од ставот (1) алинеја 3 на овој член, овластениот инспектор за животна средина е должен веднаш да го извести органот за на животната средина, заради спроведување на постапка за одземање на дозволата.

(4) На барање на овластен инспектор за животна средина, овластено лице на органот надлежен за внатрешни работи е должно да учествува во извршувањето на работите од ставот (1) на овој член.

**Член 113  
Донесување на решенија на овластениот инспектор за животна средина**

(1) При вршењето на инспекцискиот надзор овластениот инспектор за животна средина со решение:   
- ќе ги задолжи да изработат програми за управување со отпад во рок од најмногу 90 дена;   
- ќе ги задолжи да го достават годишниот извештај за спроведување на програмите во рок од најмногу 30 дена;

- ќе ја ограничи или забрани работата на правните и физичките лица, доколку за комуналниот отпад и другите видови на неопасен отпад не се постапува согласно со членот 39 од овој закон во траење од 30 дена во кој рок треба да ги отстранат причините за настанатата состојба;   
- ќе ја ограничи или забрани работата на правното и физичко лице, доколку не се постапува со отпадот од инсталации со Б-интегрирана еколошка дозвола согласно со овој закон во траење од најмногу 30 дена, во кој рок треба да ги отстранат причините за настанатата состојба;

- ќе им ги одземе предметите што се во општа употреба, доколку при увид и контрола се утврди дека на имот што е во приватна сопственост се чуваат производи и материјали што се во општа употреба од овој закон и/или се врши трговија со отпад спротивно на одредбите од овој закон;

- ќе ја ограничи и забрани работата на правното и физичко лице, доколку собирањето и транспортирањето на неопасен отпад се врши спротивно на одредбите од овој закон, во траење од 30 дена во кој рок треба да ги отстранат причините за настанатата состојба;   
- ќе ја забрани работата на правното и физичко лица, доколку врши складирање на неопасен отпад на места кои не се предвидени за таа намена во траење од 90 дена во кој рок треба да ги отстранат причините за настанатата состојба;   
- ќе ја ограничи или забрани работата на правните и физички лица, доколку податоците од евиденцијата за неопасен отпад се водат, се чуваат и се постапува со нив на начин спротивно на одредбите од овој закон, во траење од 30 дена во кој рок треба да ги отстранат причините за настанатата состојба;   
- ќе ја ограничи или забрани работата на правните и физички лица, доколку не доставиле консолидирани извештаи согласно со членот 89 од овој закон, во траење од 30 дена во кој рок треба да ги отстранат причините за настанатата состојба;   
- ќе ја ограничи или забрани работата на правните и физички лица кои создаваат или поседуваат комерцијален отпад, доколку немаат склучено договор со давателот на услугата за собирање и транспортирање на комунален отпад, во траење од 30 дена во кој рок треба да ги отстранат причините за настанатата состојба;   
- ќе ја ограничи или забрани работата на давателот на услугата, доколку давателот на услугата не ги постави садовите за собирање и селектирање на комуналниот отпад, во траење од 30 дена во кој рок треба да ги отстранат причините за настанатата состојба и   
- ќе ја ограничи или забрани работата на правните и физички лица коишто поседуваат Б-интегрирана еколошка дозвола, доколку не вршат мониторинг согласно со одредбите од овој закон, во траење од 30 дена во кој рок треба да ги отстранат причините за настанатата состојба.  
(2) Ако при вршењето на инспекцискиот надзор овластениот инспектор за животна средина утврди дека правните и физичките лица коишто управуваат со отпад не се придржуваат кон законите и другите прописи, техничките прописи, стандарди, препораки и други општи акти, со записник ќе ги констатира утврдените неисправности и неправилности и во решението ќе го определи рокот во кој треба да се отстранат.  
(3) Доколку субјектите од ставот (1) на овој член не постапат согласно решението на овластениот инспектор за животна средина и не ги отстранат причините за настанатата состојба утврдени со решението, овластениот инспектор за животна средина ќе поднесе прекршочна, односно кривична пријава пред надлежен суд, како и ќе отпочне постапка за одземање на добиените дозволи и овластувања.  
(4) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложно отстранување на утврдените недостатоци кои записнички ги констатира во соработка со Државниот санитарно-здравствен инспекторат, како и ќе го извести Државниот инспекторат за животна средина, како и другите надлежни инспектори или други државни органи за утврдените неправилности и ќе побара нивна интервенција.  
(5) Ако констатираните неисправности и неправилности од ставот (4) на овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.  
(6) Во случаите од ставот (4) на овој член, инспекторот донесува писмено решение во рок од 48 часа од издавањето на усната наредба.  
(7) За вршењето на работите од ставот (1) на овој член, инспекторот за животна средина има право на преземање и на други мерки утврдени со Законот за животната средина.

**Член 114**

**Делокруг на државниот санитарен и здравствен инспектор**

(1) Во вршењето надзор од својот делокруг, државниот санитарен и здравствен инспектор има право да врши увид и надзор дали правните лица го собираат, селектираат и пакуваат медицинскиот отпад согласно со овој закон.

(2) Државниот санитарен и здравствен инспекторат вршењето на инспекциски надзор од ставот (1) на овој член, го вршат согласно со Законот за санитарна и здравствена инспекција и овој закон.

**Член 115**

**Делокруг на Комуналниот инспектор**

1. Во вршењето надзор од својот делокруг, комуналниот инспектор има право:

- да врши увид и контрола дали физичките лица управуваат со отпадот на начин спротивен на овој закон и прописите донесени врз основа на овој закон (член 37);

- да утврди дали отпадот од домаќинствата се собира одделно од друг отпад и на места определени за собирање на опасен отпад од домаќинствата (член 67 од овој закон);

- врши увид и контрола дали физичките лица го оставаат опасниот отпад оддвоено од останатиот отпад за домаќинствата согласно член 67 став (3) од овој закон;

- да утврди дали создавачите на комерцијален отпад имаат склучено договор за собирање и транспортирање на отпад со давателот на услугата согласно со членот 68 став (2) на овој закон;

- да врши увид и контрола врз правни и физички лица дали комуналниот отпад го оставаат на места определени за собирање и селектирање согласно со членот 67 од овој закон;

- да утврди дали давателите на услуги согласно со членот 67 став (1) поставиле садови за собирање и селектирање на комуналниот отпад од членот 67 став (3) од овој закон;

(2) Државниот комунален инспектор вршењето на инспекцискиот надзор од ставот (1) од овој член, го вршат согласно со Законот за комунални дејности.

**Член 116**

**Примена на одредби од други закони во инспекцискиот надзор**

Во постапката при вршење на инспекциски надзор се применуваат одредбите на Законот за инспекцискиот надзор и Законот за животната средина, доколку со овој закон поинаку не е уредено.

**Член 117**

**Одговорност на службените лица**

(1) Службените лица во органот за животна средина, вклучувајќи ги и органите во состав, како и службените лица во органите на општината, на градот Скопје и општините во градот Скопје се должни, како одговорни лица, навремено и ефикасно да ги преземаат сите неопходни мерки и постапки за спроведување на овој закон.

(2) Доколку при спроведувањето на мерките и постапките утврдени во овој закон, се утврдат прекршувања од страна на правно или физичко лице направени со дејствие и/или несторувања и/или пропуштање на должен надзор над друго лице кое било овластено да постапува во името на правното лице, како и изнесување на неточни и лажни податоци и документи, службените лица се должни да покренат иницијатива или барање за покренување на прекршочна постапка согласно со одредбите на овој закон.

(3) Правните и физичките лица за кои се предвидени права и обврски утврдени со овој закон, доколку утврдат постоење на прекршување или пречекорување на овластувањата од страна на службените лица од ставот (1) на овој член, направени со дејствија и/или несторувања, се должни за тоа да го известат министерот кој раководи со органот за животна средина, односно градоначалникот на општината, на градот Скопје и на општините во градот Скопје.

(4) Во случај на утврдување на прекршувања на надлежностите на службените лица од ставот (1) на овој член министерот кој раководи со органот за животна средина, односно градоначалникот на општината, на градот Скопје и на општините во градот Скопје е должен да покрене постапка за утврдување на одговорноста на службеното лице согласно со овој или друг закон.

**Член 118**

**Други надлежности**

(1) Инспекторот за животна средина и овластениот инспектор за животна средина се должни да поднесат кривична пријава и прекршочна пријава до надлежните судови за поведување на кривична, односно прекршочна постапка, доколку при вршењето на надзорот утврдат основа за истите.

(2) Инспекторот за животна средина и овластениот инспектор за животна средина се должни да го известат органот за животна средина кога по инспекцискиот надзор ќе утврди дека правното или физичкото лице коешто управува со отпад со сторување или несторување направило битни повреди на условите и обврските од дозволата или акредитацијата.

(3) Ако инспекторот не поднесе кривична пријава, односно пријава за покренување постапка согласно со ставот (1) од овој член, ќе се смета дека сторил потешка повреда на работното место.

**Член 119**

**Постапка за едукација**

(1) Доколку при вршењето на инспекцискиот надзор инспекторот за животна средина утврди дека е сторена неправилност за прв пат, e должен да состави записник во кој ќе ја утврди сторената неправилност со укажување за отстранување на утврдената неправилност во рок од осум дена и со истовремено врачување на покана за едукација на лицето, односно сторителот на прекршокот каде што е утврдена неправилноста при вршењето на инспекцискиот надзор.

(2) Доколку при вршењето на инспекцискиот надзор овлaстениот инспектор за животна средина утврди дека е сторенa неправилност од на овој закон за прв пат, е должен да состави записник во кој ќе ја утврди сторената неправилност со укажување за отстранување на утврдената неправилност во рок од осум дена и со истовремено врачување на поканата за спроведување на едукација на лицето, односно сторителот на прекршокот каде што е утврдена неправилноста при вршењето на инспекцискиот надзор.

(3) Формата и содржината на поканата за едукација, како и начинот на спроведување на едукацијата ги пропишува министерот кој раководи со органот на државната управа надлежен за вршење на работите од областа на животната средина.

(4) Едукацијата ја организира и спроведува инспекторот за животна средина, односно овластениот инспектор за животна средина кој го извршил инспекцискиот надзор, во рок не подолг од осум дена од денот на спроведувањето на инспекцискиот надзор.

(5) Едукацијата може да се спроведе за повеќе утврдени исти или истородни неправилности за еден или повеќе субјекти.

(6) Доколку во закажаниот термин лицето или субјектот над кој се спроведува едукацијата се јави на едукацијата, ќе се смета дека едукацијата е спроведена.

(6) Доколку поканетото физичко или правно лице не пристигне во времето определено за едукација, ќе се смета дека едукацијата не е спроведена.

(7) Ако физичкото или правното лице не присуствува на договорената едукација, инспекторот за животна средина донесува решение за поведување на прекршочна постапка пред Комисија за прекршоци.

(8) Доколку лицето или субјектот над кој се спроведува едукација се јави на закажаната едукација и истата ја заврши, ќе се смета дека е едуциран по однос на утврдената неправилност.

(9) Доколку инспекторот за животна средина, односно овластениот инспектор за животна средина при спроведување на контролниот надзор утврди дека се отстранети утврдените неправилности од ставовите (1) и (2) на овој член, донесува заклучок со кој ја запира постапката на инспекциски надзор.

(10) Доколку инспекторот за животна средина, односно овластениот инспектор за животна средина при спроведување на контролниот надзор утврди дека не се отстранети утврдените неправилности од ставовите (1) и (2) на овој член поднесува барање за поведување прекршочна постапка пред Прекршочна комисија.

(11) Инспекторот за животна средина, односно овластениот инспектор за животна средина кој извршил инспекциски надзор води единствена евиденција за спроведената едукација на начин пропишан од министерот кој раководи со органот на државната управа надлежен за вршење на работите од областа на животната средина.

**Член 120  
Надзор на законитоста на работата на органите на општината**

(1) Надзор над законитоста на работата на организационата единица за регионално управување со отпад, органите на општината, односно градот Скопје се заснова на начелото на законитост, одговорност и самостојност во остварувањето на нивните надлежности.  
(2) Надзорот од ставот (1) на овој член го врши органот за животната средина.  
(3) При вршењето на надзорот на работата на организационата единица за регионално управување со отпад, органите на општината и на градот Скопје, органот за животната средина, ги врши следниве работи:

- ја следи работата на органите на општината и на градот Скопје и презема мерки, активности и поднесува иницијативи за остварување на надлежностите на општината и градот Скопје што се однесува на изготвувањето, донесувањето и спроведувањето на плановите, програмите и другите акти;   
- ја следи работата на органите на општината и на градот Скопје и презема мерки, активности и поднесува иницијативи за остварување на надлежностите на општината и градот Скопје согласно обврските на општината и градот Скопје за управување со комуналниот и со другиот неопасен отпад;  
- оценува дали органите на општината и на градот Скопје изготвувањето, донесувањето и спроведувањето на плановите и програмите, како и доставувањето на извештаите за нивно спроведување го извршуваат согласно со постапките утврдени со овој закон;   
- оценува дали градоначалникот на општините и на градот Скопје ги следат и соодветно се грижат за примена на стратешките и планските документи за управување со отпадот;  
- ја следи работата на органите на општината и на градот Скопје за воспоставување на регионален систем за управување со отпад согласно одредбите на овој закон;  
- ја следи работата на меѓуопштинскиот одбор за управување со отпад дали ги спроведува обврските за управување со отпадот согласно одредбите на овој закон;  
- ја следи работата на организационата единица за регионално управување со отпад дали ги спроведува обврските за управување со отпадот согласно одредбите на овој закон;  
  
- оценува дали градоначалникот на општините и на градот Скопје донеле акти за одржување на јавната чистота и постапуваат со напуштениот отпад на јавните и сообраќајните површини во урбаните средини и во неурбанизираниот простор на своето подрачје и го следи начинот на нивното спроведување ;   
- Оценува дали градоначалниците на општините и градот Скопје ги определиле местата за собирање и селектирање на комуналниот отпад и го следи начинот на нивното спроведување;  
- го оценува спроведувањето на принципот на универзалност на услугите;

-оценува дали општините и градот Скопје донеле правила за управување со комуналниот отпад и со другите видови неопасен отпад и го следи нивното спроведување;   
- оценува дали градоначалникот на општините и градот Скопје ги определиле местата за собирање, третман и отстранување на инертен отпад и го следи начинот на нивното спроведување;

- оценува дали организационата единица за регионално управување со отпад, општините и градот Скопје воспоставиле информативен систем за управувањето со неопасниот отпад и дали податоците од информативниот систем ги обработиле и доставиле до стручниот орган;   
- оценува дали организационата единица за регионално управување со отпад и градот Скопје воспоставиле Катастар на создавачи на отпад и го следи начинот на неговото водење;   
- оценува дали организационата единица за регионално управување со отпад, општините и градот Скопје ги објавиле податоците за управување со отпад:   
- укажува на органите на општината и на градот Скопје на пречекорувања на нивните надлежности утврдени со овој закон и предлагаат соодветни мерки за надминување на таа состојба;   
- укажува на определени материјални и процедурални недостатоци во работата на организационата единица за регионално управување со отпад, органите на општината и на градот Скопје, со кои би можеле да го оневозможат остварувањето на правото на јавноста за пристап до информации и учество во донесувањето на одлуките и други права и обврски утврдени со овој или друг закон;   
-дава препораки за доследно спроведување на надлежностите на општината и градот Скопје за работи кои треба да ги вршат согласно со овој закон, на барање на органите на општината и на градот Скопје;   
- го следат навременото донесување на планските документи и други акти од страна на организационата единица за регионално управување со отпад, општините и градот Скопје;   
- поднесува иницијативи и предлози да организационата единица за регионално управување со отпад, органите на општината и на градот Скопје, доколку констатираат неспроведување на овој закон, како резултат на судир на надлежностите меѓу нив;   
- ја следи законитоста на решенијата што градоначалникот ги донесува во управни работи, како обврските и интересите на правните и физички лица согласно со овој закон;   
- дава мислења и стручна помош на барање на организационата единица за регионално управување со отпад, органите на општината и на градот Скопје по предлог планските документи и други акти што произлегуваат од овој закон;   
- го следи остварувањето на претходниот надзор над акти за кој согласно со овој закон е надлежен да го донесува;   
- го следи остварувањето на јавноста во работата на организационата единица за регионално управување со отпад, органите на општината и на градот Скопје во остварувањето на надлежностите утврдени со овој закон од аспект на редовно, навремено, вистинито и потполно известување на граѓаните;   
- навремено ги известува организационата единица за регионално управување со отпад, органите на општината и на градот Скопје за констатираните состојби во нивната работа и за преземените мерки при вршењето на надзорот и   
- навремено ги известува организационата единица за регионално управување со отпад, органите на општината и на градот Скопје за констатираните состојби во нивната работа. **Член 121  
Одземање на извршување на надлежности**

(1) Доколку и покрај укажувањата и преземените мерки и активности, организационата единица за регионално управување со отпад, органите на општината и на градот Скопје не го обезбедат извршувањето на работите за кои тие се надлежни согласно со овој закон, им се одзема извршувањето на работите.  
(2) Вршењето на работите од ставот (1) на овој член, ги презема органот за животната средина, најмногу до една година од денот на нивното преземање, во име и за сметка на организационата единица за регионално управување со отпад, општината и градот Скопје.   
(3) За преземање на работите од ставот (1) на овој член, се известува органот на државната управа надлежен за работите од областа на локалната самоуправа и органот на државната управа надлежен за работите од областа на финансиите.  
(4) Органот за животната средина, вршењето на работите од ставот (1) на овој член ги врши во име и за сметка на организационата единица за регионално управување со отпад, општините и на градот Скопје.

**XV ПРЕКРШОЧНИ САНКЦИИ**

**Член 122**

**Прекршочни санкции од прва категорија**

(1) Глоба во износ од 50-250 евра во денарска противвредност за микро трговци, од 250-500 евра за мали трговци, од 500-800 за средни трговци и од 800-1.000 евра во денарска противвредност за големи трговци ќе му се изрече за прекршок на правно лице кое управува со отпад, доколку:

1) не изработи програма за управување со отпад и не ја достави до надлежните органи (член 26);

2) не достави годишен извештај за спроведување на своите програми за управување со отпад (член 28);

3) постапува спротивно на правилата за управување со отпадот од член 36 од овој закон;

4) не го отстрани отпадот согласно член 42 од овој закон;

5) не назначи управител со отпад односно оператор со отпад согласно член 53 и 54;

6) не го собира, селектира и предава комуналниот отпад (член 67);

7) не склучи договор со давателот на услуга или со овластено правно лице за собирање и транспортирање на отпадот согласно член 68 од овој закон;

8) не води соодветна евиденција за управување со отпад согласно и не достават извештај до надлежниот орган (член 55);9) вршат собирање и транспортирање на комунален отпад, а податоците од евиденцијата не ги доставуваат до надлежните органи (член 55);

(2) Глоба во износ до 300 евра во денарска противвредност ќе му се изрече на одговорното лице во правното лице кое управува со отпад за дејствијата од став (1) од овој член.

(3) Глоба во износ од 250 евра во денарска противвредност ќе му се изрече на физичкото лице за дејствијата од став (1) точка 4) од овој закон.

(4) На сторителот на прекршокот од овој член, надлежниот прекршочен орган може да му се изрече прекршочна санкција забрана за вршење на дејноста во трање од најмногу 30 дена.

4) На одговорното лице од ставот (2) од овој член, надлежниот прекршочен орган може да му изрече прекршочна санкција забрана за вршење на должноста во траење од најмногу 30 дена.

(4) Надлежен орган за изрекување на прекршочни санкции од овој член е прекршочниот орган формиран согласно Законот за животна средина.

**Член 123**

**Прекршок од втора категорија**

(1) Глоба во износ од 500-1000 евра во денарска противвредност за микро трговци, од 1000-2000 евра за мали трговци, од 2000-3000 за средни трговци и од 3.000-6 0000 евра во денарска противвредност за големи трговци евра во денарска противвредност ќе му се изрече за прекршок на правно лице кое постапува со отпад, доколку:

1) се врши преработка на отпадот спротивно на член 38 и 39од овој закон;

2) отпадот се складира надвор од местата определени за таа намена (член 40);

3) отпадот го складира спротивно на правилата одредени во член 40 од овој закон;

4) се врши отстранување на отпад спротивно на член 42 и 43 од овој закон;

5) комуналниот и комерцијалниот отпад се складира, транспортира и отстранува спротивно на одредбите на овој закон (член 67);

6) правното лице задолжено за транспорт на отпад не издадат транспортни и идентификациони формулари за отпад (член 55);

7) при извоз, увоз и транзит на отпад, правното лице кое врши транспорт на отпад не достават копија до органот надлежен за вршење на царински работи (член 55 став (5));

8) не достават консолидиран извештај до надлежниот орган (член 55 став (8));

9) не склучат договор за собирање и/или за транспортирање на неопасен отпад (член 68);

10) не постапуваат со неопасниот отпад согласно општите и посебните правила за управување со комунален и со други видови неопасен отпад (член 68);

11) давателите на услуги не обезбедат услови за собирање и селектирање на отпад (член 67);

(2) Глоба во износ до 500 до 1000 евра во денарска противвредност ќе му се изрече на одговорното лице во правното лице кое управува со отпад за дејствијата од став (1) од овој член.

3) На сторителот на прекршокот од овој член, надлежниот суд може да му се изрече прекршочна санкција забрана за вршење на дејноста во трање од најмногу една година

4) На одговорното лице од ставот (3) од овој член, надлежниот суд може да му изрече прекршочна санкција забрана за вршење на должноста во траење до најмногу една година.

(5) Надлежен орган за изрекување на прекршочни санкции од овој член е надлежниот суд.

**Член 124**

**Прекршоци од трета категорија**

(1) Глоба во износ 6.000 од 8.000 евра во денарска противвредност за микро трговци, од 8000-10000 евра во денарска противвредност за мали трговци, од 10 000-15 000 евра во денарска противвредност за средни трговци и од 15 000-30 0000 евра во денарска противвредност за големи трговци ќе му се изрече за прекршок на правно лице кое управува со отпад, доколку:

1) Оцената на видовите и карактеристиките на отпад се врши спротивно член 15 од овој закон;

2) Проверка на карактеристиките на отпад врши лице кое не поседува акредитација за оцена на карактеристиките на отпадот (член 17);

3) со секундарна суровина постапува спротивно на член 18 од овој закон;

4) постапува спротивно на член 19 од овој закон;

5) не ги почитува општите правила за управување со опасен отпад (член 56);

6) го меша опасниот отпад со други видови на опасен отпад и/или го меша со друг вид на отпад, супстанции и/или материи спротивно на член 57;

7) управува со измешаниот опасен отпад спротивно на член 58 од овој закон;

8) се пакува и означува опасниот отпад спротивно на член 59 од овој закон;

9) опасниот отпад од домаќинството не се собира согласно член 60 од овој закон;

10) со медицинскиот отпад се постапува спротивно на одредбите на овој закон (член 61);

11) со титаниумдиоксидот се постапува спротивно на одредбите на овој закон (член 62);

12) со отпадот од азбест и со производи кои содржат азбест се постапува спротивно на одредбите од овој закон (член 63);

13) со ПХБ се постапува спротивно на одредбите од овој закон (член 64);

14) врши дејности/активности за управување со отпад без соодветна дозвола /потврда (член 69);

15) не ги исполнува условите во дозволата (член 69);

15) не ги исполнува пропишаните услови за депонија (член 76);

16) не поседува дозвола за депонија (член 81);

17) не ги исполнува условите во дозволата (член 80);

16) отстранува отпад што не е прифатлив во депонија (член 85);

17) прифаќа отпад што не соодвествува со класата на депонијата (член 86);

18) не го следи влијанието на работата на депонијата врз животната средина и не го известиl надлежниот орган за тоа (член 89);

19) депонијата престане со работа без соодветно решение (член 90);

20) не се грижи за депонијата по нејзиното престанување со работа (член 91);

21) врши извоз, увоз,транзит без соодветна дозвола (член 97);

22) врши активности спротивно на издадената дозвола (член 98).

(2) Глоба во износ од 2 000 – 3 000 евра во денарска противвредност ќе му се изрече на одговорното лице во правното лице кое управува со отпад за дејствијата од став (1) од овој член.

(3) На сторителот на прекршокот од овој член, надлежниот суд може да му се изрече прекршочна санкција забрана за вршење на дејноста во траeње од најмногу две години.

(4) На одговорното лице од ставот (3) од овој член, надлежниот суд може да му изрече прекршочна санкција забрана за вршење на должноста во траење до најмногу две години.

(5) Надлежен орган за изрекување на прекршочни санкции од овој член е надлежниот суд.

**Член 125  
Прекршочни санкции за физички лица**

(1) Глоба во износ од 50 до 70 евра во денарска противвредност ќе му се изрече на физичко лице за прекршок доколку остава, фрла и/или напушта отпадни масла, градежен шут, отпадни гуми во природата и/или на патишта.  
(2) Глоба во износ од 80 до 100 евра во денарска противвредност ќе му се изрече на физичко лице за дејствијата од став (1) на овој член доколку истите се оставени, фрлени и/или напуштени покрај водни тела и/или во водни тела (реки, езера, бари, мочуришта и слично).  
(3) Глоба во износ од 150 до 200 евра во денарска противвредност ќе му се изрече на физичко лице за прекршок доколку   
1) отстранува (спалува и/или закопува) отпадни гуми, отпадни масла, отпад во природата и/или патиштата;  
(4) За прекршоците од ставовите (1), (2) и (3) на овој член инспекторите за животна средина и овластените инспектори за животна средина, на општината, на општината во градот Скопје и на градот Скопје, како и работник на органот на државната управа надлежен за работите од областа на внатрешните работи можат да изречат глоба на самото место со врачување на прекршочен платен налог кој сторителот е должен да го плати во рок од осум дена од врачувањето на прекршочниот платен налог во износ од 50 посто од глобата утврдена во ставовите (1), (2) и (3) од овој член.  
(5) Доколку глобата од ставот (4) на овој член не се плати во определениот рок, инспекторите од ставот (4) на овој член поднесува барање за поведување на прекршочна постапка до надлежниот прекршочен орган.   
(6) Инспекторите од ставот (5) од овој член се должни да водат евиденција за издадените прекршочни платни налози и за исходот на покренатите постапки.  
(7) Во евиденцијата од ставот (6) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.  
(8) Личните податоци од ставот (7) на овој член се чуваат пет години од денот на внесување во евиденцијата.

Член 126

**Прекршочни санкции за службени лица**

1. Глоба во износ од 100 евра ќе му се изрече на службеното лице

доколку не ги објави податоците за управување со отпад (член 103);

1. Глоба во износ од 2.000 евра ќе му се изрече на Градоначалникот доколку:

* Постапува во спротивност со член 27 став (1) од овој закон;
* Не постапи во согласност со член 37 став (3) од овој закон;
* Не ги предложи условите, начинот и шемите за собирање и транспортирање на комуналниот отпад во согласност со член 66 став (1) од овој закон;
* Не определи собирни места и собирни центри согласно член 67 од овој закон.

1. Надлежен орган за изрекување на прекршочни санкции од овој член е прекршочниот орган формиран согласно Законот за животна средина.

**Член 127  
Постапка за порамнување и спогодување**

(1) За прекршоците утврдени во членовите 122 и 123 од овој закон, надлежните инспектори од членот 109 на овој закон се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.  
(2) Кога сторителот на прекршокот е согласен за поведување на постапка за порамнување, надлежните инспектори во записникот забележуваат дека издаваат прекршочен платен налог.  
(3) Кога прекршокот надлежните инспектори го утврдат лично или го утврдат со употреба на соодветни технички средства и направи се должни веднаш да издадат прекршочен платен налог кој го забележуваат во записникот за констатиран прекршок.  
(4) Во случаите од ставот (2) на овој член, прекршочниот платен налог го потпишуваат надлежните инспектори и сторителот.  
(5) Во случаите од ставот (3) на овој член, прекршочниот платен налог го потпишуваат надлежните инспектори, а може да го потпише и сторителот.  
(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.  
(7) Сторителот кој ќе ја плати глобата во рокот од ставот (6) на овој член, ќе плати половина од изречената глоба, за кое право се поучува во правната поука од прекршочниот платен налог.  
(8) Доколку глобата не се плати во рокот определен во прекршочниот платен налог, надлежните инспектори се должни да поднесат барање за поведување на прекршочна постапка пред Прекршочната Комисија или надлежниот суд.  
(9) За прекршоците утврдени во членот 124 од овој закон, надлежните инспектори треба на сторителот на прекршокот да му предложат постапка за спогодување пред да поднесат барање за поведување на прекршочна постапка.  
(10) Во случаите кога е постигната согласност за спогодувањето, глобата на сторителот може да биде намалена најмногу за една половина од максимум пропишаната глоба за прекршокот, а во исклучително олеснителни околности глобата може да биде изречена во висина од една третина од пропишаната глоба, и истата има сила на извршна исправа.

(11) Доколку сторителот не ја плати глобата во рокот утврден во спогодбата, истата се доставува до органот на управата надлежен за присилна наплата..  
(12) Постапките за порамнување и спогодување се водат согласно со одредбите од Законот за прекршоците..  
(13) Надлежните инспектори се должни да водат евиденција за издадените прекршочни платни налози и за исходот на покренатите постапки.  
(13) Во евиденцијата од ставот (12) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.  
(14) Личните податоци од ставот (13) на овој член се чуваат пет години од денот на внесување во евиденцијата.  
(15) Министерот кој раководи со органот за животна средина ја пропишува формата и содржината на прекршочниот платен налог.

**Член 128**

**Водење на прекршочната постапка**

1. Постапката пред прекршочната комисија се води согласно со одредбите на Законот за животната средина.
2. Одмерувањето на висината на глобата за правно лице односно за трговец поединец се врши согласно Законот за прекршоци.

**XVI ПРЕОДНИ И ЗАВРШНИ ОДРЕДБИ**

**Член 129**

**Донесување на плански и програмски документи за управување со отпад**

(1) Планот од членот 23 на овој закон ќе се донесе во рок од шест месеци од денот на влегувањето во сила на овој закон.

(2) Регионалните планови за управување со отпад од членот 24 од овој закон ќе се донесат во рок од една година од денот на донесување на планот од став (1) од овој член.

(3) Планот за спречување за создавање на отпадот од член 25 од овој закон ќе се донесе во рок од една година од денот на влегување во сила на овој закон.

(4) Програмите за управување со отпад од членовите 26 на овој закон ќе се донесат во рок од една година од денот на донесувањето на планот од ставот (1) на овој член.

**Член 130**

**Затворање на диви депонии**

(1) Органот за животната средина, градоначалниците на општините и градоначалникот на градот Скопје ќе ги преземат сите неопходни мерки за затворање на депониите кои не поседуваат дозвола за вршење на дејноста отстранување на отпад.

(2) Организационата единица за регионално управување со отпад, градоначалникот на општините и градоначалникот на град Скопје во рок од една година од денот на влегувањето во сила на овој закон се должни да ги затворат и рекултивираат дивите депонии.

(3) Владата на Република Северна Македонија на предлог на органот за животната средина со посебен акт ќе го уреди начинот на работа и управување со постојните локации за отстранување на отпад, како и ќе ги определи временските локации за отстранување на отпад до периодот на изградба на депонии.

**Член 131**

**Усогласување на работењето на правните лица кои управуваат со отпад и управителите за отпад**

(1) Правните и физичките лица кои ги вршат дејностите на управување со отпад се должни да го усогласат своето работење со одредбите од овој закон, во рок од три години од денот на влегувањето во сила на овој закон.

(2) Правните и физичките лица кои се обврзани да поседуваат дозвола за управување со отпад, се должни да го усогласат своето работење со одредбите од овој закон, во рок од една година од денот на неговото влегување во сила.

(3) Управните постапки започнати според Законот за управување со отпад (“Службен весник на Република Северна Македонија” број 68/2004; 71/2004; 107/2007; 102/2008; 143/2008; 124/2010; 51/2011; 123/2012; 147/2013; 163/2013; 51/2015; 146/2015; 156/2015; 192/2015; 39/2016 и 63/2016) ќе се завршат според одредбите на тој закон.

(4) Управителите со отпад кои поседуваат сертификат за управител со отпад до денот на влегување во сила на овој закон продолжува да важи и согласно одредбите на овој закон.

**Член 132**

**Донесување на прописи**

(1) Поблиските прописи за извршување на овој закон ќе се донесат во рок од две години од денот на влегувањето во сила на овој закон.

(2) До денот на влегувањето во сила на подзаконските прописи од ставот (1) на овој член ќе се применуваат постојните прописи.

**Член 133**

**Собирање и селектирање на комунален отпад**

(1) Градоначалникот на општината и градот Скопје согласно член 64 од овој закон се должни во рок од една година, од влегување во сила на овој закон да определат места за собирање и селектирање на комунален отпад.

(2) Давателите на услугите се должни во рок од шест месеци по назначувањето на местата за собирање и селектирање на комунален отпад определени од градоначалникот на општината и градот Скопје (собирни места) од став (1) од овој член да постават садови за собирање, и за селектирање на отпад согласно член 64 од овој закон.

**Член 134**

**Воспоставување на регионален систем**

1. Советот на општината и Советот на градот Скопје во рок од шест месеци од влегување во сила на овој закон се должни да донесат одлука за потпишување на спогодба за воспоставување на регионален систем од член 30 став (7) од овој закон.
2. Донесените одлуки за воспоставување на Систем за управување на отпад за определен регион од Владата на Република Северна Македонија важат до истекувањето на една година од влегувањето во сила на овој закон.
3. Меѓуопштинскиот одбор за управување со отпад од член 31, за секој регион ќе се формира во рок од шест месеци од став (1) од овој член.
4. Конститутивната седница на одборот од член 31 став (2) ја свикува градоначалникот на општината со најголем број жители во регионот за управување со отпад во рок од шест месеци од влегувањето во сила на овој закон.
5. Меѓуопштинските одбори кои се формирани пред влегување во сила на овој закон продолжуваат да постојат и да функционираат согласно овој закон во рок од 6 месеци од неговото влегување во сила.
6. Владата на Република Северна Македонија во рок од една година по истекот на рокот од став (1) од овој член, на предлог на министерот, донесува одлука за воспоставување на Систем за управување со отпад за определен регион.
7. Организационата единица за регионално управување со отпад ќе се воспостави во рок од шест месеци од влегувањето во сила на овој закон, доколку истите се вопсотавени пред влегување во сила на овој закон продолжуваат да постојат и да функционираат согласно одредбите на овој закон.

**Член 135**

**Регионална депонија за неопасен отпад**

Во случаите од член 75 став (2) од овој закон или кога општините или градот Скопје не воспостават регионален систем за управување со отпад во рокот утврден во член 33 од овој закон, во рок од две години Владата на Република Северна Македонија може да основа јавно претпријатие заради основање на регионална депонија за неопасен отпад.

**Член 136**

Со денот на отпочнувањето на примената на овој закон престанува да важи Законот за отпад (“Службен весник на Република Северна Македонија” број бр. 68/2004; 71/2004; 107/2007; 102/2008; 143/2008; 124/2010; 51/2011; 123/2012; 147/2013; 163/2013; 51/2015; 146/2015; 156/2015; 192/2015; 39/2016 и 63/2016))

**Примена на одредбите од Главата II Видови и класификација на отпад**

Член 137

Одредбите од Главата II Видови и класификација на отпад со исклучок на член 15 ќе отпочнат да се применуваат со денот на влегувањето во сила на прописите од членовите 17 став (2), член 18 став (13), член 19 став (2) и член 20 став (6).

Член 138

Членот 89 од овој закон кој се однесува на воспоставувањето на такса за депонии ќе започне да се применува од денот на влегувањето на Република Северна Македонија во Европската Унија.

**Член 139**

**Влегување во сила**

Овој закон влегува во сила осмиот ден од денот на објавувањето во “Службен весник на Република Северна Македонија”.

I. ОБРАЗЛОЖЕНИЕ НА ПРЕДЛОГ НА ЗАКОНОТ

Управувањето со отпадот претставува еколошки, социјален и економски предизвик. Отпадот претставува негативен одраз на општеството кога со него се постапува на несоодветен начин, предизвикувајќи нарушување на естетско визуелните карактеристики на пределот, загадување на животната средина и загрозување на здравјето на луѓето.

Системот за управување со отпадот главно се базира на собирање и отстранување на отпадот. Собирањето, транспортот и депонирањето на отпадот е обезбедено од страна на Јавните Комунални Претпријатија (ЈКП). Депонирањето на отпадот е обезбедено од страна на ЈКП на нерегуларни регионални депонии. Депониите постојано се контролираат од ЈКП, но не се во согласност со барањата на ЕУ ниту со барањата на националното законодавство. Во депониите најчесто отпадот само се остава и се затрупува, без при тоа да се преземат мерки на заштита. Воедно честа е појавата на самозапалување на отпадот што доведува до загадување на воздухот. Покрај нерегуларните депонии постојат и неусогласени депонии посебно во руралните области кои не се опфатени со системот за собирање на отпад.

Во Република Северна Македонија управувањето со отпад е регулирано со позитивните прописи.

Основниот закон со кој се уредува управувањето со отпадот во Република Северна Македонија е Законот за управување со отпадот (ЗУО) („Службен весник на РМ“ бр. 68/04, 71/04, 107/07, 102/08, 134/08, 09/11, 123/12, 147/13, 163/13, 51/15, 146/15, 156/15,192/15, 29/16 и 63/16). Управувањето со посебните текови на отпад се уредува со Законот за пакување и отпад од пакување, Законот за управување со електрична и електронска опрема и отпад од електрична и електронска опрема, Законот за управување со батерии и акумулатори и отпадни батерии и акумулатори.

Иако досегашниот Закон за управување со отпад ја утврди рамката за воспоставување на инфраструктура за управување со отпад, која претежно се засновуваше на преземање на активности од единиците на локалната самоуправа, сепак истата покажа слабости и недоречености во случаи кога не постојат доволно капацитети на локалната самоуправа во изнаоѓање на средства за изградба на нова инфраструктура за отпад, како и во неможноста да се обезбеди меѓусебна координација. Дополнително, од досегашното искуство се покажа дека за развивање на инфраструктура за отпад се потребни големи финансиски средства за чие изнаоѓање е неопходно да постои појасно дефинирање на надлежностите и обврските помеѓу централната и локалната власт.

Новото законодавство мора да се развива во насока на воспоставување на самоодржлива инфраструктура за управување со отпадот со јасно определени рокови за нејзино воспоставување, како и јасно определени права и обврски.

Примената на Законот за управување со отпад започна во 2005 година, но истиот се уште не е целосно имплементиран односно досега не е воспоставена потребната инфраструктура за управување со отпад, почнувајќи од неговото селектирање па се до негово отстранување. Во Република Северна Македонија сеуште не се врши селекција на отпадот. На територијата на Република Северна Македонија постои само една регуларна депонија која ги исполнува стандардите за работа.

Регионалната структура за управување со отпад е воспоставена во сите региони. Иако, регионалната структура за управување со отпад е воспоставена сепак нејзиниот капацитет не е на задоволително ниво.

Концептот на регионален систем за управување со отпад всушност претставува врска меѓу државата и општините. На тој начин, најголем дел од надлежностите и задачите за управување со отпадот треба да се пренесат на регионално ниво, со цел постигнување на ефикасност, поголема заштита на животната средина и економичност во управувањето со отпадот во име на општините кои припаѓаат во утврдените региони.

Политиката за управување со отпад е уредена во Стратегијата за управување со отпадот 2008-2020, Националниот план за управување со отпадот 2009 – 2015 и соодветните програми за управување со отпадот на централно и плановите и програмите на локално ниво.

Планот за управување со отпад претставува основа за воспоставување на интегриран систем за управување со отпад на начин на кој ќе се врши контрола на различните видови на отпад кои ќе се создадат.

Предводен од европскиот и националниот политички контекст, Регионалниот план за управување со отпад обезбедува регионална планска рамка за одржливо управување со отпадот и преработка на ресурсите преку развивање на интегриран систем за управување со отпад.

Врз основа на горенаведените причини, се пристапи кон менување на законската регулатива во секторот за управување со отпад како значајна област за заштита на здравјето на луѓето и заштита на животната средина, како и создавање на подобар и поефикасен регионален систем за управување со отпад.

Во Законот за управување со отпад, како и во неговите измени и дополнувања се уредува управувањето со отпадот; начелата и целите за управување со отпад; плановите и програмите за управување со отпадот; права и обврски на правни и физички лица во врска со управувањето со отпадот; продолжената одговорност на производителите, начинот и условите под коишто може да се врши собирање, транспортирање, третман, складирање, преработка и отстранување на отпадот; увозот, извозот и транзитот на отпадот; информативниот систем;  финансирањето, мониторингот и надзорот над управувањето со отпадот.

Во рамките на предложените законски измени изречно се дефинира предметот, целта и примената, дејноста, дефинирање на значењето на одделни изрази употребени во законот, како и начелата кои се јавуваат и се значајни во областа на управување со отпадот.

Исто така, во предложените законски измени се уредуваат и видови и класификација на отпадот. Отпадот согласно изворот на неговото создавање, неговите својства односно карактеристики се класифицира во Листата на видови на отпади и истата претставува збирна листа на видовите на отпад класифицирани во групи во која секој вид на отпад се означува со посебна ознака. Во зависност од тоа како настанал, се разликуваат повеќе видови на отпад. Се врши оцена на видовите и карактеристиките на отпадот. Оцена на карактеристиките на отпадот врши акредитирано правно лице за оцена на карактеристиките на отпадот за чија метода е акредитирано. Со исклучок на комуналниот отпад, оцената на карактеристиките на отпадот се врши за сите видови на отпад.

Во предложените законски измени се дефинира и секундарна суровина која претставува супстанца, материја или производ кој е резултат од производствен процес, а чија примарна цел не е производство на таа супстанца, материја или предмет може да не се сметаат како отпад согласнопретходно дефинираните и изречно пропишани одредби, односно истите може да се сметаат како секундарна суровина доколку ги исполнуваат бараните и наведените услови. Исто така, се пропишува и одредба согласно која поедини видови на отпад престануваат да бидат отпад согласно пропишани одредби, доколку истите со постапка на преработка, вклучувајќи и рециклирање, доколку ги исполнуваат изречно наведените услови. За утврдување на статусот на секундарна суровина и за престанување на статусот на отпад, се предвидува формирање на посебно советодавно работно тело за отпад кое е составено од претставници од органи на државната управа, бизнис секторот, научни и образовни институции и организации и експерти од областа на управување со отпадот.

Значаен дел во областа на управување со отпадот се и стратегија, планови и програми за управување со отпад. Истите, се пропишани во Законот. Согласно, пропишаното надлежните органи на Република Северна Македонија, меѓуопштинските одбори за управување со отпад, општините и градот Скопје, како и правните и физичките лица кои постапуваат со отпадот, во согласност со овој закон, се должни да донесуваат и да спроведуваат стратешки, плански и програмски документи за управување со отпадот, со цел меѓудругото да се обезбеди ефикасно управување со отпад, како и заштита на животната средина, животот и здравјето на луѓето.

Стратегија за управување со отпадот донесува Владата на Република Северна Македонија.

Во постапката за донесување на стратегиите, плановите и програмите предвидени со овој закон се врши стратешка оцена на влијанието врз животната средина луѓето.

Стратешка оцена на влијанието врз животната средина и на здравјето е постапка која се спроведува од страна на органите на државната управа и единиците на локалната самоуправа при донесување на Стратегии, Планови и Програми.

Стратешка оцена на влијанието врз животната средина води кон подобра заштита и управување на животната средина и промовира одржлив развој, како и го стимулира процесот на консултација со јавноста и засегнатите страни. Исто така, го зајакнува процесот на креирање политики, планирање и донесување на плански документи, а со тоа обезбедува голем број на моментални и долгорочни придобивки за носителите на одлуките, агенциите за развој, надлежните органи и владите. Процедуралните придобивки од Стратешка оцена на влијанието врз животната средина вклучуваат ефикасност на процесите на планирање и подобрено управување.

За реализација на Стратегијата за управување со отпадот, органот на државната управа надлежен за работите од областа на животната средина, донесува План за управување со отпадот на Република Северна Македонија.

Советите на општините и советот на градот Скопје, на предлог на меѓуопштинскиот одбор за управување со отпад, донесуваат регионален план за управување со отпад за регионот за управување со отпад кој е утврден со Планот за управување со отпад на Република Северна Македонија.

Реализацијата на Планот на Република Северна Македонија за управување со отпадот, Планот за спречување на создавање на отпад и регионалните планови за управување со отпад се врши преку програми за управување со отпадот.

За поттикнување и развој на управување со отпад на регионално ниво согласно со Планот за управување со отпад на Република Северна Македонија, советите на општините и Советот на градот Скопје од соодветниот регион за управување со отпад донесуваат одлука за склучување на спогодба за здружување за воспоставување на систем за управување со отпад на регионално ниво.

Отпадот што може повторно да биде употребен, преработен и/или искористен како извор на енергија, може да се складира на посебни места предвидени за таа намена, доколку складирањето нема да предизвика опасност по животната средина, животот и здравјето на луѓето.

Отпадот се складира на места кои се технички опремени за привремено складирање на отпадот, на локации на создавачот на отпадот, во местата за собирање, претоварни станици и други локации за собирање во согласност со предложените законски одредби.

Заради постигнување на високо ниво на користење на ресурсите и потикнување на економски развој, правните и физичките лица преземаат мерки и активности во насока на постигнување на повторната употреба и рециклирање на отпадните материјали особено хартијата, металот, пластиката и стаклото.

Отпадот што не може повторно да се употреби, преработи или да се искористи како извор на енергија, се отстранува со примена на посебни операции за отстранување.

Со цел да се овозможи најбезбедно и економично собирање, селектирање, преработка, како и отстранување на отпадот во инсталации кои се најблиску до местото на создавање на отпадот, како и користење на најсоодветни методи и технологии со кои се обезбедува високо ниво на заштита на животната средина, животот и здравјето на луѓето, управувањето со комуналниот отпад се организира, во согласност со хиерархијата за управување со отпад во интегрирана мрежа за управување со отпад.

Во предложените законски измени се дефинира и претоварни станици за комунален отпад, што опфаќа и што претставува управител со отпад и оператор за управување со отпад, како и постапување со опасен и неопасен отпад и дозволи за вршење дејност за постапување со отпад.

Цената за услугите поврзани со управување со отпадот ќе биде утврдена од страна на Регулаторната комисија за енергетика за секој регион пооделно, со цел обезбедување на одржливост на системот.

Во однос на постапувањето со опасниот отпад се пропишува правило согласно кое врши одвоено од другите видови отпад.

Согласно предвидените законски одреди правните лица мора да поседуваат дозвола за вршење на дејност за постапување со отпад доколку ги вршат следниве дејности:

1) собирање и транспортирање на отпад;

2) складирање на отпад;

3) преработка на отпад;

4) постапување со посебните текови на отпад.

Исто така,Во предложените законски измени се дефинира и постапката за издавање на дозвола за вршење на дејност за постапување со отпад за инсталации за кои е потребна интегрирана еколошка дозвола, одобрение за градење на инсталации за вршење на дејност за постапување со отпад, како и постапување со барањето за добивање на дозвола за вршење на дејност за постапување со отпад

Во предложените законски измени се дефинираат депониите.

Според видот на отпадот што се отстранува, депониите се класифицираат на: депонии за неопасен отпад, за инертен отпад и за опасен отпад.

Исто така, се дефинираат и законските одредби за увоз, извоз и транзит на отпад преку територијата на Република Северна Македонија.

Во однос на организација на мониторингот на управувањето со отпад, органот на државната управа надлежен за работите од областа на животната средина и општините и градот Скопје, во согласност со нивните надлежности утврдени со закон или со другите прописи, се должни да обезбедат постојан мониторинг на управувањето со отпадот, мониторинг на состојбата на животната средина и на влијанијата врз животот и здравјето на луѓето, преку воспоставување на државна мрежа за мониторинг на управувањето со отпадот, која е составен дел на државната мрежа за мониторинг на животната средина.

Во однос на информирањето, се уредува обврската за информирање на јавноста, достапност на информациите за управување со отпадот, обврската за информирање, како и дека органот на државната управа надлежен за работите од областа на животната средина организира информативен систем за управување со опасниот отпад, како составен дел на севкупниот македонски информативен систем за животната средина (во натамошниот текст: информативен центар), преку воспоставување на мрежа за добивање податоци за управувањето со отпадот од министерствата, организациите, научно-истражувачките институции, правните лица кои управуваат со отпадот и други субјекти.

Исто така се пропишува и начинот и изворот на финансирање.

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Моменталниот систем за регионално управување со отпадот се одвива преку воспоставување на регионалните центри согласно Законот за управување со отпад. Ваквиот систем досега не покажа резултати и доколку се продолжи да се остварува и понатаму без да се преземат соодветни мерки за негово унапредување, постојните проблеми и трошоци ќе се продлабочуваат. Имено, на територијата на Република Северна Македонија во моментот постојат голем број на ѓубришта кои се директна закана за почвите, подземните води, климата односно за животната средина воопшто, како и за здравјето на луѓето. Ваквата состојба покрај директното влијание врз животната средина има индиректно влијание и врз економскиот развој затоа што истото значи губиток на ресурси кои можат да бидат употребени, а индиректно влијае и на отварањето на нови работни места. Постојниот Закон за управување со отпад содржи одредби кои даваат основа за уредување на регионалното управување со отпадот.

Доколку постојното законско решение не се надгради, односно невоспоставувањето на мерки од страна на Владата на РМ со кои ќе се контролира овој систем, единиците на локалната самоуправа и регионалните центри ќе продолжат со досегашната пракса на неактивност, слаба координација и недоволно расположливи капацитети и ресурси.

Со новиот закон за управување со отпад јасно ќе се дефинира периодот во кој општините кои припаѓаат на еден регион имаат обврска за воспоставување на регионалниот систем за управување со отпад. Во спротивно, доколку во дефинираниот период не се воспостави системот, надлежноста ја презема Владата на РМ.

Општините можат и да се откажат од оваа обврска за воспоставување на регионален систем доколку сметаат дека не можат истиот да го постигнат и во тој случај основањето треба со одлука да го доделат на Владата на РМ.

Дополнително треба да се нагласи дека документите за воспоставување на овој систем се подготвени за шест региони и се чека само на одлуките на општините за воспоставување на истиот.

Усогласување на дефиницијата за отпад согласно ЕУ законодавството со која се дава можност за разграничување на отпадот кој има корисни компоненти и отпадот кој треба да заврши на депонија или да биде конечно отстранет.

Воспоставување на нов систем на издавање на дозволи и лиценци за постапување со отпад, со кои ќе се намалат административните бариери поврзани со исполнување на исти услови кога се бараат дозволи за постапување со повеќе видови на отпад од еден ист субјект.

III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со оглед на тоа што Република Северна Македонија како земја кандидат за влез во ЕУ потребно е да ги примени сите европски стандарди и најдобри практики, како и да се усогласи со ЕУ законодавството, потребно е и да најде начин како да се управува со отпадот кој е важен сегмент од животната средина. Управувањето со отпадот согласно пропишаните стандарди не само што ќе придонесе за подобра животна средина, туку ќе придонесе и за заштита на здравјето на луѓето. Собирање, транспорт, селектирање, рециклирање на отпад, како и третман и искористување, со кој ќе се овозможи создавање на ефикасен регионален систем за управување со отпад, со кој ќе се достигнат и исполнат барањата согласно ЕУ законодавството.

1. Не се смета за преработка до финален производ. [↑](#footnote-ref-1)
2. Не се смета за преработка до финален производ. [↑](#footnote-ref-2)
3. Не се смета за преработка до финален производ. [↑](#footnote-ref-3)